07:08,3އޮގަސްޓު 2010ގެ ނުސްހާ\nNo change in size ، 11 years ago\nރޮބޮޓ ބަދަލު ގެނައުނ: ml:ആർത്തവവിരാമം; cosmetic changes\n16:59, 25 އެޕްރީލް 2010ގެ ނުސްހާ (އުނިއިތުރު ގެންނަވާ)\nLuckas-bot (ޚިޔާލު ސަފްޙާ | ޙިއްޞާ)\nm (ރޮބޮޓ އިތުރު ކުރުނ: eu:Menopausia)\n07:08,3އޮގަސްޓު 2010ގެ ނުސްހާ (އުނިއިތުރު ގެންނަވާ) (ކުރީގެ ނުސްހާއަށް ބަދަލުކުރައްވާ)\nXqbot (ޚިޔާލު ސަފްޙާ | ޙިއްޞާ)\nm (ރޮބޮޓ ބަދަލު ގެނައުނ: ml:ആർത്തവവിരാമം; cosmetic changes)\nއިއްދައިން ކެނޑުން ކުރިމަތިވާ މައިގަނޑު ސަބަބަކީ [[ރަހިމު]]ގެ ދެފަޅީގައިވާ [[ބިސްރަވަ]] އިން ބިސްދޫކުރުން ހުއްޓާލުން ނުވަތަ ބިސް އުފެއްދުން މަދުވުމެވެ. ފުރާއުމުރުން ފެށިގެން އަންހެންކުދިންނަށް ކުރިމަތިވާ މައްސަރު ކަންތައް ނުވަތަ [[ޙައިޟުވުން]] ޖެހެނީ [[ސިކުނޑި]]ގައިވާ [[ހައިޕޯތަލަމަސް]]އޭ ކިޔުނު ހިސާބުން [[ގޯނާޑޮޓްރޮޕިން ރިލީސިންގ ހޯރމޯން]] ދޫކުރަން ފެށުމުންނެވެ. މި ހޯރމޯން އަކީ [[ޕިޓޫއިޓަރީ ގްލޭންޑް]] އިން [[ފޮލިކަލް ސްޓިމިއުލޭޓިންގ ހޯރމޯން]]، އަދި [[ލޫޓީއިނައިޒިންގ ހޯރމޯން]] ދޫކުރުމަށް ބާރުއަޅާ ހޯރމޯން އެކެވެ. ް [[ފޮލިކަލް ސްޓިމިއުލޭޓިންގ ހޯރމޯން]]، ބޭރުވުމަކީ ބިސްރަވައިގެ ތެރޭގައި ބިސް އެކުލެވިގެންވާ ކުދިކުދި ފޮލިކަލްތައް އުފެދި ބޮޑުވުމަށް މަގުފަހިކޮށްދޭ ކަމެކެވެ. ކޮންމެ މަހަކު [[ފޮލިކަލް ސްޓިމިއުލޭޓިންގ ހޯރމޯން]]، އަދި [[ލޫޓީއިނައިޒިންގ ހޯރމޯން]] ގެ ސަބަބުން ފޮލިކަލް ތައް ފައްކާވެ، ބިސްދޫކުރުމުގެ ތެރޭގައި [[އެސްޓްރަޖަން]]، އަދި [[ޕްރޯޖެސްޓަރޯން]] ބޭރުކުރެއެވެ. ފަހުން މިބުނެވުނު ދެހޯރމޯން އަކީ ބަލިވެ އިނުމުގެ ތެރޭގައި [[ރަހިމު]] ފުޅާވެ، އޭގެ ފަށަލަ ބޯކުރުމުގައި ޒިންމާވާ ދެހޯރމޯންއެވެ. [[ލޫޓީއިނައިޒިންގ ހޯރމޯން]] ދޮންވެ ފައްކާވެފައިވާ ބިސް ފޮލިކަލް އިން ބޭރުކުރުމަށް ބާރުއަޅައެވެ. ބަލިވެ ނީދެއްޖެނަމަ [[އެސްޓްރަޖަން]] އަދި [[ޕްރޯޖެސްޓަރޯން]]ގެ މިންވަރު ދަށްވެ، ރަހިމުގެ އެތެރެއިން ލެވިފައިވާ ދުލިފަށަލަ ފެޅި، ޙައިޟުގެ ލޭގެ ގޮތުގައި ބޭރުވެގެން ދެއެވެ.\nއުމުރުން ދުވަސްވަމުން އަންނަ ވަރަކަށް ބިސްރަވައިގެ ތެރޭގައި ހުންނަ ފޮލިކަލްގެ މިންވަރު މަދުވެ، އޭގެ ފެންވަރު ދަށްވެގެންދެއެވެ. މާނައަކީ ބިސް އުެފެއްދުންވެސް މަދުވެގެން ދިއުމެވެ. އެއާއެކު [[އެސްޓްރަޖަން]] އަދި [[ޕްރޯޖެސްޓަރޯން]] ވެސް އުފެއްދުން މަދުވެ، ހުއްޓުމަކަށް އަންނަގޮތް ވެއެވެ. އާޚިރު ނަތީޖާއަކީ މައްސަރު ކަންތަކަށް ބަދަލު އައިސް ހުއްޓެމުންގޮސް މުޅިން މައްސަރުކަންތައް ޖެހުން ހުއްޓިގެން ދިއުމެވެ. އިއްދައިން ކެނޑުން ކުރިމަތިވަނީ މިބީދައިންނެވެ.\n=== ނަސްލު އުފެއްދުމާއިބެހޭ ބައިތަކަށް އަންނަ ބަދަލުތައް ===\n* [[ބިސްރަވަ]] : މިތަނުން ޖިންސީ ހޯރމޯން އުފެއްދުން ހުއްޓުމާއި ގުޅިގެން ބިސްރަވަ އިގެ ސައިޒުން ކުޑަވެ، އެއްވެސް ހަރަކާތެއް ނެތް ހަރުޖިސްމު އަކަށް މަޑުމަޑުން ބަދަލުވެއެވެ.\n* [[ބިސް ދަތުރުކުރާ ހޮޅި]] : ބިސް ދަތުރުކުރާ ހޮޅީގެ ސައިޒުން ކުޑަވެ، އޭގެ ސެލްތަކުގައި ހުންނަ ނަރުވާތައް ގެއްލި ނެތިދެއެވެ. ނަތީޖާއެއްގެ ގޮތުން މިހޮޅިއަށް ލިބިގެންވާ ޚާއްޞަ ހަރަކާތް ގެއްލި ބީވެގެންދެއެވެ. މިބުނި ހަރަކާތަކީ ކުރިން ބުނި ނަރުވާތަކުގެ އެހީގައި ބިސް ރަހިމް އާއި ދިމާއަށް ގެންދިއުމެވެ.\n* އުރަމަތި: ކިރު ބޭރުކުރާ ގޮށްތައް ހިނދި، އޭގެ ވާންކަން ގެއްލި، ހަންގަނޑުގައި ރޫޖެހި އެލޭގޮތް ވެއެވެ.\n=== މުޅިހަށިގަނޑަށް އާންމުކޮށް އަންނަ ބަދަލުތައް ===\n* އަންހެންވަންތަ ސިފަތައް ގެއްލިދެއެވެ. އަޑުކުރަކިވެ، ހަށިގަނޑުގެ ލޫޅާފަތިކަން ގެއްލިދެއެވެ. ހަންގަނޑުގައި ހުންނަ އޮމާންކަން ގެއްލި ރޫޖެހޭގޮތްވެއެވެ. ހަންގަނޑު ހިކިވެ، ކުރަކިވާގޮތް ވެއެވެ.\n* އިސްތަށި ފައިބާން ފަށައެވެ. އަދި ދަތްދޮޅި މަތިމަސް ފަދަ ހިސާބު ތަކުގައި އިސްތަށި ފަޅައި ފިރިހެންވަންތަ ސިފަ ފާޅުވާން ފަށައެވެ.\n* ކޮންމެވެސް ކުޅިވަރެއް ކުޅެން ނުވަތަ ލުއި ކަސްރަތެއް ކުރަން އާދަކުރާށެވެ. ކޮންމެ ދުވަހަކުވެސް ހިގާލުމަކީ ފައިދާހުރި ކަސްރަތެކެވެ. އެކަމުގެ ސަބަބުން ހީވާގިވެ، ކާހިތްވެ، ފަސޭހައިން ނިދޭގޮތް ވެއެވެ.\n* ހޫނު އެރުން ކުޑަކުރުމަށްޓަކައި ނިދާކޮޓަރި ފިނިކޮށްފައި ބެހެއްޓުން، ގަޔަށްދޫ ހެދުންލުން، އަދި ހޫނުއަރަން ފެށުމުން ފިނިބުއިންތައް ބޭނުން ކުރެވިދާނެއެވެ.\n* ބައެއް ކަހަލަ އުދަގޫތަކަށް ޑޮކްޓަރަށް ދައްކައިގެން ފަރުވާ ހޯދަންޖެހެއެވެ. މިގޮތުން ބައެއް ފަހަރު [[އެސްޓްރަޖަން]] ހޯރމޯންގެ ފަރުވާ ދެވެއެވެ. މިކަމުގެ ސަބަބުން، ހޫނުއެރުން، އަންހެނާގެ ޖިންސީގުނަވަނުގައި ހިރުވައި ކެހުން، އަދި ކުޑަކަމުދާ ނިޒާމްގެ މައްސަލަތައް ކުޑަކޮށްދޭ ކަމުގައި ބުނެވެއެވެ.


ވަކިވީމާ ކަލާ މިހަޔާތާ މަގޭ.. (3) – Esfiya\n” ލިބުނު އަނިޔާތަކުގެ ސަބަބުން އިހަށް ގޭގައި އަރާމް ކޮށްލިއްޔާ ރަނގަޅީ. އަނެއްހެން ފުރާނަޔަށް ނުރައްކާ ވާކަހަލަ ކަމެއް ނުވޭ. އެކަމް ވިސްނައިގެން ގޭގަ އޮންނާތި. އެހެންނޫނީ ފަހުން ހަށިގަނޑަށް އިތުރަށް ގެއްލުމެއް ލިބެއްޖިއްޔާ އަހަރެމެންނަކަށް ޒިންމާއެއް ނުވެވޭނެ. ދެން ރަނގަޅަށް ކައި ބޭސްތައްވެސް ގަޑިން ގަޑިއަށް ކާން ދޭތި. އަދި އެއްވާހަކަ2މަސް ވަންދެން ބަރު އެއްޗެހި ނުއުފުއްލާތި.” އެއްފަހަރު ބޭސްސިޓީއަށް އަނެއްފަހަރު މާޝަލްއާއި ދިމާލަށް ބަލަމުން ޑޮކްޓަރ ވާހަކަ ދައްކަމުން ދިޔައީ މާޝަލްއާއިއެވެ. މުފީދާ އިސްޖަހައިލައިގެން އިނދެފައި ބޯޖަހައިލިޔަސް މާޝަލްގެ ދުލުން އެންމެ ބަހެއްވެސް ބޭރުނުވެއެވެ. ހީވަނީ އޭނާއަށް ޑޮކްޓަރ ކަންތައް ކުރަން ބުނިގޮތަށް ކަންތައް ނުކުރެވޭނޭ ބުނާ ހެންނެވެ.\nމާޝަލްގެ ކިބައިން ބަހެއް ނުލިބުމުން ބޭސް ސިޓީ ދިއްކޮށްލާފައި ޑޮކްޓަރ ގޮއްސިއެވެ. މުފީދާއި މާޝަލްގެ ހަތަރު ކަޅި ހަމަވީ އެވަގުތުގައެވެ.\n” ދަރިފުޅުގާތު މަންމަ ބުނަމެއްނު ގޭގެ މަސައްކަތުގައި ބުރަވެގެން އުޅޭކަށް ނުޖެހެޔޭ. ތީ ފިރިހެން ކުއްޖެކޭ ދަރިފުޅާ. ދަރިފުޅު މީހަކާ އިނދެގެން ކުދިން ހޯދަން ވީ އުމުރޭ މީ. ތިހެން އުޅެގެން ކަމަކު ނުދާނެ.” އިސްޖަހައިލައިގެން ހުރެ މުފީދާ މިހެން ބުނިއިރު ލޮލުން ހުއްޓުމެއް ނެތި ކަރުނަ އޮހޮރެއެވެ.\n” މަންމާ. އަނެއްކާ އެއްކަލަ ވާހަކަ. މަންމަ ބޭނުންތަ އަވަހަށް މާމަ ކިޔަން. އޭރު އަހަރެންގެ ޒުވާން މަންމަ މުސްކުޅި ވާނެ އްނު. އެހެންނޫނަސް….” މާޝަލް މުފީދާއާއި ތަންކޮޅެއް ކައިރިއަށް ޖެހިލައި މޫނުގައި ފިރުމާލަމުން މިހެން ބުންޏެއްކަމަކު އޭގެ ކުރިން މުފީދާ މާޝަލްގެ އަތް ފޮޅާލިއެވެ. އޭނާ އުޅުނީ މައުލޫ އޮޅުވައިލާ މަންމަގެ މޫނު މައްޗަށް ހިނިތުން ވުމެއް ގެނެވޭތޯއެވެ. ނަމަވެސް މިފަހަރުވެސް ކަންތައް ވީ އެއާއި ދިމާ އިނދިކޮޅަށްށެވެ.\n” ހުއްޓާލަބަލަ ތި ކުޅޭ ޑްރާމާ މާޝަލް. ހެޔޮނުވާނެ. މަންމައަށް އެނގޭ ދަރިފުޅަކަށް ރަނގަޅެއް ނުވާނެކަން އަބަދު މިގޮތަށް މަންމަގެ ހިދުމަތުގައި ހަޔާތެއްވެސް ނުފަށާ ހުންނާކަށް. ދަރިފުޅަށްވެސް ހައްގޭ އުފަލާ ހިތްހަމަ ޖެހުން. ދަރިފުޅާ ނޫން. މިހެން ކަންތައް ނުކުރޭ. މަންމަގެ ހައްގުގައި އަންހެން ކުއްޖެހެން ނޫޅޭ. މަންމަޔާ ހެދި މީހުން ގެ ކުރިމަތީގަ ‘ރަނޑު’ ވެގެން ނޫޅޭ.” މުފީދާއަކަށް އިތުރަކަށް ކެތެއް ނުކުރެވުނެވެ. ޕާސްލާފައި ރޯން ފެށިއިރު އޭނާގެ ދެލޯ ކަރުނައިން ތެންމާލައިފިއެވެ. މާޝަލް އެނދުގައި ލެގިލަމުން އޭނާގެ މަންމަ ގަޔާލައި ބޮނޑި ކޮށްލިއެވެ.\n” މަންމާ ދެން އަހަރެން ނޫނީ މަންމައަށް އަޅާލާނެ އެއްވެސް މީހެއް އެބަ ހުރިތަ؟ އަހަރެން ނެތް ނަމަ ކިހިނެއް މަންމަ ދިރި ހުންނާނީ؟ އަހަރެން މިހުރިހާ ކަމެއް ނުކުރާނަމަ މިއާއިލާ މިގޮތުގަ ނޯންނާނެ އެއްނު. އެހެންނޫނަސް އަހަރެންގެ އުފާތަކާއި ގުޅިފައިވަނީ މި ކުޑަކުޑަ އާއިލާއާ. އެހެން އާއިލާއެއް ފަށާކަށް އަހަރެން ބޭނުމެއް ނޫނޭ މަންމާ. އަދި އެހާ ގާބިލް ކަމެއް އަހަރެންނަކަށް ނުލިބޭ. އަދި އެހާ ހިތްވަރެއް ނުލިބޭ.” މަންމަގެ ބޮލުގައި ފިރުމަމުން ނަސޭހަތެއް ދޭފަދައިން މާޝަލް ބުންޏެވެ. އަދި އޭނާގެ މަންމަ ގަޔާއި ދުރު ކޮށްލަމުން މަންމަގެ ލޮލުން ފައިބަމުން ދިޔަ ކަރުނަތަށް ފޮހެލަ ދިނެވެ.\nމުފީދާއަށް ކުޑަ ކޮށްނަމަވެސް ހިނިތުން ވެވުނެވެ. މާޝަލް އެބުނީވެސް ރަނގަޅު ވާހަކައެކެވެ. އެކަމް އޭނާގެ ހައްގުގައި ދަރިފުޅު ހުރިހާ އުފާތައް ގުރުބާން ކުރުމަކީ އޭނާގެ ހިތަށް ކެތް ނުވާ ކަމެވެ. ކޮންމެ ހެނެއްވިޔަސް ހެވެވެ. އޭނާ އޭނާގެ ދަރިފުޅު އުފަލުގައި ބަހައްޓަން ބޭނުމެވެ. ނަމަވެސް އެކަމަށްޓަކއި އޭނާއަށް ޖެހޭނީ3ފަރާތެއްގެ އުފާތަށް ގުރްބާން ކުރާށެވެ.\n” އުލާން އާ ޖައިލާން…” މާޝަލްގެ ދުލުން ބޭރުވީ އޭނާގެ ހިތުގައި އޮތް ބަހެވެ.\n” ދަރިފުޅު ހާސް ނުވޭ. ޔާޝާ އެބައުޅޭ ގޭގަ. އިނގޭތަ؟ ރޭގަ ދަރިފުޅު ހޮސްޕިޓަލަށް ގެނައިކަން އެނގުނީއްސުރެ އެފަކީރު ހޮސްޕިޓަލަށް އަންނަން ވަރެއް ދައްކާލި. އެކަމް މަންމަ އަންނަ ހިތުން ހުރިވަރުން މިއައީ. މަންމަ ބުނިން ޔާޝާ ކައިރީގަ މިރޭ ކާން ހިފައިގެން އަންނާނީ ޔާޝާއޭ. ދަރިފުޅާ! މަންމައަށް މާފް ކުރޭ. އެކަމް މިރޭގަ އަންނާނެ ބައްޕަވެސް. މަންމަ ކިހިނެއް ބައްޕަ ހުއްޓާ ކޮއްކޮމެން އެކަނި ބަހައްޓާނީ. އޭނަ ބޯ އެތިކޮޅެއް ހިއްޕަވައިގެން އައިސް މަގޭ ދެދަރިންނަށް ހަދާނެ ގޮތެއްވެސް ނޭނގެއެއްނު ދޯ ދަރިފުޅާ. ދެން ބަލާބަލަ؟ ޔާޝާ އުލާން ކޮއްކޮމެންނަށް ކާން ދީ ހަދާފަ މިއޮތީ ދަރިފުޅަށް ފޮނުވާފަ ހުރި ކާނާ. ދަރިފުޅަށް އެންމެ މީރު… ބަތާ ފިހުނުމަސް.” މާޝަލް އާއި ދިމާލަށް މަތި ޖަހާފައިވާ ތައްޓެއް ދިއްކޮއްލަމުން މުފީދާމިހެން ބުނީ ހިނިތުން ވެލަމުންނެވެ.\n” ޔާޝާ ހާދަ ރަނގަޅޭ އަސްލު. އޭނާ މަންމަމެން އެވަރަށް ނުރުހޭއިރުވެސް އަހަރެމެންނަށް އެހީ ވެދެނީ ވިއްޔަ. ކަމަކު ޖެހެއްޖިއްޔާ އޭނާ ވަރެއް ނެތް. ދެން މިރޭގެ ކަންތައް ދޯ… އޯކޭ ވާނެ މަންމާ އަހަންނަށް. ” މާޝަލް މިހެން ބުނެލައި އަނގަ ހުޅުވައިލީ މަންމަ އޭނާގެ އަނގަޔަށް ކާ އެތިކޮޅެއް ލަވާނެ ކަމުގެ އުންމީދުގައެވެ.\nރޭގަނޑުގެ ހަމަހިމޭން ވަގުތެވެ. ކޮޓަރިއަށް ވެރިވެފަވާ އަނދިރިކަމުގެ ތެރޭގައި އަންހެން ކުއްޖެއް އޮތީ ބޭޑް ޝީޓާއިލައި މޫނު ފޮރުވާލައިގެންނެވެ. އިވެމުން ދިޔައީ ހަމައެކަނި ފަންކާ އެނބުރޭ އަޑެވެ. އޭނާ އޮތީ ރޯންކަމެއް ނުވަތަ ހޭންކަމެއްވެސް ދެނެވޮޑިގެންވަނީ ހަމަ އެންމެ ފަރާތެކެވެ. ކުއްލިއަކަށް ފަންކަލުގެ އަޑުގެ އިތުރުން އެހެން އަޑެއްވެސް އިވެން ފެށިއެވެ. އަންހެން ކުއްޖެއްގެ މަޑު ގިސްލުމެއްގެ އަޑެވެ. އެއަޑުންވެސް އޭނާ ކުރަމުން ދިޔަ އަސަރު ކިތަންމެ ރަނގަޅަކަށްވެސް އެނގެއެވެ. އެގިސްލުމުގަިއވާ މައުސޫމްކަމުން ކިތަންމެ ބައެއްގެ ހިތްތައް ރޮއްވާ ލެވިދާނެއެވެ. މޫނު ފޮރުވަިއގެން ހުރި އަންހެން ކުއްޖާ މަޑުމަޑުން ގޮސް ލައިޓް ޖައްސައިލިއެވެ.\nރޭގަނޑުގެ ހަމަހިމޭން ވަގުތެވެ. ކޮޓަރިއަށް ވެރިވެފައިވާ އަނދިރިކަމުގެ ތެރޭގައި އަންހެން ކުއްޖެއް އޮތީ ބެޑްޝީޓައިލާ މޫނު ފޮރުވާލައިގެންނެވެ. އިވެމުން ދިޔައީ ހަމައެކަނި ފަންކާ އެނބުރޭ އަޑެވެ. އޭނާ އޮތީ ހޭން ކަމެއްވެސް ނުވަތަ ރޯން ކަމެއްވެސް ދެނެވޮޑިގެންވަނީ ހަމަ އެންމެ ފަރާތެކެވެ. ކުއްލިއަކަށް ފަންކަލުގެ އަޑުގެ އިތުރުން އެހެން އަޑެއްވެސް އިވެން ފެށިއެވެ. އަންހެން ކުއްޖެއްގެ މަޑު ގިސްލުމުގެ އަޑެވެ. އެއަޑުންވެސް އޭނާއަށް ކުަރަމުން ދިޔަ އަސަރު ކިތަންމެ ރަނގަޅަކަށްވެސް އެނގެއެވެެ. އެގިސްލުމުގައިވާ މައުސޫމް ކަމުން ކިތަންމެ ބައެއްގެ ހިތްތަކެއް ރޮއްވާލެވިދާނެއެވެ. މޫނު ފޮރުވައިގެން ހުރި އަންހެން ކުއްޖާ މަޑުމަޑުން ގޮސް ލައިޓް ޖައްސާލިއެވެ.\nކޮޓަރިއަކީ ފެންވަރުގަިއ ހަދާފައިވާ ކޮޓަރިއެކެވެ. ބަލއިލި ކޮންމެ ދިމާލަކުންވެސް ޒަމާނީ ކުލަތައް ފެންނަމުން ދިޔައެވެ. އަދި ކޮޓަރީގެ ހައިބަތު ބޮޑަށް ދައްކައިދެނީ ކޮޓަރީގެ ހަތަރު ބިތުގައި ހަރުކޮށްފައިވާ އަލީޝާގެ ފޮޓޯތަކުންނެވެ. އެކި ގޮތްގޮތަށް ފޮޓޯ ނަގާފައި ހުއްޓަސް މޫނުމަތިން އަލީޝާކަން އެނގެއެވެ. އޭނާގެ މޫނު ވަނީ ސްކާފަކުން ނިވާ ކޮށްލާފައެވެ. ހީވާކަހަލައެވެ. އޭނާގެ މޫނު އެއްވެސް މީހަކަށް ފެންނާކަށް އޭނާ ނޭދެއެވެ.\nނަމަވެސް އެއަންހެން ކުއްޖާއަށް ނޭނގުނުކަމކީ ކޮޓަރީގެ ދޮރު ދަށުގައި އެގިސްލުމުގެ އަޑު އަހަން އެހެން މީހަކު ހުރިކަމެވެ. އާދައިގެ މަތިން މިއަދުވެސް ރައުޝާ ދިޔައީ އޭނާގެ “މޭމް” ރޯއަޑު އަހަމުންނެވެ. ކިތަންމެ ރެއަކު މޭމް ރޯއަޑު އަހާފަިއ ދެރަވެފައި ރައުޝާ ހުރެއެވެ. ނަމަވެސް އޭނާއަށްވެސް ނޭނގޭ ކަމަކީ މޭމް ރޯންވީ ސަބަބެވެ. މޭމް އަތުގައި ހިތް ފުރޭވަރަށް ފަިއސާ އެބަ ހުއްޓެވެ. އެހެން އަންހެން ކުދިންނަށް ލިބިފައި ނުވާވަރުގެ ރީތިކަމެއް ލިބިފައި އެބަ ހުއްޓެވެ. މޭމްއަށް މަދީ ކޯއްޗެއް ހެއްޔެވެ؟ ކިތަންމެ މިކަމާއި ބެހޭގޮތުން މޭމްއާއި ސުވާލު ކޮށްލަން ރައުޝާ މަސައްކަތް ކޮށްފިއެވެ.\nނަމަވެސް މޭމްގެ ކުރިމައްޗަށް އަރާ ސުވާލުކުރަން އޭނާ އެއީ ކާކު ހެއްޔެވެ؟ އޭނާއަކީ އެގޭގަިއ ކައްކާ ތަންތަންސާފުކުރަން ގެނެސްފައި ހުންނަ ނޯކަރެވެ. އަނެއްކޮޅުން މޭމްގެ އެހުންނަ ކިބުރުވެރިކަމަކާއި މީހުންނާއި ނުގުޅޭ މިޒާޖެއްގެ ސަބަބުން މޭމްގެ ކުރިމައްޗަށް އަރަން އަނގަ ހުޅުވަން އޭނާ ބިރުގަންނަނީއެވެ.\n” ޑިން ޑޮން..” ރައުޝާ ސިއްސައިގެން ދިޔައީ ގޭގެ ބެލް ޖަހައިލުމުންނެވެ. ސެކިއުރިޓީން ތިބޭނެކަން އެނގޭތީ އެއްވެސް ޖެހިލުން ވުމަކާއި ނުލާ ރައުޝާ ދޮރު ހުޅުވައިލިއެވެ. ދޮރުމަތީގަިއ ހުރީ އޭނާ ހީކުރި ފަދައިން ސެކިއުރިޓީ ގާޑެކެވެ.\n” މޭމް ހޭލާތަ؟” ރައުޝާއާއި ދިމާލަށް އެމީހާ އަހައިލިއެވެ.\n“ނޭނގެ. ކިހިނެއްވީ؟ މިހާދަންގަޑިއެއްގަ…. ކަމެއް ގޯސްވީތަ؟ ” އެމީހާގެ ސުވާލަށް ކުރު ޖަވާބެއް ދެމުން ރައުޝާވެސް އަމުނާލީ ސުވާލު ބޮނޑިއެކެވެ.\n” ނޭނގެ. ފާޑެއްގެ މީހެއް. މޭމް ހޯދަން އައިސްއުޅޭތާ ކިތަންމެ އިރެއް.3ރޭ ވެއްޖެ އޭނަ މޭމް ހޯދަން އަންނަތާ. އަހަރެން ބުނިން މޭމް ރަށުގަ ނެތޭ. އެހެން ބުނީމަ ކޮންމެ ރެއަކުވެސް ގެޔަށްދޭ. އެކަމް މިރޭގަ މޭމް ނިދާފައޭ ބުނެބުނެވެސް ނުދިޔަ. ބުނީ ތިމަންނަ މީ މާ ސްޕްޝިއަލް މީހެކޭ. މޭމް ކައިރީގަ ބުނާއިރަށް އަންނާނެޔޭ.” އެމީހާ ކިޔައިދިނެވެ.\n” އެހެންތަ؟ އަންހެނެއްތަ؟ ފިރިހެނެއްތަ؟ ކިހިނެއް އޭނަ ހުރީ؟ ފަންޑިތަ ހަދާ މީހަކާ ވައްތަރުތަ؟” ރައުޝާ އިތުރަށް އޮޅުން ފިލުވަން ބޭނުންވިއެވެ.\n” ފިރިހެނެއް އެއީ. ފަންޑިތަ ހަދާ މީހަކާ ވައްތަރެއް ނޫން. ބަލާބެލުމަށް ހީވަނީ 40ހަކަށް އަހަރު ވެދާނެހެން. ދޮންކޮށް ދިގުކޮށް ވަރަށް ރީތިކޮށް ހުރީ. ވަރަށް މުއްސަންޖެއް ވައްތަރު ޖަހާ. ހުންނަނީ ކޯޓުލާފަ ފަޓުލޫނު ލާފަ ޓައީވެސް އަޅާފަ. ކޮންމެޔަކަސް ވަރަށް އޮފިޝިއަލް. އަދި އެނގޭތަ؟ ރައުޝާ ވަޒީފާއަށް ނާންނަ އިރުވެސް އޭނަ އައި. އެއީ މީގެ3މަހެއްހާ ކުރިން. އޭނަ އައި ވާހަކަ އަހަރުން މޭމް ކަިއރީގައެއް ނުބުނަން. އޭނަ އެދުވަހު ގެނައި ބޮޑު ޑޮލަރ ފޮއްޓެއް އަތުލާފަ ފޮނުވައިލީ. މޭމްއަށް ދޭށޯ ކިޔާފަ ދިން ސިޓީއެއްވެސް. އަހަރެމެން އެސިޓީވެސް އެއްލައިލީ. ވެދާނެއްނު މޭމްގެ އުހުން އުހުމްއަށްވެސް. ” ގޭޓް ބަލަހައްޓާ މީހާކަމުގައިވާ ގާދިރު ކިޔައިދިނެވެ.\n” ކަލޭމެން ހާދަ މަކަރު ގަދައޭ ދޯ. އެއްފަހަރުވެސް ހިތަށް ނާރާދޯ މޭމްއަށް އެނގެއްޖިއްޔާ ވާނެ ގޮތެއް. ކުރާނެ ކަމެއް ނެތް. ބަލަ މޭމް ކަލޭމެންނަށް ލާރި ދީފަ ބަހައްޓާފަ ތިހުރީކީ އެހެން މީހުންގެ ލާރި ކާކަށް ނޫނޭ” ރައުޝާ މިހެން ބުނީ ތަންކޮޅެއް ބާރަށްށެވެ.\n” ދެން ތީ ކޮން ވާހަކައެއް؟ އެއީ އެފަހަރު އަހަރެމެންގެ ހިތް އެދުނު ގޮތް. އެހެން ނޫނަސް އެވާނީ އެމީހާ ވާނީ ޕްރޮޕޯސަލްއެއް ހިފައިގެން އައި މީހަކަށް. އެކަހަލަ މީހުން ކިތައް ފަހަރުތަ…..” ގާދިރުގެ ވާހަކަ ފުރިހަމަ ނުވީ ކުއްލިއަކަށް ކޮޓަރީގެ ދޮރު ހުޅުވައިލި އަޑު އިވުމުންނެވެ.\n” ކޮން ކަމެއް މީ؟ މީހަކަށް ނިދޭވަރު ނުވެޔޭ ހަޅޭއްލަވާވަރުން. މިހާރު ކިހިނެއް ވެގެން ތި ހިފަނީ؟” ކޮޓަރިން ނިކުތް އަންހެން ކުއްޖާ މިހެން ބުނިއިރުވެސް އޭނާގެ މޫނު މައްޗަށް ސްކާފްކޮޅު ވައްޓާލެވިފައިވެއެވެ. އަޑި ކުރަކިވެފައިވުމުން މާ ރަނގަޅަކަށް ކާކުކަމެއް ނޭނގެއެވެ.\n” މޭމް.. މޭމް.. މޭމް ހޯދަން މްމިމީހަކު އައިސްފި.” ގާދިރުއަށް ބިރުން ހުރިވަރުން ވާހަކަ ދެއްކުނީވެސް އަޑުތުރުލަމުންނެވެ.\n” ދެން އެއީ ބަޔަކު މީހުން ހިފާ ތަޅާވަރުގެ ކަމެއްތަ؟ ހަމަ މިހާރު އެމީހެއް އެމީހެއްގެ މަސައްކަތަށް ރުޖޫޢަ ވޭ. އެންޑް ޔޫ ރައުޝާ. ބޭނުމިއްޔާ މިހާރު ތިނަގާ ރެސްޓެއް ނަގާ. މާދަމާ ފެންވަރާލާން ވަގުތުކޮޅެއްވެސް ނުލިބޭނެ.” ސްކާފު ކުޑަކޮށް ދުރުކޮށްލަމުން އަލީޝާ ހަލޭއްލަވައިގަތީ ކުރިއަސްވުރެވެސް ބާރަށްށެވެ. އަދި އެހެން މީހަކަށް އޭނާގެ މޫނު ފާހަގަ ނުވަނީސް އަނެއްކާވެސް މޫނު ފޮރުވާލައި ގޭޓް ބަލަހައްޓާ މީހާއާއިއެކު އެއައި މީހަކާއި ބައްދަލު ކުރަން ހިނގައިގަތެވެ.\nމަޑުމަޑު ފިޔަވަޅުތަކެއްގައި ހިނގަމުން ދިޔައިރު އަލީޝާގެ ހިތް ކުރަމުން ދިޔައީ ހަމަ އެންމެ ސުވާލެކެވެ. މިހައި ދަންވަގުތެއްގަިއ އޭނާއާއި ބައްދަލު ކުރަން އަންނާނީ ވަކި ކާކު ހެއްޔެވެ؟ ބޭރުގަިއ އަލީޝާގެ އިންތިޒާރުގަިއ ހުރި މީހާގެ ހިތްވެސް ނެގިނެގިފައި ޖެހެމުން ދިޔައެވެ. އެތައް އަހަރުތަކަކަށްފަހު އަލީޝާއާއި ބައްދަލުވުމުން ވާނެގޮތެއް ނޭނގެއެވެ. އަލީޝާއަށްވެސް މިރޭގަިއ ކޮންމެސް ކަމެއް ގޯސްވާން އުޅޭކަމަށް އިހުސާސްކުރެވެން ފެށިއެވެ.\n“މޭމް އެހުރީ އެމީހާ..” ދޮރުމަތީގައި ހުރި މީހާ ދައްކާލަމުން ގާސިމް ބުންޏެވެ. އަލީޝާ ފަރުވާތެރި ކަމާއިއެކު އެމީހާއާއި ދިމާލަށް ބަލައިލި ވަގުތު ހީވީ އޭނާގެ ކަންކަށިމަތީގައި ވަރަށް ބާރަށް މީހަކު ޖަހައިލިހެންނެވެ. ބުނާނެ އެއްޗެއް ނޭނގި އެމީހާއާއި ދިމާލަށް ބަލަން ހުރެވުނީއެވެ. ލޮލުން ކަރުނަ އޮހޮރެއް ފެށީވެސް ބޭއިހްތިޔާރުގައެވެ. ބޮލުން ސްކާފު ވެއްޓި ހުރިހާ އެންމެންގެ ކުރިމަތީގައި އަލީޝާ ބޭޒާރުވިއެވެ. އެމީހާއަށްވެސް ވީ އެފަދަ ގޮތެކެވެ. އަލީޝާގެ މޫނު ފެނުމުން ބަލަހައްޓައިގެން ހުރެވުނީ ބުނާނެ ވަކި އެއްޗެއް ނޭނގިފައެވެ.\nA salaam. Finally itxx solved.. Nw u cn ryd nd lyv cmmntxx… Gud nyt.. Bye..\nreethi…keep goin gurl..☺\nkihineitha mi vee….aleeshaa moonah kihineitha vefa huree…??\nVvvvvv nice and thanks bcox u solve it ?\nWho is that alisha aa meet kuran ai??????. Can’t wait to read the next part.??\nMashah hyvany eii alishaage dad hn…. I’m I right ushaaaa…BTW vrrrrrh reeeethi????\nShukuriyya hurihaa kudhinnah.. nxt prt fridayga..\nv reethi mi part\nwow varah reethi mi bay ves\nDhn v kihineh? ?\nލޯބި July 22, 2016\nއާލާ ވާތީ އެހަނދާން\nލޯބި February 7, 2018\nއިމްތިޙާނު ( 5ވަނަ ބައި)\nހިތާމަ ދީނީ ލޯބި September 25, 2017\nހާސިލް ވުމަށް އެދި 13\nހިތާމަ އެހެނިހެން ލޯބި August 30, 2019\nޢަޞްރު (ފަނަރަވަނަ ބައި)\nދީނީ ލޯބި December 11, 2016\nއިމްތިޙާން (15ވަނަ ބައި)\nހިތާމަ ދީނީ ލޯބި November 27, 2018


Jehilun Kuda "Spiderman" Mifaharu Emmen Ge Samaalukan Dhamaigathee Bodu Muzaaharaa Therein - Vaguthu\nމިއަހަރު ކުރީ ކޮޅު ފިލިޕީންސްގެ ވެރިރަށް މަނީލާގެ 700 ފޫޓުގެ ޓަވަރަކަށް އެއްވެސް ރައްކާތެރިކަމެއް ނެތި ޖެހިލުންކުޑަ ގޮތަކަށް އެރުމުން ހައްޔަރު ކުރި ފްރާންސްގެ "ސްޕައިޑަރ މޭން" ހޮންގް ކޮންގް ގެ އުސް އިމާރާތަކަށް އަރައިފިއެވެ.\nފްރާންސްގެ "ސްޕައިޑަރ މޭން"ގެ ގޮތުގައި މަޤުބޫލުކަން ހޯދާފައިވާ، އުމުރުން 56 އަހަރުގެ އެލެން ރޮބާޓް ހޮންގް ކޮންގްގެ 68 ބުރީގެ އުސް އިމާރާތަކަަށް އެއްވެސް ރައްކާތެރި ކަމެއް ނެތި އެރީ، މިހާރު ހޮންގްކޮންގް ގައި ކުރިޔަށްދާ ބޮޑެތި މުޒާހަރާތަކާއި ގުޅިގެން ސުލްހަވެރިވުމަށް އެދި ލިޔެފައިވާ ލިޔުންތަކެއް ހިމެނޭ ބެނާއެއް، އެ އިމާރާތުގައި ހަރު ކުރުމަށެވެ.\n"އަހަރެން އެދެނީ ހޮންގްކޮންގް ގެ ރައްޔިތުން ސުލްހަވެރިވުމަށް ސަރުކާރާއި ދެކޮޅުވެރިނުވުމަށް،" ރޮބާޓް ބައެއް މީޑިއާތަކަށް މައުލޫމާތު ދެމުން ބުންޏެވެ.\nކުރިން އެއްވެސް ޖެހިލުމެއް ނެތި އުސް އިމާރާތްތަކަށް އަރާ ރޮބާޓް ހޮންގް ކޮންގްގެ މި އުސް އިމާރާތަށް ވެސް އެރީ އަތުގައި ލައްވާފައިހުރި އަންގި ފިޔަވައި އެހެން އެއްވެސް ސޭފްޓީ ގިޔަރަކާއި ނުލައެވެ.\nމީސް މީޑިޔާގައި އެތައް ބަޔަކު އޭނާ މި ޓަވަރަށް އަރާ މަންޒަރު ފެންނަ ފޮޓޯތަކާއި ވީޑިއޯތައް އާންމުކޮށްފައިވާއިރު، މިކަން ގިނަ ބައެއްގެ ސަމާލުކަމަށް ވަނީ އައިސްފައެވެ. ހޮންގްކޮންގްގެ އުސް އިމާރާތަކަށް ރޮބާޓް އެރީ، ސުލްޙަވެރިކަން އިސްކުރުމަށް މުޒާހަރާގެ ރައްޔިތުންނަށް ގޮވާލަމުން ކަމުގައި ވީނަމަވެސް، އޭނާގެ މަގްސަދާއި ދެކޮޅު ކަމަށް އެވަގުތު އެ ސަރަޙައްދުގައި އެއްވެ ތިބި ގިނަ ބަޔަކު ބުނެފައި ވެއެވެ.\nއުސް ތަންތަނަށް އެރުމުގެ ދުނިޔޭގެ ރެކޯޑުވެސް ހޯދާފައިވާ ރޮބާޓް މީގެ ކުރިން ވަނީ 20 ހަފްތާގެ ޖަލު ހުކުމަކާއި ދެ އަހަރުގެ ސަސްޕެންޝަނެއް ވެސް ދީފައެވެ. އަދި 5500 ޕައުންޑުން އޭނާ ވަނީ މީގެ ކުރިން ޖޫރިމަނާވެސް ކޮށްފައެވެ.\nރޮބާޓް ބުނީ އޭނާގެ އަމާޒަކީ ކޮންމެ އުސް އިމާރާތެއްގެ އެންމެ އުހަށް އެރުމަށް ކަމަށާއި އަދި އެއްވެސް ގެއްލުމެއް ނުލިބި ފުރާނައަށް ނުރައްކަލެއް ދިމާނުވެ އިމާރާތްތަކުގެ އެންމެ މައްޗަށް އެރުމަށް ކަމަށެވެ. ރޮބާޓް ވަނީ ދުބާއީގައި ހުންނަ ދުނިޔޭގެ އެންމެ އުސް އިމާރަތް ބުރުޖު ހަލީފާ އަދި ފްރާންސްގެ އައިފެލް ޓަވަރ، ނިއުޔޯކުގެ އެމްޕަޔަރ ސްޓޭޓް ބިލްޑިން ފަދަ އުސް އިމާރާތްތަކަށްވެސް މީގެ ކުރިން އަރާފައެވެ.\nއޮގަސްޓް 17, 2019 23:20\nއޮގަސްޓް 24, 2019 16:53\nވެއްޓުނީމަ ހުންނާނީ އުސްތަންތަނައް އެރިފަ\nއޮގަސްޓް 24, 2019 16:56\nވެއްޓުނީމަ ހުންނާނީ އުސްތަންތަނައް އެރިފަ ރީތިކޮން


Fuwad'ge Shauguverikan EC'ge Raees Kamah - Vaguthu\nއިލެކްޝަން ކޮމިޝަންގެ މެންބަރު ފުއާދު ތައުފީގް ފޮޓޯ: ރައީސް އޮފީސް\nއިލެކްޝަން ކޮމިޝަން (އީސީ) ގެ ރައީސް ކަމުގެ މަގާމަށް ވަޑައިގަތުމުގެ ޝައުގުވެރިކަން ހުންނެވި ކަމަށް އެ ކޮމިޝަންގެ ތަރުޖަމާނަކަށް ދާދި ފަހުން އައްޔަން ކުރެއްވި މެމްބަރު ފުއާދު ތައުފީގް މިއަދު ވިދާޅުވެއްޖެއެވެ.\nއީސީގެ ރައީސް ކަމުގެ މަގާމުގައި ހުންނެވި އަހުމަދު ޝަރީފް މި މަހުގެ 15 ވަނަ ދުވަހު ކޮމިޝަނުން އިސްތިއުފާ ދެއްވުމާ ގުޅިގެން އެ މަގާމު އޮތީ ހުހަށެވެ.\nގާނޫނުގައި ބުނާ ގޮތުން އީސީގެ މެންބަރަކުގެ މަގާމު ހުސްވާތާ 60 ދުވަސް ތެރޭގައި މެންބަރަކު އައްޔަން ކުރަން ޖެހެއެވެ. އެކަމަކު އަދި މިހާތަނަށް މެންބަރުކަމަށް ކުރިމަތިލުމުގެ ފުރުސަތު ހުޅުވާލާފައެއް ނުވެއެވެ.\nފުއާދު "ވަގުތު" އަށް ވިދާޅުވީ، މެންބަރުންގެ ތާއީދާއެކު ކޮމިޝަންގެ ރައީސްކަމުގެ މަގާމަށް ކުރިމަތިލެއްވުމުގެ ޝައުގުވެރިކަން އެބަހުރި ކަމަށެވެ.\nފުއާދު ވިދާޅުވީ، އެ ޝައުގުވެރިކަން ފާޅުކުރެއްވީ ކޮމިޝަންގެ ބައެއް މުވައްޒަފުންގެ އިތުރުން އާއްމު ރައްޔިތުންގެ ވެސް އެދުމުގެ މަތިން ކަމަށެވެ. އެކަމުގައި ގޮތެއް ނިންމާނީ ކޮމިޝަނުން ކަމަަށްވެސް ވިދާޅުވިއެވެ.\n"އަޅުގަނޑަށް ތާއިދު އެބައޮތް" ފުއާދު ވިދާޅުވިއެވެ.\nމީގެ ކުރިންވެސް އީސީގެ ރައީސްކަން ކުރައްވާފައިވާ ފުއާދު ވިދާޅުވީ ކުރިން ލިބިފައިވާ ތަޖުރިބާއާ އެކު މިއީ މިއީ ރައްޔިތުންނަށް ހިދުމަތްކޮށް ދެއްވުމަށް އެންމެ ރަނގަޅު ދަނޑިވަޅު ކަމަށެވެ.\nޝަރީފް އިސްތިއުފާ ދެއްވުމާއެކު މި ވަގުތު ކޮމިޝަން ގައި ތިއްބެވީ ފުއާދު ހިމެނިވަޑައިގަންނަވާ ގޮތަށް ހަތަރު މެންބަރުންނެވެ.\nއެ މެންބަރުންނަކީ އިސްމާއިލް ހަބީބް އަބްދުއްރަހީމް، އަލި ނާޝަތުގެ އިތުރުން ޑރ. މުހައްމަދު ޒާހިރެވެ. ކޮމިޝަން ހިންގެވުމާ ވަގުތީ ގޮތުން ހިންގުވެމާއި ހަވާލުވެވަޑައިގެން ހުންނެވީ ހަބީބްއެވެ.\nމި ފަހުން އީސީގެ މެންބަރުކަމަށް ފުއާދު އައްޔަން ކުރައްވާފައިވަނީ މިދިޔަ އަހަރުގެ ނޮވެމްބަރު މަހު 24 ވަނަ ދުވަހުއެވެ. ފުއާދަކީ 2008 އިން 2009 އަށް އީސީގެ މެންބަރުކަމުގެ މަގާމު ފުރުއްވާފައިވާ ބޭފުޅެކެވެ. އޭގެ ފަހުން 2014 ވަނަ އަހަރުގެ މާޗު މަހާ ހަމައަށް ފުއާދު ހުންނެވީ އެކޮމިޝަނުގެ ރައީސްގެ މަގާމުގައެވެ.\nފުއާދުއަށްވެސް ލިބޭފައިސާގައި ރަހަ ލާފަ ހުރީމަ ، އަދިވެސް ހަމަ އިލެކްޝަން ދާ ހިތްވަނީ\nޖޫން 20, 2021 15:27\nތިޔަ ފޯޑު އަކީ 2008ގަ ރައީސް މައުމޫނުއާއި އަންނީނަޝީދުއާއި ރައީސުކަމަށް ކުރިމަތިލީފަހަރު ރިޝްވަތުޙިފައި ވޯޓަށް މަކަރުހަދާފައި އެމްޑީޕީއަށް އަންނީއަށް ރައީސްކަން ކާމިޔާބު ކޮށްދިން ކަލޭގެ ވީމަ އަނެއްކާވެސް މިސަރުކާރުން ތީނަ ތިކޮމިޝަނުން މަގާމުދިނީ މިއަންނަ ދައުރުގަވެސް މަކަރު ހަދުވާފަ ރައީސުގޮނޑި ކާމިޔާބުކުރަން، ޢީސީ ކޮރަޕްޓް ޝަރީފޫގެ ދެވަނައެއްނެތް ޢައްދާރު ފުވާދު.\nޖޫން 20, 2021 16:01\nދިވެހި ރައްޔިތުން އަދިވެސް މަޑުން އެއްޗެއް ނުބުނެ. 2013 ގައި އިލެކްސަނަށް އިހުމާލުވި ކަމަށް ސުޕުރީމު ކޯޓުން ހުކުމެއް ކޮށްފައި ހުރި މީހެއް. އަނެއްކާ އިލެކްސަންގެ ރައީސް ކަމަށް؟؟؟؟؟؟ ލޮލް\nޖޫން 20, 2021 19:46\nޙާބީބުއަކީ މައުމޫނުގެ މީހެއް އަދި ޔާމީނުގެވެސް މީހެއް އެކަން އެމް.ޑީ.ޕީ ވިސްނަންވާނެ\nޖޫން 20, 2021 20:36\nދިވެހިރާއްޖޭގެ ފުރަތަމަ ވޯޓް ވަގު މިއީ ސާވިތުވި ވައްކަމެއް އެވައްކަން ސާބިތުވެ އެފަހަރުގެ ވޯޓް ބާތިލުވެސް ކުރެވުނު މިހާރު އަނެއްކާވެސް އެކަން ތަކުރާރުވާނެ އެއް ފުޅަށްމަތިން ފުންމާލި ބަކަރި ހާސް ފުޅަށްމަތިން ފުންމާނެ ނުފުމެއްޏާ އެނުވާނެ ބަކައްޓަކަށް


ނޭމާ2މެޗަށް ސަސްޕެންޑް ކުރިއިރު، ކުރްޒާވާ6މެޗަށް ސަސްޕެންޑް ކޮށްފި – Dhuvas Online\nނޭމާ2މެޗަށް ސަސްޕެންޑް ކުރިއިރު، ކުރްޒާވާ6މެޗަށް ސަސްޕެންޑް ކޮށްފި\nޕީއެސްޖީގެ ތަރި ނޭމާ ދެ މެޗަށް ސަސްޕެންޑް ކޮށްފިއެވެ.\nނޭމާ ސަސްޕެންޑު ކުރީ ޕީއެސްޖީ އާއި މާސޭ ބައްދަލުކުރި މެޗުގައި ހިނގާދިޔަ ހަމަނުޖުމުގެ ތެރެއިން މާސޭގެ ޑިފެންޑަރ އަލްވާރޯ ގޮންޒާލޭޒްގެ ބޮލުގައި ޖެހި މައްސަލަ އަކާއި ގުޅިގެންނެވެ.\nމާސޭގެ ޑިފެންޑަރު އަލްވާރޯ ގޮންޒާލޭޒްގެ ގައިގައި ޖެހުމުގެ ސަބަބުން ނޭމާ އަށް2މެޗުގެ ސަސްޕެންޝަން އެއް އައިސްފައިވާއިރު، މި މައްސަލައާއި ގުޅިގެން ނޭމާ ބުނީ ގޮންޒާލޭޒް ގައިގައި ޖެހީ ނަސްލީ ގޮތުން އޭނާއާ ތަކުރާރުކޮށް ދިމާކޮށް ހަޑިހުތުރު ބަހުން އެއްޗެހި ގޮޗުމުން ކަމަށެވެ.\nއަދި ހަމަ އެރޭ އެ މެޗަށް ފަހު ސޯޝަލް މީޑިއާގައި ނޭމާ ކުރި ޕޯސްޓެއްގައި ނޭމާ ބުނެފައިވަނީ ގޮންޒާލޭޒް ނަސްލީ ގޮތުން އޭނާއާ ދިމާކުރުމުން ހަޤީޤަތުގައި އޭނާ ޖަހަން ބޭނުންޗި ތަނުގައި ނުޖެހުނު ކަމަށާއި ޖަހަން ބޭނުންވީ ގޮންޒާލޭޒްގެ މޫނުގައި ކަމަށެވެ.\nނޭމާގެ ވާހަކަތަށް މިހެން ހުރި ނަމަވެސް ނަސްލީ ގޮތުން ނޭމާއާއި ދިމާކުރިކަމަށް ބުނާ ވާހަކަތަށް ގޮންޒަލޭޒް ދޮގު ކުރެއެވެ. އަދި އެރޭ މެޗިުގައި ހިނގާފައިވާ ކަންތައް ތަކުގެ މައްސަލަ އާއި ނަސްލީ ގޮތުން ނޭމާއާއި ދިމާކުރި މައްސަލަވެސް ބަލަމުންދާކަން ފްރާންސްގެ ފުޓްބޯލް އެންމެ އިސް އިދާރާއިންވަނީ މީގެ ކުރިން ވެސް ބުނެފައެވެ.\nޤަވާއިދު ބުނާގޮތުން ނަސްލީ ގޮތުން ދިމާކޮށްފިނަމަ 10 މެޗުގެ ސަސްޕެންޝަނެއް އަންނާނެއެވެ.\nނޭމާގެ އިތުރުން ޕީއެސްޖީގެ ލާވިން ކުރްޒާވާ އަށް ވަނީ6މެޗުގެ ސަސްޕެންސަން އެއް އައިސްފައެވެ ކުރްޒާވާ އަށް ސަސްޕެންޝަން އައީ މާސޭގެ ޖޯޑަން އަމާވީއަށް ފައިން ހަމަލާދިން މައްސަލާގައެވެ. އަދި ޖޯޑަން އަމާވީ އަށް ވެސް ވަނީ ކުރްޒާވާއަށް ހަމަލާދީފައިވާތީ3މެޗުގެ ސަސްޕެންޝަންއެއް އައިސްފައެވެ.\nމީގެ އިތުރުން މާސޭގެ ޑާރިއޯ ބެނެޑެއްޓޯ ވެސް ވަނީ އެއް މެޗަށް ސަސްޕެންޑް ކޮށްފައެވެ.\nގިނަ ހަމަނުޖެހުންތަކެއް ފެނިގެންދިޔަ މި މެޗުގައި ނޭމާ ހިމެނޭ ގޮތަށް ޕީއެސްޖީގެ ތިން ކުޅުންތެރިންނާއި މާސޭގެ ދެ ކުޅުންތެރިންނަށް ވަބީ ރަތް ކާޑު ދެއްކާފަައިވެއެވެ. އަދި އެމެޗުގައި 14 ރީނދޫ ކާޑް ދައްކާފައި ވެއެވެ.\nއެމެޗުން ޕީއެސްޖީ ބަލިވެފައިވާއިރު، އެޓީމުގެ މައްޗަށް މާސޭއިން ކުރި ހޯދާފައިވަނީ 1-0 ގެ ނަތީޖާއަކުންނެވެ.


Shamita Shetty ah varugadha web series eh – Iru\nޝަމީތާއަށް ވަރުގަދަ ވެބް ސީރީޒެއް\nޝާޝާ·9ސެޕްޓެމްބަރު 2020\nބަތަލާ ޝިލްޕާ ޝެޓީގެ ކޮއްކޮ ޝަމީތާ ޝެޓީ އަށް ވަރުގަދަ ވެބް ސީރީޒެއް ކުޅެން ލިބިއްޖެއެވެ.\nބޮލީވުޑްގައި މިހާތަނަށް ނާކާމިޔާބާ ކުރިމަތިލާން ޖެހިފައިވާ ޝަމީތާ ސޮއި ކޮށްފައިވާ ވެބް ސީރީޒަކީ ސްކެންޑެނީވިއާގައި މަޝްހޫރުކަން ހޯދި މިސްޓްރީ ސިލްސިލާ “ބްލެކް ވިޑޯޒް” ގެ އިންޑިއާގެ ވާޝަނެވެ. އޭތި އިންޑިއާގެ އޯޑިއަންސަށް ގެނެސްދޭނެކަން ކުރިން ވެސް އިއުލާންކޮށްފައި ވަނިކޮށް، ހުކުރު ދުވަހު ވަނީ ކާސްޓުން އިއުލާންކޮށް ޝޫޓިން ވެސް ފަށާފައިވާކަން ކަށަވަރުކޮށް ދީފަ އެވެ.\nކަލްކަތާގައި ޝޫޓްކުރާ ސީރީޒާ ބެހޭ ގޮތުން ޝަމީތާ ބުނީ އޭނާ އެއަށް އެއްބަސްވި މައިގަނޑު އެއް ސަބަބަކީ “ބްލެކް ވިޑޯޒް” އަކީ މީގެ ކުރިން އިންޑިއާގެ އޯޑިއަންސް ތަޖުރިބާނުކުރާ ކަހަލަ ޖޯންރާއަކަށް ހަދާފައިވާ އެއްޗަކަށްވުމެވެ.\n“މީގެ ހައިލައިޓަކީ ޑާކް ހިއުމާ. އަހަރެމެން މުޅި ޓީމް މަސައްކަތްކުރާނަން ބްލެކް ވިޑޯޒްގެ އޮރިޖިނަލް އިން ގެނެސްދިން އަސަރު އިންޑިއާ ވާޝަނުން ވެސް ގެނެސްދޭން.” ޝަމީތާ ބުންޏެވެ.\nSuper excited to announce my new web series Black Widows on @ZEE5Premium ❤\nDisclaimer: Notasuper-hero movie, sorry Marvel fans! But do stay tuned for the Indian adaptation of the famous Finnish Drama #blackwidows #comingsoon #BlackWidowsOnZEE5 pic.twitter.com/CYbRIb7Bxf\n— Shamita Shetty (@ShamitaShetty) September 4, 2020\nބެންގާލީ ޑައިރެކްޓަރު ބިރްސާ ސެންގުޕްތާ ޑައިރެކްޓު ކުރާ މި ސީރީޒް ސްޓްރީމް ކުރާނީ ޒީ5 އިންނެވެ. އަދި ދެ ސީޒަނަކަށް ބަހާލައިގެން ގެނެސްދޭން ނިންމާފައިވާ އިރު، ފުރަތަމަ ސީޒަން މި އަހަރުގެ ޑިސެމްބަރު މަހުގެ ތެރޭގައި ސްޓްރީމްކުރަން ފަށާނެއެވެ.\n“ބްލެކް ވިޑޯޒް” އަކީ މީގެ5ވަރަކަށް އަހަރުކުރިން ދެއްކި ފިންލެންޑްގެ ވަރަށް ކާމިޔާބު ސިލްސިލާއެކެވެ. ހަމައެހެންމެ، އެކި ގައުމުތަކުން މިހާތަނަށް މީގެ ވާޝަންތައް ގެނެސްދީފައިވެއެވެ.


އެމްޑީޕީއަށް ގޮން ޖަހާލެވޭ ވަރުގެ އެއްބަޔަކުވެސް އަދިނެތް – Maldivian Democratic Party\nއެމްޑީޕީއަށް ގޮން ޖަހާލެވޭ ވަރުގެ އެއްބަޔަކުވެސް އަދިނެތް\nފުލުހުންނާއި ސިފައިން ނެރެގެން މަރާހުސްކުރާށެވެ. ނޫނީ ކުރީންވެސް މިހާރުގެ ބާޣީ ވަޒީރު ” ބޮނޑިބަތް ކަލޭގެ ” ބުނެފައިވާހެން އެމްޑީޕީގެ ހުރިހައި މީހުން އެއްކޮށް ޖަލެއް ހަދައި ހައްޔަރުކުރާށެވެ. އެނޫންގޮތަކަށް އެމްޑީޕީގެ ރޫޙު ނައްތައެއް ނުލެވޭނެއެވެ. އެމްޑީޕީގެ ލީޑަރޝިޕުގައި ހިމެނޭ އެކިދެތިން މީހުންނަށް ރިޝްވަތުދީގެން ބައިބައި ކުރާން އުޅުނަސް އެކަމެއްވެސް ނުކުރެވޭނެއެވެ. އެމްޑީޕީގެ ފިކުރު މިދިވެހި ރާއްޖެއިން ދެން ނައްތާލެވޭނީ ޑިމޮކްރަސީ ނައްތާލައި އިސްލާމީ ވަހުދަތު މިގައުމުން ފޮހެލައިގެންނެވެ. އެކަމެއް ކުރެވޭނެ އެއްބަޔަކުވެސް ހަމަޔަގީނުންވެސް ނެތެވެ.\nމިގައުމުގެ ރައްޔިތުންގެ މެދުގައި އެކުވެރިކަމާއި ސުލްހަ މަސްލަހަތް ތެރިކަން ޒަމާނުއްސުރެ ގާއިމުވެފައި އޮތީ ރާއްޖޭގެ ރައްޔިތުންނަކީ ސައްތައިން ސައްތަ މުސްލިމުން ކަމުގައިވުމާ އެއްސަގާފަތެއްގެ އަހުލުވެރި ބައެއްގެ ގޮތުގައި ދެމިތިބީތީއެވެ. ނަމަވެސް މިއަދު ޓެރަރިސްޓުންގެ އައްޑާތަކުގައި ބޮންގޮއްވައި ބަޑިޖަހައި މީހުންމަރާން ދަސްކޮށްގެން ބޮޑުތުނބުޅި ލައިގެން އައިސް އުފަން މައެއް ފަހަރިއެއް އަވަށްޓެރިއެއްގެ އަންބެއް ވަކިނުވާވަރުގެ އަށެއްކަމީހުން ” ތިމާމެންނަކީ ހަމައެކަނި އިސްލާމްދީން ދަންނަ މީހުންނޭ ކިޔައިގެން ސިޔާސީ ޕާޓީއެއް ހަދައި އަކުން ބަކުންކުޅެ ، މަސްތުވާ ދިޔާކޮންމެ އެއްޗަކީ ބޮނަކުއާ ފެން ކަމުގައި ގޮވަމުން ދުވުމާއި ޒަމާނުއްސުރެ ދިވެހީންގެ މެދުގައި ދީނުގެ ކަންކަން ހިގަމުންއައި ގޮތްތައް ގޯސްކޮށް އިހުތިބި ދީނީ ޢިލްމުވެރީންނަކީ ބިދުޢަ ވެރީންކަމުގައި ގޮވައި ، ހުކުރު ޚުތުބާތަކުގައި މުސްލިމުންގެ މަށްޗަށް ބަދުދުޢާކޮށް ހަދަމުން ގެންދިއުމުގެ ސަބަބުން މިގައުމުގެ ފަސްމަތީގައި އިސްލާމް ދީނަށް ދެވެމުންދިޔަ ގަދަރާއި އިހުތިރާމު މިބަނޑުން އުފަންވި ކޮންމެވެސް ބައެއްގެ ހިތްތަކުން ފޮހެވިގެން ދާކަމުގައި ބުނުމަކީ ހަގީގަތާ ޚިލާފުވުން ކަމުގައި ބުނެވޭކަށް ނެތެވެ.\nދީނީ ޢިލްމުވެރީންނަކީ ނަބީބޭކަލުންގެ ވާރިސުން ކަމުގައި ބުނެވޭއިރު އެނަމުގައި ތިބޭބައެއްގެ ސަބަބުން ދެންނުކުންނާނެ ހުރިހައި ނަތީޖާއެއް މިއަދު މިދަނީ ނުކުންނަމުންނެވެ. ހެޔޮގޮތުގައި ލިބިފައިވާ ޢިލްމުގެ ބޭނުން ކުރައްވާ ފަރާތްތަކާ މެދުވެސް ޝައްކުގެ ނަޒަރަކުން ބެލެވެން ފަށައިފިއެވެ. މިއަދު އެމީހުން ހަލާލުކަމުގައި ބުނާއެތި ހަމައެދޫތަކުން މާދަމާ ހަރާމޭ ނުގޮވާނެ ކަމުގެ ޔަގީންކަމެއް ނެތެވެ. އިއްޔެ މުރުތައްދު ވެފައޭ ބުނިމީހުންނަކީ ޣާޒީންކަމުގައިވެސް އެބުނަނީ ހަމަ އެއްދޫތަކަކުން ވިއްޔާއެވެ. މިގައުމުން އިސްލާމްދީން ފޮހެލުމަށް އުޅުނު ކަމުގައި އެދޫތަކުން ކުރީންބުނި މީހާ މިއަދުއެއީ ނަބީއެއްފަދަ މީހެއް ކަމުގައިވެސް ހަމައެބުނެ ގޮވަނީ މިބުނާކަހަލަ ދެފުށްދެކެރީންގެ ދުލުންނެވެ.\nތިމާމެންނަށް އެމްޑީޕީގެ ސަރުކާރާ އިދިކޮޅަށް ހިންދަމާލެވޭވަރުގެ ދެތިންސަތޭކަ މީހުން މަގުމަށްޗަށް ނުނެރެވުމުން ފުރުސަތެއް ހޯދާލައިގެން ދަހިވެ ތަލިން ކުޅުހިކިފައި ތިބި ބައެއް ފުލުހުންނާއި ސިފައިން ގަނެލައިގެން ހަތިޔާރުގެ ބޭނުންކޮށް ބަޣާވާތެއް ގެނެވުނެއްކަމަކު އެމްޑީޕީގެ އާރާއި ބާރެއް ނައްތައެއް ނުލެވުނެވެ. މަތިފަޑިން ދެތިން މީހަކު ހައްލައިލައިގެން ހިންގާންއުޅުނު ޖަރީމާތަކެއް އެންމެ ފުރިހަމަ ގޮތުގައި ނުހިންގި އުޅެނިކޮށް މިއޮތީ ބޭޒާރުވެފައެވެ. ދެން މިއަދު އަރައި ތިބެގެން އެތިބަ ގޮވަނީ މަޖިލީހުގެ މެންބަރުންކޮޅު ކޮންމެ ގޮތަކުންވެސް ކަހާލާނެ ވާހަކައެވެ. އަމުދަކުން ކުރީން ބުނިގޮތަށް ކޮންމެގޮތަކުން ނަމަވެސް މިގައުމަށް ބަޣާވާތެއް ގެނެސްގެން ސަރުކާރު ވައްޓާލަން ސަލާމަތީ ބާރުތަކަށް ރިޝްވަތު ދިން ބަޔަކު އެކަން ނުކުރާނެ ކަމުގައި އަހަރެމެން ނުދެކެމެވެ. އެކަމަކު އެމްޑީޕީގެ އެންމެ ދެތިން މެންބަރުން ތިބިނަމަވެސް އެޅިހައި ބަތަކަށް ރިހަނުވާނެކަން މާޒީގައި އޮންނާނީ ދިވެހި ރައްޔިތުންނަށް ޔަގީންކޮށްދީފައެވެ. އަދި މިއަދުވެސް އެމްޑީޕީގެ ފިކުރާއި ޚިޔާލުގައި ދެގޮތެއްނުވެ ތިއްބެވި ކޮންމެ ރައްޔިތުންގެ މަޖިލީހުގެ މެންބަރަކުވެސް ، ޕާޓީގެ މެންބަރަކުވެސް ސާބިތުވެ ތިބޭނީ ފިސާރި ގޮތެއްގައިކަން އެގެންދަނީ ހާމަކޮށްދެމުންނެވެ. ” ކަލާސީންނަށް ނަވެއް ބަލެއްނުވެޔޭ ” ބުނެ އެއްދުވަހު އެއްއޮޑިއަށް އަނެއްދުވަހު އަނެއް އޮޑިޔަށް އަރައި ފައިބަމުން ގެންދާ މީހުންނަކީ އެމީހުންގެ މޯހިރުން އެމްޑީޕީގެ މެންބަރުން ދުއްވާ ބައެއްނޫނެވެ. މިކަން އަންނާންއޮތް ތާނގައި ފިސާރި ރަނގަޅަށް އެމްޑީޕީން ދައްކުވައިދޭނެއެވެ.\nމީގެކުރީގެ ތާރީޚަށް ބަލާލާއިރު އެމްޑީޕީގެ ހަރަކާތްތައް ހިންގަމުން ގެންދިޔަ އެއްތަނަށްވުރެ ގިނަތަންތަނަށް ސަލާމަތީ ބާރުތަކުން ވަދެ އެތަންތަން ލޫޓުވާލާފައިވެއެވެ. އެސްޖެހިގެއާއި ، ދުންފިނި ހަރުގެ ފުނޑާލިއެވެ. އެންމެފަހުން ޓީވީއެމް ކައިރީ ހުރި އެމްޑީޕީގެ ހަރުގެވެސް ފުނޑާލީ ފުލުހުންގެ ބާރުގައެވެ. ރާޅުގަނޑު ސަރަހައްދަށް ފުލުހުންވަދެ އެތަން ލޫޓުވާލީ އެހަށްދުވަހުއެވެ. މިހާރު ބާޣީން ލޮލަށް ނިދިނައިސްގެން އެއުޅެނީ އުސްފަސްގަނޑުން އެމްޑީޕީ ބޭރުނުކުރެވިގެންނެވެ. މާލޭ ސިޓީކައުންސިލަކީ ބާޣީ ސަރުކާރު ހިތުން އެމީހުން ހިތުހުރި އަމުރެއް ކުރުމުން ތަބާވާންޖެހޭނެ ބައެކެވެ. އެކައުންސިލުން ވަކިއުސޫލެއްގެ މަތީން ހަވާލުކުރި ބިމެެއްގައި އެތައްލައްކަ ރުފިޔާއެއް ޚަރަދުކޮށްގެން ހަރަކާތްތަކެއް ހިންގަނިކޮށް އެމުއްދަތު ހަމަނުވަނީސް ކޮންމެވެސް ދޮގުބަހަނާއެއް ބޮލުގައި އަޅުވައި އެމްޑީޕީގެ މުދާތަކެއް ލޫޓުވާލާއިރު ބާޣީ ކަތީބު އެބުނާ ގާނޫނީ ހަމަކޮބައި ހެއްޔެވެ؟\nމީގެކުރީންވެސް އެމްޑީޕީގެ ބޮލުގައި ތަފާތު ބަދުނާމުތަކެއް ގެންދިޔައީ އަޅުވަމުންނެވެ. މާލޭގެ މަގުމަތިން ޕެޓްރޯލު ފުޅިއެއް ފެނުނަސް އެމްޑީޕީން ޕެޓްރޯލްބޮން ހަދަނީއެވެ. ބުރިކޮށްފައިއޮތް ދަނގަނޑުބުރިއެއް ފެނުނަސް އެއީ އެމްޑީޕީން ކޮންމެވެސް މީހެއްގެ ލޮލަށް ނޫނީ ބަނޑަށް ހަރާން ތައްޔާރުކުރި ހަތިޔާރަކަށް ވެއެވެ. ތިރީސްއަހަރުގެ ޚުދުމުޚުތާރު ކަތީބު ރަށަކަށްގޮސް އެރުމުން މީހަކު ވަޅިއެއް ދިމާކުރުމުންވެސް އެމްޑީޕީއެވެ. މާލޭ ސަލްޓަންޕާކުގައި ހެދިބޮމެއް ގޮއްވާލުމުންވެސް އެމްޑީޕީއެވެ. ރަށެއްގެ ގޮނޑުދޮށަށް ރާހުސްކުރި ފުޅިއެއް ލަށްވިޔަސް އެމްޑީޕީއެވެ. ނޫންކަމެއް ނެތެވެ. ނުކުރެވިއޮތް ކަމަކީ ބަފާކަށަވަރުނޫން ކޮންމެ ދަރިޔަކު އެމްޑީޕީއަށް ލެއްވުމެވެ. އެނޫން ކޮންމެ ކަމެއް އެބަބޮލުގައި އަޅުވައެވެ. އެކަމަކު އެއްވެސްކަމެއް މިއަދާ ހަމަޔަށް އެމްޑީޕީގެ މަށްޗަށް ސާބިތު ކުރެވިފަކާ ނެތެވެ. ދެއްކެނީ ޔޯލަވާހަކައެވެ. ހަދަންއުޅޭ ކޮންމެ އެއްޗެއް ގޮވަނީ އަތަށެވެ.\nމިއަދުވެސް އެމްޑީޕީން އޮތީ ފިސާރި ކެރިގެން މިގައުމާއި ރައްޔިތުންނަށް ޚިދުމަތްކޮށް ދިނުމަށާއި ވަކިބަޔަކު ތަފާތުނުކޮށް އެންމެހައި ޚިދުމަތްތަކެއް ހަމަހަމަކޮށް ދިނުމަށް ތައްޔާރުވެއެވެ. ރައްޔިތުންގެ ރުހުމާއި ލޯތްބާއި އެކުގައެވެ. އެމްޑީޕީގެ އިސްލީޑަރ ރާއްޖޭގެ ރަށްރަށަށް އެކުރަށްވާ ޒިޔާރަތްތަކުން މިކަން ރަނގަޅަށް ސާބިތުވާނެއެވެ. ރައްޔިތުންގެ ރުހުންއޮތީ ކިހާމިންވަރަކަށްކަން ސާބިތުވާނެއެވެ. އަވަސް އިންތިޚާބަކަށްގޮސް ރައްޔިތުންގެ ވޯޓަކުން ހޮވިގެން އައުމަށް ބާޣީންނަށް ނުކެރިގެން އެއުޅެނީ ހަމަ އެހެންވެއެވެ. ފުރިތަންވެސް އަތުނުޖެހޭނެ ކަން ޔަގީންވާތީއެވެ. މިއަދު އެގޮވާހެން ” އާސަންދަ ލިބޭނީ އެކަމަށް ކަނޑައެޅޭ ވަކިބަޔަކަށޭ ” އެމްޑީޕީއަކުން ނުބުނާނެއެވެ. އެބުނަނީ ބާޣީންނަށް އެކަނި އެޚިދުމަތް ދޭނެވާހަކަ ހެއްޔެވެ؟ މިހާރު ކޮންމެވެސް ވަރަކަށް ބާޣީންގެ ކައުންސިލަރުން އެޗިޕުވެސް ރައްޔިތުންގެ ބޮލަށް ވަށްދައި ބިރުދައްކަމުން އެބަގެންދެއެވެ. އާސަންދަ ބޭނުމިއްޔާ އެމްޑީޕީން ކެނޑެން ޖެހޭނެ ކަމުގައި އަޑުއަރުވައެވެ. މިއި އެވެރީންގެ ހާލުހުރި ގޮތެވެ. ހިތުގައިއޮތް ލުއްޗާ ކަމާއި ނިފާގެވެ.\nމިއަދުވެސް އިއްތިހާދުވެގެން ހުރިހައި އެންމެން ގުޅިގެން އުޅޭކަމުގައި ދައްކައިގެން އުޅުނެއްކަމަކު އެވެރީން އެތިބެނީ އެމްޑީޕީދެކެ ބިރުން ފިތްކެނޑިފައެވެ. ހަދާނެ ނުހަދާނެ ގޮތެއް ނޭނގިފައެވެ. އެންމެ ކުޑަމިނުން މިހާރަކު އިއްޔެ އެވެރިން ރިޝްވަތުދީގެން ހައްލައިލި ފުލުހުންނާއި ސިފައިންގެ މަށްޗަށްވެސް އިތުބާރެއް ނެތެވެ. ތިބެނީ ވާއެއް ނުވާއެއް ނޭނގި ބިރުންނެވެ. މިހުރިހައި ކަމަކަށްވުރެ އެމްޑީޕީގެ ރޫހާއި ސަފުތަކުގެ ބަދަހިކަން ފެނި އެތިބެނީ މޭކަރަކަރައެވެ. ކިތަންމެ ވަރަކަށް ގޮތްދައްކަން އުޅުނެއްކަމަކު އަދިވެސް މިގައުމުގައި ސިޔާސީގޮތުން އެމްޑީޕީއާއި ވަރުންއެޅިލައި ވާދަކުރެވޭނެ އެހެންބަޔަކު ނެތްކަން އެވެރީންވެސް ދަނެއެވެ. އެމްޑީޕީން ފަހަށްޖެހެން ޖެހޭހިނދު އެކަންވެސް ކުރާނެ ކަމާ އެކަމަކު އެންމެފަހުން އާޚިރުގައި ބާޒީހޯދައި ބާޣީންނަށް ފުރިހަމަ ފިލާވަޅެއް ދޭނެކަން އެވެރީންނަށްވެސް މިހާރު ޔަގީންކުރެވޭނެއެވެ. އާނއެކެވެ. ސިޔާސީ ދަނޑުގައި ތެދުވެރި ކަމާއެކު ކުރިމަތިލައި އެމްޑީޕީއަށް ގޮންޖަހާލެވޭ ވަރުގެ ހަމައެއްބަޔަކުވެސް އަދި މިގައުމަކުނެތެވެ. މަކަރާ ހީލަތުން ރާފުޅިއެއް ކޮތަޅަކަށްލައި އެއްލައިގެން އެމްޑީޕީގެ ބޮލުގައި ބަދުނާމެއް އަޅުވަން ބޭކާރު މަސައްކަތްތަކެއް ކުރެވިދާނެއެވެ. ނަމަވެސް އާޚިރުގައި ކަންނިމިގެން ދާނީ ހައްގަށް ނަސްރުލިބި އެމްޑީޕީގެ މެންބަރުންނާއި ދިވެހި ގައުމަށް ލޮބުވެތި އެންމެހައި މުއާތިނުންގެ ހިތްތަކަށް އުފާވެރި ފަތިހެއް ގެނުވާފައިކަން ޔަގީނެވެ.


Salman Khan akaa evves gaaiy kameh neiy: Boney Kapoor | Mihaaru\nސަލްމާން ޚާނާ މިހާރު އެއްވެސް ގާތްކަމެއް ނެތް: ބޯނީ ކަޕޫރް\n17 ފެބުރުއަރީ 2020 - 07:35\nކުރިން ސަލްމާން ޚާނާ ވަރަށް ގާތް ގުޅުމެއް އޮތް ނަމަވެސް އެ ގުޅުން މިހާރު ނެތް ކަމަށް ޕްރޮޑިއުސަރު ބޯނީ ކަޕޫރް ބުނެފި އެވެ.\nމި ދެ މީހުންގެ މެދުގައި އޮތް ގާތްކަން ކެނޑި، ބައްދަލުވެ ވާހަކަ ވެސް ނުދައްކާތާ އެތައް ދުވަހެއް ވެފައިވާ ކަމަށް މީގެ ކުރިން އެތައް ފަހަރެއްގެ މަތިން މީޑިއާތަކުން ވެސް ރިޕޯޓްކޮށްފައި ވަނިކޮށް ކުރީގެ ބަތަލާ ސްރީދޭވީގެ ފިރިމީހާ އިންޑޯ-އޭޝިއަން ނިއުސް އެޖެންސީ (އިއަންސް) އަށް ދިން އިންޓަވިއުއެއްގައި ބުނީ ސަލްމާނާ މިހާރު ވެސް އެއްވެސް ވަރެއްގެ ގުޅުމެއް ނެތް ކަމަށެވެ.\nއަޑުތައް އަރާފައިވާ ގޮތުން ސަލްމާނާއި ބޯނީގެ ގުޅުން ގޯސްވީ، އޭނާގެ ދަރިފުޅު އަދި އެކްޓަރު އަރުޖުން ކަޕޫރް، ސަލްމާންގެ ކުރީގެ ފަހަރި މަލައިކާ އަރޯރާއާ ހިތާވި ހިސާބުންނެވެ. ސަލްމާންގެ ކޮއްކޮ އަރްބާޒް ޚާންގެ ދަރިފުޅުގެ މަންމަ އާއި އަރުޖުން ލޯބީގެ ވާހަކަ އަކީ މި ފަހުން ބޮލީވުޑްގައި އެންމެ ހޫނުކޮށް ދެކެވޭ އެއް ވާހަކަ އެވެ.\nމީގެ އިތުރުން ވެސް އަރުޖުން ވަނީ ސަލްމާންގެ އާއިލާ މީހަކާ ކުރިން ސީރިއަސް ލޯބީގެ ގުޅުމެއް ބާއްވައިފަ އެވެެ. އެއީ އެކްޓިން އަށް ނުކުތުމުގެ ކުރިން، ސަލްމާންގެ ހަގު ކޮއްކޮ އަދި މިހާރު އެކްޓަރު އާޔޫޝް ޝަރުމާއާ ކައިވެނިކޮށްގެން ދެ ދަރިން ވެސް ތިބި އަރްޕިތާ ޚާނެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނާގޮތުގައި މިކަހަލަ ކަންތައްތަކަކާ ހެދި އަރުޖުންއާ ދޭތެރޭ ސަލްމާން ވަރަށް ބޮޑަށް ހިތްހަމަނުޖެހިފައިވާތީ ބޯނީ 2005 ގައި ޕްރޮޑިއުސްކޮށް، ސަލްމާން މުހިއްމު ރޯލެއް ކުޅުނު ފިލްމު "ނޯ އެންޓްރީ" ގެ ސީކްއެލްގެ މަސައްކަތް ވެސް އޮތީ ނުފެށި ދިގުލައިގެން ގޮސްފަ އެވެ. ރިޕޯޓްތައް ބުނާގޮތުން އެ ފިލްމު ސަލްމާން ކުޅުމުގެ ފުރުސަތު ވަރަށް ކުޑަ އެވެ. ސަބަބަކީ އޭނާއާ ކިރިޔާ ވެސް ދެކޮޅުވެރި ކަމެއް އޮންނަ މީހަކާ ގުޅުން ބޭއްވުމަކީ ސަލްމާން ކުރާ ކަމަކަށް ނުވުމެވެ.\nބޯނީއާ ގުޅުމެއް ނެތަސް، އޭނާގެ ކޮއްކޮ އަދި މަޝްހޫރު އެކްޓަރު އަނިލް ކަޕޫރާއި ސަލްމާނަކީ އަބަދު ވެސް ވަރަށް ގާތް ދެ ރައްޓެހިންނެވެ. އަދި އެ ގުޅުން އެގޮތުގައި އަދިވެސް ދެމިއެބައޮތެވެ.\n"No Entry" ge2vana bai Salman Khan aa nulai\nބޯނީ ބުނީ ސަލްމާނާއި އޭނާގެ ގުޅުން ކެނޑިފައި އޮތަސް އަރުޖުން ބޮލީވުޑަށް ނެރެން ސަލްމާން ދިން ހިތްވަރުގެ މަތިން އަބަދު ވެސް ހަނދާން ހުންނާނެ ކަމަށެވެ. ކުރިން ވަރަށް ފަލަކޮށް ހުރި އަރުޖުން ހަށިގަނޑު ފިޓްކޮށް، ފިލްމު ކުޅެން އެންމެ ބޮޑަށް ހިތްވަރު ދިން މީހަކީ ސަލްމާނެވެ.\nSalman Khan aai Boney Kapoor ge gulhumah buroo araafai\n"އެކަން އަބަދު ވެސް އަހަރެން ހަނދާނުގައި ހުންނާނެ. އަދި އެކަމަށް އޮތް ޝުކުރަށް ނިމުމެއް ވެސް ނާންނާނެ." ބަތަލާ ޖާންވީ ކަޕޫރްގެ ވެސް ބައްޕަ ބުންޏެވެ.


Raees Yamin Akee Raees Kamah Kufoo Hamavaa Beyfulheh Noon ރައީސް ޔާމީނަކީ ރައީސްކަމަށް ކުފޫ ހަމަވާ ބޭފުޅެއް ނޫން- ނާޒިމް – Huvadhoo News Raees Yamin Akee Raees Kamah Kufoo Hamavaa Beyfulheh Noon Huvadhoo News\nރައީސް ޔާމީނަކީ ރައީސްކަމަށް ކުފޫ ހަމަވާ ބޭފުޅެއް ނޫން- ނާޒިމް\nކާނަލް ނާޒިމް ރަސްމިއްޔާތެއްގައި ވާހަކަ ދައްކަވާ ފޮޓޯއެއް\nއޮންލައިން މީޑިޔާއެއްގައި ކުރިޔަށް ގެންގޮސްފައިވާ ޕްރޮގްރާމެއްގައި ވާހަކަ ދައްކަވަމުން ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް ވިދާޅުވެފައިވަނީ، ކުރީގެ ރައީސް ޔާމީން އަބްދުލްގައްޔޫމާއެކު ދެން ދުވަހަކު ވެސް ސިޔާސީ މަަސައްކަތްޕުޅެއް ނުކުރައްވާނެ ކަމަށާއި އަދި ރައީސް ޔާމީނަކީ ރައީސްކަމަށް ކުފޫ ހަމަވާ ބޭފުޅެއް ނޫންކަމަށެވެ.\nނާޒިމް ވިދާޅުވެފައިވާގޮތުގައި އެމަނިކުފާނު ޑިފެންސް މިނިސްޓަރުކަމުގައި ހުންނަވަނިކޮށް ގެކޮޅުން ފިސްތޯލެއް ފެނުނު ކަމަށް ބުނާ މައްސަލައަށްފަހު ތިން އަހަރާއި ބައި ޖަލުގައި ނުހައްގުން ހޭދަ ކުރައްވަން ޖެހިވަޑައިގެންނެވީ އެއްވެސް ކުށެއް ކުރައްވައިގެން ނޫން ކަމަށެވެ. އހާދިސާއަށް އިޝާރަތް ކުރައްވަމުން ނާޒިމް ވިދާޅުވީ، އެއީ ކުރިގެ ރައީސް ޔާމިން އަބްދުލް ޤައްޔޫގެ ފަރާތުން ލިބިވަޑައިގެންނެވި ވަރަށް ބޮޑު އަނިޔާއެއް ކަމަށާއި، އެހެންނަމަވެސް އެކަމަށް ރައީސް ޔާމީނަށް މައާފު ކުރައްވާ ކަމަށެވެ. އަދި އެއްވެސް ހިތް ބުރަކަމެއް ރައީސް ޔާމިނާއި މެދު ނެތް ކަމަށް ވިދާޅުވިއެވެ.\nމަޢާފް ކުރެއްވި ނަމަވެސް، ރައީސް ޔާމީނާއެކު ދެން ދުވަހަކުވެސް ސިޔާސީ މަސައްކަތެއް ނުކުރައްވާނެ ކަމަށް ނާޒިމް ތަކުރާރުކޮށް ވިދާޅުވިއެވެ. ނާޒިމް ވިދާޅުވެފައިވާގޮތުގައި، ކުރީގެ ރައީސް ޔާމީނަކީ، އަލުން ވެރިކަމަށް ގެނައުމަށް ކުފޫ ހަމަވާ ބޭފުޅެއް ނޫން ކަމަށެވެ. އަދި ކުރީގެ ރައީސް ޔާމީނަކީ، ރާއްޖޭގެ ސިޔާސީ މަސްރަހުގައި މަސައްކަތް ކުރައްވަން ވެސް އެކަށީގެންވާ ބޭފުޅެއް ނޫންކަމަށެވެ.\nނާޒިމް ވިދާޅުވެފައިވާގޮތުން، ފްރޭމް ކުރައްވައި ޖަލަށް ލެއްވުން އަދި ތިން އަހަރާ ބައިގެ މުއްދަތަށް ޖަލުގައި ހުންނެވުމަކީ ކިހާ ބޮޑު އަނިޔާއެއްކަން އޭރު ރައީސް ޔާމިނަށް އެނގިވަޑައިނުގެންނެވި ނަމަވެސް މިހާރު ރައީސް ޔާމީނަށް އެކަން ވަރަށް ރަނގަޅަށް އެނގިވަޑައިގަންނަވާނެ ކަމަށެވެ. އަދި އެ ދުވަހު އޭނާ އޮންނެވީ ހޫނު ކުޑަ ގޮޅިއެއްގައި ނަމަވެސް ޖަލުގައި ފިނި ކޮޓަރީގައި ހުންނަވަން ޖެހިވަޑައިގަތުމުގެ ވޭން ވެސް މިހާރު އިހުސާސް ކުރެއްވޭނެ ކަމަށެވެ. ނާޒިމް ވިދާޅުވެފައިވާގޮތުން، ރައީސް ޔާމީނަށް ވެސް އަދި އެހެން މީހަކަށް ވެސް އެފަދަ އަނިޔާއެއް ލިބިވަޑައިގަތުމަށް އެމަނިކުފާނު އެދިވަޑައިނުގަންނަވާނެ ކަމަށެވެ.\nކާނަލް ނާޒިމް މިހާރު މަސައްކަތް ކުރައްވަމުން ގެންދަވަނީ އެމްއެންޕީގެ ނަމުގައި އަމިއްލަފުޅު ސިޔާސީ ޕާޓީއެއް އުފައްދަވައި، އަންނަ ރިޔާސީ އިންތިޚާބުގައި ވާދަކުރެއްވުމުގެ މަސައްކަތްޕުޅެވެ.


Fun Valhehgge Thereygai Thaashivefai Oi Kujjaa Fenunu Iru Ves Othee Maruvefai - Vaguthu\nފުން ވަޅެއްގެ ތެރޭގައި ތާށިވެފައި އޮތް ކުއްޖާ ފެނުނުއިރު ވެސް އޮތީ މަރުވެފައި\nއިންޑިއާގެ ސިޓީއެއް ކަމަށްވާ ޓްރުޗިރައްޕާލީގައި ހުރި ފުންވަޅަކަށް މިދިޔަ ހުކުރު ދުވަހު ވެއްޓުނު ކުޑަ ކުއްޖާ ސަލާމަތްވިއިރު، އޮތީ މަރުވެފައި ކަމަށް ރިޕޯޓްތައް ބުނަން ފަށައިފިއެވެ.\nސުޖިތް ވިލްސަން ނަމަކަށް ކިޔާ މި ފިރިހެން ކުއްޖާ ވެއްޓުނީ ފުންމިނުގައި 600 ފޫޓު ހުރި ވަޅަކަށެވެ. އޭނާ އެ ވަޅަށް ވެއްޓުނީ ހުކުރު ދުވަހުގެ ހަވީރުގެ ވަގުތެއްގައި ގެ ކައިރީ ކުޅެން އުޅެނިކޮށެވެ.\nކަމާއި ބެހޭ އިދާރާތަކުން ބުނިގޮތުގައި، މި ކުއްޖާ ވެއްޓުމާއެކު، އެ ސަރަހައްދުގައި މި ކުއްޖާ ސަލާމަތް ކުރުމަށް ގިނަބަޔަކު ހަރަކާތްތެރިވަމުންދިޔައެވެ. އަދި މި ކުއްޖާގެ ހާލު ދެރަވަމުންދާ ކަމަށް އެފަރާތްތަކުން އިއްޔެ ވަނީ ބުނެފައެވެ.\nސުޖިތް ސަލާމަތް ކުރެވޭތޯ ކުރަމުންދިޔަ މަސައްކަތަށް މިއަދަށް ފަސް ދުވަސްވީއިރު، މިއަދު އޭނާގެ ހަށިގަނޑު އޮތް ހިސާބަށް ވާސިލްވާވަރު ވިއެވެ. އަދި އޭނާގެ ހަށިގަނޑު ފެނުނުއިރު އޮތީ މަރުވެފައި ކަމަށް އިންޑިއާގެ ރިޕޯޓްތައް ބުނެއެވެ.\nރިޕޯޓްތައް ބުނާގޮތުގައި، އެކުއްޖާ ތާށިވެފައި އޮތީ ބިމުގެ 328 ފޫޓު އަޑީގައެވެ.\nކޮމިއުޝަނަރ އޮފް ރެވެނިއު އެޑްމިނިސްޓްރޭޝަން ރަދާކްރިޝްނަން ހަވާލާދީ އިންޑިއާ ނޫސްތައް ބުނާގޮތުގައި ސުޖީތުއާ ހަމައަށް އޮފިޝަލުންނަށް ވާސިލުވެވުނުއިރު އޭނާގެ ހަށިގަނޑުގެ ބައެއް ބައިތައް ބުރިވެ އޮތީ ކުނިވާން ފަށާފައި ކަމަށެވެ.\nއަދި ސުޖީތު ހަށިގަނޑުގެ ދެން ހުރި ބައިތައް ހޯދުމުގެ މަސައްކަތްތައް ދަނީ ކުރަމުންނެވެ.\nއޮކްޓޯބަރ 29, 2019 17:32\nލަގޮންޑި ފަޅައިގެން ދާ ވަރުގެ ހަބަރެއްތީ.. ??


ވަރަށްސާފުކޮށް މި ދަންނަވަނީ "ވަޒީފާއަށް ދާ ކޮންމެ މީހެއްގެ ގެ އަތުން" އިންކަމް ޓެކްސް ނަގަންޖެހޭނެ: ގާސިމް | | Sangu News\nވަރަށްސާފުކޮށް މި ދަންނަވަނީ "ވަޒީފާއަށް ދާ ކޮންމެ މީހެއްގެ ގެ އަތުން" އިންކަމް ޓެކްސް ނަގަންޖެހޭނެ: ގާސިމް\n15 އޮކްޓޯބަރ 2019 - 20:26\nގާސިމް ވިދާޅުވަނީ، މުސާރަ ލިބޭ އެންމެން ވެސް އިންކަމް ޓެކްސް ދައްކަން ޖެހޭނެ ކަމަށް : ފޮޓޯ- ޓްވިޓާ\nއާމްދަނީ ލިބޭ ނިސްބަތަށް ބިނާކޮށް، އިންކަމް ޓެކްސް ނެގުމާއި ބެހޭ ބިލަށް ފާޑުވިދާޅުވެ "ވަޒީފާއަށް ދާ އެންމެން އަތުން" އިންކަމް ޓެކްސް ނަގަންޖެހޭ ކަމަށް ބުނެ ވިލާ ގުރޫޕުގެ ޗެއާމަން ގާސިމް އިބްރާހިމް ނުރުހުންވެ ވާހަކަފުޅު ދައްކަވައިފިއެވެ.\nސަރުކާރު ހިންގާ ކޯލިޝަންގައި ހިމެނޭ ޖޭޕީއާ އަލަށް ގުޅުނު މެމްބަރުންގެ ފޯމު އެ ޕާޓީއާ ހަވާލުކުރުމަށް ބޭއްވި ރަސްމިއްޔާތުގައި ގާސިމް ވަނީ އިންކަމް ޓެކްސް ނެގުމުގައި ކޮންމެހެން "ވަކި ބަޔަކު" އިސްތިސްނާ ކުރާކަށް ނުޖެހޭނެ ކަމަށް ވިދާޅުވެފައެވެ. ބޮޑެތި ވިޔަފާރި ކުންފުނިތަކެއް ހިންގަވާ ގާސިމް ވިދާޅުވި ގޮތުން ނަމަ، މިހާ ކުރަން އެޖެހޭ މަސައްކަތެއްގައި "ފަގީރެއް، މުއްސަންޖެއް" ނޯންނާނެއެވެ. ނަމަވެސް، ގާސިމް މިސާލު ނެންގެވީ ރައްޔިތުންލާ ވޯޓުތަކަށެވެ. އެގޮތުން ރިޔާސީ އިންތިހާބު، ނުވަތަ މަޖިލީހާއި އެހެން އިންތިބުތަކުގައި ވެސް އާއްމު މީހާ ހިއްސާ ކުރަނީ "އެންމެ" ވޯޓެއް ކަމަށް ވިދާޅުވިއެވެ. އެއީ ރައީސުލް ޖުމްހޫރިއްޔާ، ނުވަތަ މިނިސްޓަރެއް، އާއްމު މީހެއް، މުއްސަންޖަކަށް ވުމުން އެ އިތުރު ނުވާކަމަށް ގާސިމް ވިދާޅުވިއެވެ. ގާސިމްގެ އެ މިސާލަށް ވިދާޅުވީ، "އެހެން ކަމުން، އާމްދަނީ ލިބޭ އެންމެންގެ އަތުން ތަފާތު ކުރުމެއް ނެތި އިންކަމް ޓެކްސް ނަގަން ޖެހޭނެ" އެވެ.\nގާސިމްއަށް ސިފަ ކުރެވުނު ގޮތުން އިންކަމް ޓެކުހުގެ ބިލު "ފަރުމާ" ކޮށްފައިވަނީ އޭނާއަށް އަމާޒުކޮށްގެންނެވެ. އެގޮތުން އޭނާ ވަނީ، ވަކި ބަޔަކު އިސްތިސްނާ ވާ ގޮތަށް، ނުވަތަ "އިސްތިސްނާކޮށްގެން" އިންކަމް ޓެކްސް ނެގުމަކީ އިންސާފުވެރި ގޮތެއް ނޫން ކަމަށް ވިދާޅުވެފައެވެ. އަދި ވިދާޅުވީ ގައުމުގެ ފަރުދެއްގެ ހައިސިއްޔަތުން ޒިންމާތައް އަދާކުރުމުގައި އެންމެ މުއްސަނދި މީހާ އާއި ފަގީރު މީހާ ހަމަހަމަ ވާނެ ކަމަށެެވެ. ގާސިމް ވިދާޅުވީ ގޮތުން، އިންކަމް ޓެކްސް ނެގުމަށް ކަމަށް ބުނެ ބިލު ވަނީ "ވަކި މީހަކަށް" އަމާޒުކޮށްފައެވެ.\nރާއްޖޭގައި ރިސޯޓުތަކާއި، ގޭހުގެ ވިޔަފާރި އާއި ކޮލެޖެއް އަދި މީޑިއާއެއް ވެސް ހިންގަވާ ގާސިމް ވިދާޅުވީ ކޮންމެ މީހަކު ވެސް ގައުމު ކުރިއެރުވުމަށްޓަކައި ގައުމުގައި ތިބި ނިކަމެތިން ނުވަތަ އުޖޫރަ ނުލިބޭ އެންމެންގެ ވެސް ބައިވެރިވުން އޮންނަން ޖެހޭނެ ކަމަށެވެ. އަދި އެ ބައިވެރިވުން ހިމެނެން ޖެހޭނީ އޭނާ ވިދާޅުވި ގޮތުގައި، ވަކި ފަރުދުންގެ ތެރެއިން ވަކި މިންވަރެއް ކަނޑައެޅިފައި ތިބި ބަޔަކަށް ނޫނެވެ. އެންމެން ހިމެނޭހެންނެވެ.\nގާސިމް ވިދާޅުވީ ގޮތުން މި ރާއްޖެއަކީ ބަޔަކު ސިފަ ކުރާހާ މުއްސަނދި ގައުމެއް ނޫނެވެ. އެގޮތުން އެންމެން މަޖިލީހުގައި އަޑަށް ބާރުލާފައި އަބަދުވެސް ދައްކާތީ އަޑުއިވެނީ ހުރިހާ އެންމެންގެ ދަރިންނަށް ވެސް ބޭސްފަރުވާ ކޮށްދޭން ޖެހޭ ވާހަަކައާއި، ހުރިހާ އެންމެންގެ ދަރިންނަށް ވެސް ކިޔަވައިދޭން ވެސް ޖެހޭ ވާހަކަ ކަމަށެވެ. އަދި ހުރިހާ ރަށަކަށް ސާފު ބޯފެނާއި ނަރުދަމާގެ ނިޒާމް ގާއިމް ކުރުމަށް ގޮވަމުން ދާކަމަށެވެ. އަދި އޭގެ ހެއްކަކީ އެކިއެކި ގަރާރުތައް ހުށަހަޅާ ރައްޔިތުންނަށް ކޮށް ނުދެވި ހުރި ކަންތައްތަކުގެ ވާހަކަ އަޑު ހަރުކޮށް، އަޑަށް ބާރުލާފައި މަޖިލީހުގައި ދެއްކުން ކަމަށް ގާސިމް ވިދާޅުވިއެވެ.\nއެހެން ނަމަވެސް، އެ ހުރިހާ ކަމެއް ފުއްދައިދެވޭނީ މި ގައުމާއި މުޖްތަމައު ތަނަވަސް ވެގެން ކަމަށް ގާސިމް ވިދާޅުވިއެވެ. ވަކި ބަޔަކު ވަކި ކަމަކުން އިސްތިސްނާވާ ހާލަތެއް ނެތި ކަންކަން އެއް އުސޫލެއްގެ ދަށުން ކަންކަން ކުރުމަށް ގޮވާލާ ގާސިމް ވަނީ އެއްވެސް ކަމަކީ އެއީ އަނެކާ އިސްތިސްނާ ވާ ހާލަތެއްގައި ކުރެވިގެން ވާނެ ކަމެއް ނޫން ކަމަށެވެ.\nގާސިމް ވިދާޅުވީ، މަދުން އާމްދަނީ ލިބޭ ނަމަ އެ މީހަކު ދައްކަންޖެހޭ ޓެކްސް ކުޑަވާނެ ކަމަށާއި ނަމަވެސް އެކަމުގައި އެ މީހާގެ ބައިވެރިވުން ވެސް އޮންނަން ޖެހޭނެ ކަމަށެވެ. އަދި އެއީ ގައުމިއްޔަތަކަށްޓަކައި، ގައުމު ކުރިއަށް ގެންދިއުމަށްޓަކައި އެކަން ކުރަންޖެހޭ ގޮތް ކަމަށް އޭނާގެ ނަޒަރުން ދެކޭ ކަމަށެވެ. ގާސިމް އެކަމަށް ވެސް މިސާލު ދެއްކެވިއެވެ.\n"ބައްލަވާ، އިންކަމް ޓެކްސްގެ އިންސައްތައަކީ 10 އެއް ނަމަ 10،000 ރުފިޔާ ލިބޭ މީހާ ޓެކްސްގެ ގޮތުގައި ދައްކަން ޖެހޭނީ 1،000 ރުފިޔާ. 5000 މުސާރައިގެ ގޮތުގައި ލިބޭ މީހާ އިންކަމް ޓެކްސްއަށް ދައްކާނީ 500 ރުފިޔާ. 40،000 ރުފިޔާ ގެންދާ މީހާ ދައްކަން ޖެހޭނީ 4،000 ރުފިޔާ. މިއީ އަޅުގަނޑު ދައްކާ ވާހަކަ. އެންމެންގެ އަތުން ޓެކްސް ނެގެން ޖެހޭނެ" ގާސިމް ވިދާޅުވިއެވެ.\nއާމްދަނީން ޓެކްސް ނެގުމުގެ ބިލް ރައްޔިތުންގެ މަޖިލީހަށް ސަރުކާރުން މިއަދު ހުށަހަޅާފައިވާއިރު، ބިލްގައި ވާ ގޮތުން އިންކަމް ޓެކްސް ދައްކަން ޖެހޭނީ މަހެއްގެ މައްޗަށް 40،000ރ. އަށް ވުރެ ބޮޑު އާމްދަނީއެއް ލިބޭ މީހުންގެ އަތުންނެވެ. އާމްދަނީގެ ގޮތުގައި އުޖޫރަ އާއި ވިޔަފާރީގެ އާމްދަނީ އާއި އުފުލޭ މުދާ އަދި ނުއުފުލޭ މުދާ ކުއްޔަށް ދޫކޮށްގެން ލިބޭ އާމްދަނީ އާއި ޑިވިޑެންޑާއި އިންޓްރެސްޓާއި އެނުއިލިޓީ އާއި ޕެންޝަން އަދި ރިޓަޔަމެންޓް ބެނިފިޓާއި ބެނިޕިޝަރީންނަށް ލިބޭ އާމްދަނީ އާއި ޓެކްނިކަލް ސާވިސް ފީ އާއި ކޮމިޝަން އާއި ރޯޔަލްޓީ ވެސް ހިމެނެ އެވެ.\nކުނޫޒުގައި އޮތް ޖަލްސާގައި ގާސިމް ހަމައެކަނި ނުރުހުންވެ ވަޑައިގަތީ އިންކަމް ޓެކްސްއާއި ގުޅޭގޮތުން އެކަންޏެއް ނޫންވެ. އެގޮތުން، އަންގާރަ ދުވަހު މަޖިލީހަށް ހުށަހަޅާ ބަހުސް ކުރި މިނިމަމް ވޭޖަށް ވެސް ގާސިމް ފާޑު ވިދާޅުވިއެވެ. ގާސިމް ވިދާޅުވީ މިނިމަމް ވޭޖް ބިލްވެސް ވަކި މީހަކަށް، ވަކި ދާއިރާއަކަށް އަމާޒުކޮށްފައިވާ ކަމަށެވެ.\nގާސިމް ވިދާޅުވީ މިނިމަމް ވޭޖަށް 10،000 އާއި 8،000 ރުފިޔާ ދެމެދުގެ މުސާރައެއް ދިނުމަކީ "ޒަހަރެކެވެ". ގާސިމް ވިދާޅުވީ، ޕްރޮފެޝަނަލް ގޮތުގައި އެކަން ކޮށްފި ނަމަ އެއީ ރަނގަޅު ކަމެކެވެ. ނަމަވެސް އެކަން ކުރެވޭ ގޮތަކުން މިނިމަމް ވޭޖަކީ ބޮޑު "ޒަހަރަކަށް" ވެދާނެ ކަމަށް ގާސިމް ތަކުރާރު ކުރެއްވިއެވެ.


SunOnline: FnB Show gai thafaathu rahathakun hiy furaaleveyne!\n18 މެއި 2017: އެފްއެންޑްބީ ޝޯ: އެފްއެންޑްބީ ޝޯގައި ރާއްޖޭގައި ފުޑް އެންޑް ބެވެރޭޖްގެ ވިޔަފާރިކުރާ ގިނަ ކުންފުނިތަކަކުން ދަނީ ބައިވެރިވަމުން---ސަން ފޮޓޯ/ މުހައްމަދު އަފްރާހް\nއެފްއެންޑްބީ ޝޯގައި ތަފާތު ރަހަތަކުން ހިތް ފުރާލެވޭނެ!\n1 އަހަރު 1 މަސް ކުރިން - 19 މެއި 2017 0\nހައިރައިޒުން އިއްޔެ ފެށި އެފްއެންޑްބީ ޝޯއަކީ މިފަދައިން ރާއްޖޭގައި ބާއްވާ ހަމައެކަނި މައުރަޒެވެ. ގާތްގަނޑަކަށް 15 ކުންފުންޏަކުން ރާއްޖޭގައި ގެންގުޅޭ ތަފާތު ކާބޯތަކެތީގެ ޕްރޮޑަކްޓްތައް މި މައުރަޒުގައި ބަހައްޓާފައިވާ އިރު، ގިނަ އަދަދެއްގެ ކާބޯތަކެތި ރަހަ ބަލައި ހެދުމުގެ ފުރުސަތުވެސް ވަނީ ހުޅުވާލެވިފައެވެ.\nއެފްއެންޑްބީ ޝޯގައި ބައިވެރިވާ ކުންފުނިތަކުގެ ތެރޭގައި ރާއްޖޭގެ ނަން މަޝްހޫރު ކުންފުނިތަކާއި، ގިނަ ބައެއްގެ މެދުގައި މަގުބޫލުކަން ހޯދަމުން އަންނަ ބައެއް ކުންފުނިތައް ހިމެނެއެވެ.\nއެގޮތުން، ލޮޓަސް ފިހާރައަކީ ފާހަގަކޮށްލެވޭ އެއް އެގްޒިބިޓަރެވެ. ލޮޓަސް ފިހާރައިން ރާއްޖޭގައި ޑިސްޓްރިބިއުޓުކުރާ އެންމެ މަގުބޫލު އެއް ޕްރޮޑަކްޓަކީ ތުރުކީގެ ބިސްކޮލާޓާއެވެ. ބިސްކޮލާޓާގެ ގިނަ ޕްރޮޑަކްޓްތަކެއް ލޮޓަސް ފިހާރައިން އެފްއެންޑްބީ ޝޯގައި ޝޯކޭސް ކުރާ އިރު، ބިސްކޮލާޓާއާއި ބައެއް އެހެން ޕްރޮޑަކްޓްތައް ބޭނުންކޮށްގެން ތައްޔާރުކޮށްފައިވާ ކާނާގެ ބާވަތްތައްވެސް އެތަނުގައި ވިއްކުމަށް ބަހައްޓާފައި ހުރެއެވެ.\nސޯޝަލް މީޑިއާއާއި ޓީވީގެ އިޝްތިހާރުތަކުންވެސް ގިނަ ބައެއްގެ ހިތްތަކުން ޖާގަ ހޯދާފައިވާ ބިސްކޮލާޓާ ޕްރޮޑަކްޓްތަކުގެ އިތުރުން، ލޮޓަސް ފިހާރައިން ރާއްޖޭގައި ގެންގުޅޭ ޕްރޮޑަކްޓް ރޭންޖުގެ ތެރެއިން ފުޑް އެންޑް ބެވެރޭޖްގެ އެހެނިހެން ޕްރޮޑަކްޓްސްވެސް އެފްއެންޑްބީ ޝޯގައި ހުރެއެވެ. އޭގެ ތެރެއިން ކެވިންސް މިލްކް، ނޮސިއްލާ އަދި ފްރަޕެއްލާ ޗޮކްލެޓް ސްޕްރެޑް، އަދި ޗޮކޮލަޓޯޒް ވެފަރ ރޯލްސްވެސް ހިމެނެއެވެ.\nމީގެ އިތުރުން މިހާރު ގިނަ ބައެއްގެ މަގުބޫލުކަން ހޯދަމުން އަންނަ ބުއިން، "ދަ ބެރީ ކޮމްޕެނީ"ގެ ބެރީ ޖޫސްތަކާއި ސައިވެސް އެފްއެންޑްބީ ޝޯގައި ހުރެއެވެ.\nއިނގިރޭސި ވިލާތުގެ "ދަ ބެރީ ކޮމްޕެނީ"ގެ ނުވަ ޕްރޮޑަކްޓެއް އެފްއެންޑްބީ ޝޯގައި ދަނީ ޝޯކޭސް ކުރަމުންނެވެ. އެއީ ވައިޓް ޓީ، ގްރީން ޓީ އަދި ހަތް ބާވަތެއްގެ ބެރީ ޖޫހެވެ.\nއާޓިފިޝަލް އެއްވެސް މާއްދާއެއް އަދި ހަކުރު ނުހިމެނޭ ގޮތަށް ތައްޔާރުކޮށްފައިވާ ދަ ބެރީ ކޮމްޕެނީގެ ޖޫސްތަކާއި ސައި، ދެ ސައިޒެއްގެ ޕެކެޓުގައި ލިބެއެވެ. އެއީ އެއް ލީޓަރާއި، 330 މިލިލީޓަރުގެ ޕެކެޓުގައެވެ.\nއާ ޕްރޮޑަކްޓްތަކުގެ އިތުރުން، ރާއްޖޭގެ މާކެޓުގައި ގިނަ ދުވަސް ވަންދެން ގާއިމުވެފައި ހުރި ބައެއް ޕްރޮޑަކްޓްތަކާއި ކުންފުނިތަކުންވެސް އެފްއެންޑްބީ ޝޯގައި ބައިވެރިވެއެވެ. އޭގެ ތެރޭގައި ދިވެހީންގެ މެދުގައި މަގުބޫލު ކޮފީ "ލަވާޒާ"އާ އެކު ޔޫރޯ ސްޓޯރާއި، މެގީ ނޫޑްލްސްއާ އެކު ލިލީ އިންޓަނޭޝަނަލް، އަދި މަޝްހޫރު އައިސްކްރީމް ބްރޭންޑް މޫވެންޕިކް ވެސް އެފްއެންޑްބީ ޝޯގައި ބައިވެރިވެއެވެ.\nހައިރައިޒުން އިންތިޒާމުކޮށްގެން ކުރިޔަށް ގެންދާ އެފްއެންޑްބީ ޝޯ މިއަދާއި މާދަމާވެސް ނޭޝަނަލް އާޓް ގެލެރީގައި ކުރިޔަށް ދާނެއެވެ. މައުރަޒަށް ޒިޔާރަތްކުރާ ފަރާތްތަކުގެ މެދުގައި ކޮންމެ ރެއަކުވެސް ގުރުއަތު ނަގައި، އަގުހުރި އިނާމުތަކެއް ދެއެވެ.\nލުއި ޚަބަރު ރާއްޖޭގެ އިގްތިޞާދު ފީޗަރ ކާބޯތަކެތި ހައިރައިޒް އެފްއެންޑްބީ ޝޯ\nމަޝްހޫރު ރެޕާ ޓެންޓޭޝިއޯން މަރާލައިފި9ގަޑި 38 މިނެޓް ކުރިން\nރޮނާލްޑޯ އެއަރޕޯޓުގައި ހުރި "ބުދު" ބަދަލުކުރުމުން ގިނަބައެއްގެ ނުރުހުން!2ދުވަސް6ގަޑި ކުރިން\nޑަޔާނާގެ ކައިވެނި ޓިއާރާ، އޭނާއަށް ބޮޑުދައިތަ ކިޔާ ކުއްޖެއްގެ ކައިވެންޏަށް2ދުވަސް6ގަޑި ކުރިން\nޓީ ވިތު އެމްވީ ފަންނާނުން: މަރޭ މި ކުރަނީ ކޮންކަމެއް؟ 1 ހަފްތާ4ގަޑި ކުރިން\nނައިކީ އިން އިރާން ޓީމަށް ބޫޓު ސަޕްލައި ކުރުން ހުއްޓާލައިފި 1 ހަފްތާ6ގަޑި ކުރިން


Uththama fan'diyaaru Dr. Ahmed Abdulla Didi maqaamun vakikuran faas koffi - vNews.mv\nއުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ (މ)\nއުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ އާއި ފަނޑިޔާރު އާދަމް މުހަންމަދު އަބްދުﷲ މަގާމުން ވަކިކުރަން ފާސްކޮށްފި\nސައިފް އަޒްހަރު 18 November 2019, 13:48\nދެ ފަނޑިޔާރުންވެސް މަގާމުން ވަކިކޮށްފައިވަނީ 69 މެމްބަރުންގެ ވޯޓުން\nދިވެހިރާއްޖޭގެ އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ މަގާމުން ވަކިކުރެއްވުމަށް ރައްޔިތުންގެ މަޖިލީހުން ފާސްކޮށްފިއެވެ.\nއުއްތަމަ ފަނޑިޔާރު މަގާމުން ވަކިކުރެއްވުމާމެދު މަޖިލީހުގައި މިއަދު ނެގި ވޯޓްގައި، އުއްތަމަ ފަނޑިޔާރު މަގާމުން ވަކި ކުރެއްވުމަށް ފެނިވަޑައިގަންނަވާ ކަމަށް ވޯޓް ދެއްވާފައިވަނީ 69 މެމްބަރުންނެވެ. ފެނިވަޑައިނުގަންނަވާ ކަމަށް ވޯޓް ދެއްވާފައިވަނީ9މެމްބަރުންނެވެ. އަދި ވަކި ގޮތަކަށް ވޯޓް ދެއްވަން ފެނިވަޑައި ނުގަތީ އެންމެ މެމްބަރަކަށެވެ. އެވަގުތު ޖަލްސާގައި ތިއްބެވީ 81 މެމްބަރުންނެވެ.\nއުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ މަގާމުން ވަކިކުރެއްވުމަށް މަޖިލީހުން މި ފާސްކުރީ، އުއްތަމަ ފަނޑިޔާރު މަގާމުން ވަކިކުރުމުގެ މައްސަލަ ޖުޑީޝަލް ސަރވިސް ކޮމިޝަނުން ރައްޔިތުންގެ މަޖިލީހަށް ހުށަހެޅުމުން، އެ މައްސަލަ މަޖިލީހުގެ ޖުޑީޝަރީ ކޮމިޓީން ދިރާސާކުރުމަށްފަހު، އުއްތަމަ ފަނޑިޔާރު މަގާމުން ވަކިކުރަން ފެންނަކަމަށް ނިންމައި ދިރާސާ ރިޕޯޓް މަޖިލީހުގެ ތަޅުމަށް މިއަދު ހުށަހެޅުމުން އެ ރިޕޯޓާމެދު ބަހުސްކުރުމަށް ފަހުގައެވެ.\nއުއްތަމަ ފަނޑިޔާރު މަގާމުން ވަކިކުރުމުގެ މިމައްސަލަ ދިރާސާކުރުމަށްފަހު ޖުޑިޝަރީ ކޮމިޓީން ހުށަހެޅި ޚުލާސާ ރިޕޯޓްގައި ބުނެފައިވަނީ، އުއްތަމަ ފަނޑިޔާރު މަގާމުން ވަކިކުރަން ޖޭއެސްސީން ނިންމާފައިވަނީ އެކަމަށް ފުރިހަމަ ކުރަންޖެހޭ ހުރިހާ އިޖުރާއަތްތައް ފުރިހަމަ ކުރުމަށް ފަހުގައި ކަމަށެވެ.\nރިޕޯޓާ ގުޅޭގޮތުން ވާހަކަފުޅު ދައްކަވަމުން ޖުޑިޝަރީ ކޮމެޓީ މެމްބަރ އަލްއުސްތާޛް ހަސަން ލަތީފް ވިދާޅުވީ، އުއްތަމަ ފަނޑިޔާރު މަގާމުން ވަކިކުރުމަށް ނިންމުމުގައި ކޮމިޝަނުން ފާހަގަކޮށްފައިވާ ކަންކަން ރިޕޯޓްގައިވާ ކަމަށެވެ.\nޖުޑިޝަރީ ކޮމިޓީން މިމައްސަލަ ދިރާސާކުރުމުގައި މައިގަނޑު 15 ނުކުތާއެއް ފާހަގަކުރެވުނު ކަމަށާއި، ކޮމިޓީން ގޮތެއް ނިންމީ އެކަންކަމަށް ބެލުމަށް ފަހުގައި ކަމަށެވެ. ހަމަ އެއާއެކު، އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ މަގާމުން ވަކިކުރުމަށް ޖޭއެސްސީން ނިންމީ އިޖުރާއަތްތައް ފުރިހަމަ ކޮށްގެންކަން ހަސަން ލަތީފް ފާހަގަ ކުރެއްވިއެވެ. އުއްތަމަ ފަނޑިޔާރުގެ ސުލޫކީ މިންގަނޑު ހަމަނުވާ ކަމަށްވެސް ހަސަން ލަތީފް ވިދާޅުވިއެވެ.\nމިމައްސަލައިގެ ބަހުސްގައި ބައިވެރިވަޑައިގެންނެވި ގިނަ މެމްބަރުންވެސް ވަނީ އުއްތަމަ ފަނޑިޔާރު މަގާމުން ވަކިކުރުމަށް ތާއީދު ކުރައްވައި ވާހަކަފުޅު ދައްކަވާފައެވެ.\nސުޕްރީމް ކޯޓުގެ ފަނޑިޔާރުކަމުން މިއަދު ވަކިކުރެއްވި އާދަމް މުހަންމަދު އަބްދުﷲ (ވ)\nސުޕްރީމް ކޯޓުގެ ފަނޑިޔާރުންގެ ބެންޗުގައި ހިމެނިވަޑައިގަންނަވާ އާދަމް މުހަންމަދު އަބްދުﷲ މަގާމުން ވަކިކުރުމަށްވެސް ރައްޔިތުންގެ މަޖިލީހުގެ މިއަދުގެ ޖަލްސާއިން ވަނީ ވަނީ ފާސްކޮށްފައެވެ.\nފަނޑިޔާރު އާދަމް މުހަންމަދު އަބްދުﷲ މަގާމުން ވަކިކުރުމަށް ފެންނަ ކަމަށް ވޯޓް ދެއްވީ 69 މެމްބަރުންނެވެ. ފެނިވަޑައި ނުގަންނަވާ ކަމަށް9މެމްބަރުން ވޯޓްދެއްވިއެވެ. ވަކިގޮތަކަށް ވޯޓްދެއްވަން ފެނިވަޑައި ނުގަތީ އެންމެ މެމްބަރަކަށެވެ. ވޯޓްގައި 78 މެމްބަރުން ބައިވެރިވެވަޑައިގެންނެވިއެވެ.\nފަނޑިޔާރު އާދަމް މުހަންމަދު އަބްދުﷲ ފަނޑިޔާރުކަމުން ވަކިކުރުމަށް މަޖިލީހުން ފާސް މިކުރީވެސް ޖޭއެސްސީން މައްސަލަ ހުށަހަޅައިގެންނެވެ.\nމިމައްސަލަ ދިރާސާކުރުމަށްފަހު މަޖިލީހުގެ ޖުޑިޝަރީ ކޮމިޓީގެ ފަރާތުން ރިޕޯޓް އިއްވަމުން އެ ކޮމިޓީގެ ނާއިބް މުގައްރިރު މޫސާ ސިރާޖް ވިދާޅުވީ، ޖޭއެސްސީން ހުށަހެޅި މައްސަލަ ޖުޑިޝަރީ ކޮމިޓީން ދިރާސާކުރިއިރު، ޖޭއެސްސީން މައްސަލަ ނިންމާފައިވަނީ ގަނޫނުއަސާސިއާއި، ފަނޑިޔާރުންގެ ގާނޫނާއި، އިޖުރާއަތްތަކާ އެއްގޮތަށްތޯ ކަށަވަރުކޮށްފައި ވާނެ ކަމަށެވެ. އަދި ކޮމިޓީން ދިރާސާކުރުމަށްފަހު ފަނޑިޔާރު އާދަމް މުހަންމަދު އަބްދުﷲ މަގާމުން ވަކިކުރަން ފެންނަ ކަމަށް ކޮމިޓީގެ އިއްތިފާގުން ފާކޮށްފައިވާ ކަމަށްވެސް ވިދާޅުވިއެވެ.\nރާއްޖެ ސިޔާސީ ސުޕްރީމް ކޯޓް\nއަދި މިވަރުން ނިމުނީކީ ނޫން. ނާއިންސާފަށް އިންސާފުވެސް ހޯދާނަން!


ޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟ ޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟\nޕްރިޔަންކާއާއި ކަންގަނާގެ "ފެޝަން"ގެ ދެވަނަ ބައެއް ހަދަނީބާ؟\nޕްރިޔަންކާ ޗޯޕްރާ އަދި ކަންގަނާ ރަނައުޓް އެކުގައި\n2008 ވަނަ އަހަރު ނެރުނު ކާމިޔާބު ހިންދީ ފިލްމް "ފެޝަން"ގެ ދެވަނަ ބައެއް އުފައްދަން އުޅޭކަމުގެ އަޑުތަކެއް ފެތުރެން ފަށައިފިއެވެ.\nޕްރިޔަންކާ ޗޯޕްރާއާއި ކަންގަނާ ރަނައުޓް މުހިއްމު ރޯލުތަކުން ފެނިގެންދިޔަ "ފެޝަން" އަކީ މި ދެ ފަންނާނުންގެވެސް ފިލްމީ ކެރިއަރުގައި މުހިއްމު ދައުރެއް އަދާކުރި ފިލްމެކެވެ.\nބޮލީވުޑްގެ ޚަބަރުތައް ގެނެސްދޭ ބައެއް ވެބްސައިޓުތަކުގައި ރިޕޯޓްކޮށްފައިވާގޮތުން ފެޝަންގައި ފިރިހެން ލީޑު ރޯލުން ފެނިގެންދާ އަރްޖަން ބާޖްވާ އެވެ. ޕްރިޔަންކާ ޗޯޕްރާވަނީ ފިލުމުގެ ދެވަނަ ބައެއް އުފެއްދުމާއި ގުޅޭގޮތުން އެ ފިލްމުގެ ޑައިރެކްޓަރ މަދޫރް ބަންދަރްކަރާއި ވާހަކަދައްކާފައެވެ. އަދި ފެޝަންގެ ސީކުއަލްއެއް އުފެއްދުމުގެ ޝަޢުގުވެރިކަން އެ ދެ ފަންނާނުންވެސް ފާޅުކޮށްފައިވާކަމާއި، މި ޕްރޮޖެކްޓަށް ކުރީގެ ފިލްމާއި ގުޅުވައިގެން ވީހާވެސް އަވަހަކަށް ވާހަކައެއް ލިޔުމާގުޅޭގޮތުންވެސް މަޝްވަރާކޮށްފައިވެއެވެ.\n2.5 މިލިއަން ޑޮލަރުގެ ބަޖެޓަކާއެކު އުފައްދާފައިވާ މި ފިލްމަކީ 2008 ވަނަ އަހަރު ހިިންދީ ސިނާމާތަކަށް އައި އެންމެ ކާމިޔާބު އެއް ފިލްމެވެ. މި ފިލްމަށް ވަނީ ބޮލީވުޑް ބޮކްސް އޮފީހުގައި 8.4 މިލިއަން ޑޮލަރުގެ އާމްދަނީއެއް ލިބިފައެވެ.\nމިއީ ފެޝަނާއި ގްލެމަރގެ ދުނިޔެއިން ސުޕަރ މޮޑެލްއަކަށްވުމުގެ ހުވަފެން ދެކެމުންދިޔަ ޒުވާން އަންހެނަކަށް އޭނާގެ ހުވަފެންތައް ހަޤީޤަތަކަށް ހެދުމުގެ ތެރޭގަައި ދިމާވާ ތަފާތު ކަންތައްތަކެއް މައްޗަށް ބިނާކޮށް ހަދާފައިވާ ފިލްމެކެވެ.\nއެގޮތުން ކޮންމެކަމަކަށްވެސް އަގެއް އޮންނާނޭ ބުނާ އުޞޫލުން ފެޝަން އިންޑަސްޓްރީގައި ކުރިއަށްދާން ބޭނުންނަމަ ކުރަންޖެހޭ ކަންތައްތަކާ، އެ އިންޑަސްޓްރީގައި އަންހެނުންގެ ނުފޫޒު އޮންނަ މިންވަރު މި ފިލްމުން ވަނީ ދައްކުވައިދީފައެވެ. ފިލްމަށް ކްރިޓިކްސްގެ ފަރާތުންނާއި ބެލުންތެރިންގެ ފަރާތުންވެސް ޕޮޒިޓިވް ކޮމެންޓްތަކެއް ވަނީ ލިބިފައެވެ.\n2009 ވަނަ އަހަރުގެ ފިލްމް ފެއަރ އެވޯޑްސްގެ އެންމެ މޮޅު ބަތަލާގެ އެވޯޑް ޕްރިޔަންކާއަށް އަދި ސަޕޯޓިންގ އެކްޓްރެސްގެ އެވޯޑް ކަންގަނާއަށް ލިބިފައިވަނީވެސް މި ފިލްމުންނެވެ. އަދި 2010 ވަނަ އަހަރު ޕްރިޔަންކާ ފުރަތަމަ ފަހަރަށް އެންމެ މޮޅު ބަތަލާގެ ޤައުމީ އެވޯޑް އުފުލާލާފަައިވަނީ މި ފިލްމުންނެވެ. ހަމަ އެއަހަރުގެ އެންމެ މޮޅު ސަޕޯޓިންގ އެކްޓްރެސްގެ ޤައުމީ އެވޯޑް ކަންގަނާވަނީ މި ފިލްމުން ހާޞިލުކޮށްފައެވެ. އެހެންކަމުން މި2ބަތަލާއިންގެވެސް ފިލްމީ ހަޔާތް ކޮޅަަަށް ޖެހުމުގައި މުހިއްމު ދައުރެއް މި ފިލްމް ވަނީ އަދާކޮށްދައެވެ.\nކޮންމެއަކަސް "ފެޝަން"ގެ ދެވަނަ ބައެއް އުފައްދަން އުޅޭކަމުގެ އަޑުތައް ފެތުރިފައިވާއިރު، އަލަށް އުފައްދާ ފިލްމުގައި ޕްރިޔަންކާއާއި ކަންގަނާ އެކުގައި ފެނިދާނެތޯ މިއީ މިހާރު ބައެއް ފަރާތްތަކުން އުފައްދާ ސުވާލެކެވެ. ސަބަބަކީ 2013 ވަނަ އަހަރު ރިލީޒްކުރި "ކްރިޝް-3"އަށްފަހު މި ދެ ފަންނާނުގެ މެދުގައި އުފެދިފައިވާ ޚިޔާލު ތަފާތުވުންތަކާއި، ދެބަސްވުންތަކުގެ ސަބަބުން ދެ ފަންނާނުންގެ ގުޅުން ކޮންމެވެސް ވަރަކަށް ހީނަރުވެފައިވާތީއެވެ.


މާލެއިން ކޮވިޑް19 އަށް ފައްސި (ޕޮޒިޓިވް) ވީ އެއް ޢާއިލާއެއްގެ ތިން މީހުން – Dhen.mv\nމާލެއިން ކޮވިޑް19 އަށް ފައްސި (ޕޮޒިޓިވް) ވީ އެއް ޢާއިލާއެއްގެ ތިން މީހުން\nApril 16, 2020 - 1:58 am\nމާލެއިން މިހާތަނަށް ކޮވިޑް 19 ތިން މީހަކަށް ޖެހިފައިވާއިރު، މި ތިން މީހުންނަކީވެސް އެއް ޢާއިލާއެއްގެ ތިން މީހުންކަމަށް މަޢުލޫމާތު ލިބިއްޖެއެވެ.\nމަޢުލޫމާތު ލިބިފައިވާ ގޮތުގައި ކޮވިޑް19 އަށް ދެންމެ ފައްސި ވެފައިވަނީ، މިއަދު މާލޭގައި ކޮވިޑް19 ޖެހުނު މީހާގެ ފަހަރިއެވެ. އަދި މީގެ ކުރިން މިބަލި ޖެހިފައިވަނީ އެ އަންހެން މީހާގެ2އަހަރުގެ ދަރިފުޅަށެވެ.\nާރާއްޖެއިން ވައިރަސް ޖެހުނު މީހުން ގެ އަދަދު މިހާރުވަނީ 22 އަށް އަރާފައެވެ. އޭގެ ތެރޭގައި ހިމެނެނީ 8 ދިވެހިންނާއި 14 ފަތުރުވެރިންނެވެ. މީގެ ތެރެއިން 14 މީހަކުވަނީ ބަލިން ރަނގަޅުވެފައެވެ. މީގެ ކުރިން މާލެ ފިޔަވައި މި ބަލި ފެނިފައި ވަނީ ރިސޯޓު ތަކުންނެވެ. މާލޭގެ ތިން ކޭސްވެސް ފެންމަތި ވެފައި މިވަނީ 24 ގަޑިއިރު ތެރޭގައެވެ.\nމާލޭއިން ކޮވިޑް19 އަށް ޕޮޒިޓިވްވި މީހާއާ ޑައިރެކްޓް ކޮންޓެކްޓްވި 11 މީހެއްގެ ސާންޕަލް ޓެސްޓް ކުރެވިފައިވާއިރު އޭގެ ތެެރެއިން 10 މީހަކު މިބައްޔަށް ވަނީ ނައްސިވެފައެވެ. ބައްޔަށް ނައްސިވި މީހުންގެ ތެރޭގައި ބަލި ޖެނުނު މީހާގެ ފިރިމީހާ ހިމެނެއެވެ. އަދި 14 މީހަކު ވަނީ ބައްޔަށް ޝައްކު ކުރެވިގެން އެކަހެރިކޮށްފައެވެ.


Sushant an bhansali ge filmu thah kulhen furusathu nulibunee keehve? – Iru\nޝުޝާންތް އަށް ބަންސާލީގެ ފިލމުތަށް ކުޅެން ފުރުސަތު ނުލިބުނީ ކީތްވެ؟\nއިންޑިއާގެ ފިލްމް އުފެއްދުންތެރިޔާ ސަންޖޭ ލީލާ ބަންސާލީ، ސުޝަަންތް ސިންގ ރާޖްޕުތް އާއެކު ހަތަރު ފިލްމެއްގެ މަސައްކަތް ފަށަން ތައްޔާރުވެފައި އޮތް ނަމަވެސް، އެކަން އެގޮތަށް ހަމަޖެހިގެން ނުދިޔަ ސަބަބު ހާމަކޮށްފިއެވެ.\nއެކަން ހާމަކޮށްފައި ވަނީ ސުސަޝަންތް މަރާއި ގުޅިގެން ފުލުހުންނަށް ސަންޖޭ ދިން ބަޔާނުގައެވެ. އޭނާގެ މަރާއި ގުޅިގެން ސަންޖޭގެ ބަޔާން ނަގާފައި ވަނީ އިއްޔެއެވެ. ތިން ގަޑިއެއްހާ އިރު އެ ބަޔާން ނެގުމަށް ހޭދަވިކަމަށް ވެއެވެ.\nބަޔާން ދިނުމަށް ދިއުމުން ފުލުހުން ސަންޖޭއާއި ސުވާލު ކޮށްފައި ވަަނީ، އޭނާގެ ޕްރޮޑަކްޝަން ހައުސްގެ ދަށުން، ސުޝަންތްއަށް ދޭން ނިންމި ޕްރޮޖެކްޓްތަކާއި ގުޅޭގޮތުންނެވެ.\nމޮޅެތި ފިލްމްތައް އުފައްދާވަފައިވާ ސަންޖޭ ބުނީ، އެ ފުރުސަތު ސުޝަންތްއަށް ގެއްލުނީ، ސުޝަންތްއަށް އެ ފިލްމްތައް ކުޅެވޭނެ ތާރީހުތަކަކީ އޭނާގެ ޕްރޮޖެކްޓްތަކަށް އެންމެ އެކަށޭނެ ތާރީހުތަކަށް ނުވުން ކަމަށެވެ. އެެހެންވެ އެހެން އެކްޓަރަކަށް އެ ފުުރުސަތު ދިނީ ކަމަށް ސަންޖޭ ބުނެފައި ވެއެވެ.\nސުޝާންތު ޑިޕްރެޝަންއަށް ދާންޖެހުނީ ފައިސާ ނުލިބި، މަސައްކަތްނެތިގެން ކަމަށް ބުނާ ބުނުމަކީ ބޮޑު ދޮގެއް!\nސުޝަންތްގެ މަރާއި ގުޅިގެން 34 މީހެއްގެ ބަޔާން މިހާތަނަށް ނަގާފައި ވެއެވެ.\nއުމުރުން 34 އަހަރުގެ ސުޝަންތް އަމިއްލައަށް މަރުވެފައި ވަނީ ޖޫން 14 ވަނަ ދުވަހުއެވެ.


SunOnline: Binhelun fadha kaarisaa thakugai rakkaatherivevey fadha bullet raileh Japanun ifthithaahu koffi\nބިންހެލުން ފަދަ ކާރިސާތަކުގައި ރައްކާތެރިވެވޭ ފަދަ ބުލެޓް ރޭލެއް ޖަޕާނުން އިފްތިތާހްކޮށްފި\nމުހައްމަދު އައުޒަމް 03 Jul 2020, 17:51\nޖަޕާނުން އަލަށް އިފްތިތާހް ކުރި ބުލެޓް ޓްރެއިން--\nބިންހެލުންފަދަ ކާރިސާތަކުގައި ރައްކާތެރިވެވޭ ފަދަ ބުލެޓް ރޭލެއް ޖަޕާނުން އިފްތިތާހްކޮށްފި އެވެ.\nއަލަށް ހިދުމަތަށް ނެެރެފައި ވަނީ އެން-700އެސް ސީރީސްގެ ބުލެޓް ރޭލެކެވެ. މި ރޭލަކީ ކުރީގެ މޮޑެލްތަކަށް ވުރެ ބާރަށް ދުވާއެއްޗެއް ވެސް މެ އެވެ. އެގޮތުން ގަޑިއަކު 360 ކިލޯ މީޓަރަށް ރެއިލް ދަތުރުކުރުމުގެ ކުޅަދާނަކަން ލިބިފައިވެ އެވެ. ނަމަވެސް އެ ރެއިލް ދަތުރުކުރަން ކަނޑައަޅާފައި އިންނަ ސްޕީޑަކީ ގަޑިއަކު 265 ކިލޯ މީޓަރަށެވެ.\nއިމެޖެންސީ އަދި ބިންހެލުން ފަދަ ކާރިސާތަކުގައި މި ވައްތަރުގެ ރޭލު އަވަހަށް ބުރަކި ޖެއްސުމުގެ ކުޅަދާނަކަން ލިބިފައިވެ އެވެ.\nއެ ރޭލު ހިދުމަތަސް ނެރުނީ މިދިޔަ ބުދަ ދުވަހު އެވެ. އެ ރޭލް ދަތުރުކުރުމަށް ހަަމަޖެހިފައި ވަނީ ޖަޕާންގެ ޓޯކިއޯ އަދި އޮސާކާ ގުޅުވައިދޭ ޓޮކައިޑޯ ޝިންކެންސަން ލައިންގެ ތެރޭގައެވެ.\nއެ ރެއިލް ހިދުމަތަށް ނެރެން ނިންމީ މިއަހަރު ޖަޕާންގައި ބާއްވަން އޮތް ޓޯކިޔޯ އޮލިމްޕިކްސްއާ ދިމާކޮށެވެ. ޓޮކައިޑޯ ޝިންކެންސަން ލައިން އެންމެ ފުރަތަމަ އިފްތިތާހްކުރީ 1964 ވަނަ އަހަރު އެގައުމުގައި ބޭއްވި އޮލިމްޕިކްސްއާ ދިމާކޮށެެވެ.\nބަލާ ބެލުމަށް އަލަށް ނެރުނު ރޭލް އެން-700އެސް ކުރީގެ މޮޑެލްތައް ކަަމަށްވާ އެން-700އޭ އަދި އެން-700އާ މާބޮޑު ތަފާތެއް ނުހުރެއެވެ. ނަމަވެސް އެން-700އެސްގެ ކުރީކޮޅު ކުޑަކޮށް ތަފާތެވެ. އަދި އިންޓީރިއާ ލައިޓިންއަށް ކުޑަ ތަފާތެއް ގެނެސްފައި ހުރުމުގެ އިތުރުން އެ ރޭލްގައި ކުރިއަށްވުރެ ގިނަ ލަގެޖް އެރުވެއެވެ.\nއޭގެ އިތުރުން އާ ރެއިލް ކުރިއަށްވުރެ އަޑުމަޑުވެފައި ދަތުރުތައް ތަންކޮޅެއް "ސްމޫތު" ވާނެއެވެ.-- ސީއެންއެން--\nސްޕީޑްވޭ ގޭސް 21 ބިލިއަން ޑޮލަރަށް ވިއްްކާލަން ނިންމައިފި\nޖަޕާނުން އާ ބުލެޓް ރޭލެއް އިފްތިތާހްކޮށްފި\nޖަޕާންގެ ކުރީގެ މިނިސްޓަރުގެ ދެމަފިރިން ހައްޔަރުކޮށްފި


SunOnline: Undhagoo haalathun arai gannan TC in Sheikh Kamal Cup ah\nއުނދަގޫ ހާލަތުން އަރައި ގަންނަން ޓީސީއިން ޝެއިހް ކަމާލް ކަޕަށް\nޢަބްދުﷲ އައިމަން 17 Sep 2019, 11:57\nޝެއިޚް ކަމާލް އިންޓަނޭޝަނަލް ކްލަބު ކަޕްގެ ޗެމްޕިއަން ޓީސީ ސްޕޯޓްސް ކްލަބު: ފައިނަލުގައި ރާއްޖޭގެ ޓީސީ ވަނީ ދެކުނު ކޮރެއާގެ ޕޮޗިއޮންގެ މައްޗަށް ކުރި ހޯދާފައި ---\nމާލީ ހާލަތު ގޯސްވެ ކުޅުންތެރިންނަށް މުސާރަ ނުދެވުމާއި، ކޯޗުގެ އިސްތިއުފާއާ އެކު އުނދަގޫ ހާލަތެއްގައި އޮތް އެންމެ ފަހުގެ ޗެމްޕިއަން ޓީސީ އެނބުރި ޓްރެކަށް އެޅުވުމަށްޓަކައި މި އަހަރު ބަންގްލަދޭޝްގައި ބާއްވާ ޝެއިޙް ކަމާލް ކަޕުގައި ކޮންމެ ގޮތެއް ހަދާފައިވެސް ބައިވެރިވާނެ ކަމަށް އެ ކުލަބުގެ ޗެއާމަން އަދި ފައުންޑަރ އަހްމަދު ނަޝީދު (ޑޭވް) ބުނެފި އެވެ.\nވޭތުވެ ދިޔަ ހަތަރު ސީޒަނުގައި ފުރަތަމަ ޑިވިޝަނުގައި ކުޅެ ރާއްޖޭގެ ފުޓުބޯޅައިގެ ގަދަ ބާރެއްގެ ގޮތުގައި ފާހަގަވެފައި އޮތް ޓީސީ ވަނީ މިދިޔަ އަހަރުގެ ދިވެހި ލީގު ކާމިޔާބު ކޮށްފަ އެވެ. އޭގެ ކުރީ ތިން އަހަރުވެސް ލީގުގެ ދެވަނަ ހޯދި އިރު އެ ޓީމުން މިހާތަނަށް ހޯދި އެންމެ ބޮޑު ކާމިޔާބީ އަކީ 2017 ވަނަ އަހަރު ބަންގްލަދޭޝްގައި އޮތް ޝެއިޙް ކަމާލް ކަޕް ކާމިޔާބު ކުރުމެވެ.\nނަމަވެސް އޭރު އެ ޓީމަށް ތަށި ހޯދައިދިން އިރު ޓީމުގައި ތިބި ގިނަ ކުޅުންތެރިން މިހާރު ޓީމަކު ނެތެވެ. އަދި އެ ތަށި ޓީމަށް އުފުލައިދިނުމުގައި އެންމެ މުހިއްމު ދައުރެއް އަދާ ކުރި ޓީމުގެ ކޯޗު މުހައްމަދު ނިޒާމް (ނިޒާމްބެ) ވެސް ވަނީ މިއަހަރުގެ ސީޒަން ފެށުމުގެ ކުރިން ޓީމު ދޫކޮށްލާފަ އެވެ. އެއާ އެކު ދެން ކޯޗުކަމާ ހަވާލުވި މުހައްމަދު އާތިފް (އާތީ) ވެސް ހަވާލުވިތާ ފަސް މަސް ވެސް ހަމަ ނުވަނީސް ޓީމު ދޫކޮށްލައިފި އެވެ. ސަބަބަކަށްވީ ޓީމުގެ މާލީ ހާލަތު ގޯސްވުމުގެ ސަބަބުން މުސާރަ ނުދެވުމެވެ.\nޓީސީގެ ޗެއާމަން ޑޭވް "ސަން" އަށް ދިން އިންޓަވިއުއެއްގައި ބުނީ ޓީމު އޮތީ ވަރަށް ވެސް ދަތި ހާލަތެއްގައި ކަމަށެވެ. ސަރުކާރާއި އެހެނިހެން ފަރާތްތަކުން ވެސް ދޭން ބުނި ފައިސާ ކުލަބަށް ނުލިބޭ ކަމަށާއި ކިރިޔާ ވެސް އަޅާލުމެއް ލިބެނީ އެފްއޭއެމްގެ ފަރާތުން ކަމަށް ޑޭވް ބުންޏެވެ.\n"ޓީމުގެ ހާލަތު ރަނގަޅެއް ނޫން. ކޯޗުގެ އިސްތިއުފާއާ އެކު ޓީމު ދޫކޮށްލަން ބޭނުން ކުޅުންތެރިއަކު ޓީމުން ދާން ހުއްދަ ދީފައި އޮންނާނީ. އެގޮތުން ޓީމުގެ ކީޕަރު މުހައްމަދު އިމްރާން (އިއްމަ) މެސެޖް ކުރި ދެން ޕްރެކްޓިހަށް ނުނިކުންނާނަމޭ. އަހަރެން ބުނިން މައްސަލައެއް ނެތޭ. އިންމަ އަށް ފެންނަ ގޮތަކަށް ކަންތައް ކުރާށޭ،" ޑޭވް ބުންޏެވެ.\n15 މާޗް 2017: ޓީސީގެ ކާމިޔާބު ފާހަގަކުރުމަށް ބޭއްވި ހާއްސަ ހަފްލާގެ ތެރެއިން: އެ ހަފްލާ ޝަރަފްވެރިކޮށްދެއްވީ ރައީސް ޔާމީން---ފޮޓޯ ރައީސް އޮފީސް\nޑޭވް ބުނީ، މިހާރު ޓީމުގެ ކުޅުންތެރިންނަށް މުސާރަ ނުދެވޭތާ ދެ މަސް ނުވަތަ ތިން މަސް ވެފައިވާ ކަމަށެވެ. އެއީ ކުލަބުން ބޭނުންވާ ގޮތް ނޫން ނަމަވެސް އިތުރު ގޮތެއް ނެތުމުން މުސާރަ ދެވެނެ ނެތީ ކަމަށް އޭނާ ބުންޏެވެ.\n"އަޅުގަނޑުމެން މިކަމުގައި މިނިސްޓަރު މަހްލޫފާއި ވެސް ބައްދަލު ކުރިން. ކުރިން އަލީ ވަހީދު ހުންނެވި އިރު އެބޭފުޅާއާ ވެސް ބައްދަލު ކުރިން. އޭރު ވިދާޅުވި ކުލަބުތަކަށް ދޭން ޖެހޭ ފައިސާ ބަރާބަރަށް ދޭނެ ކަމަށް. އެކަމު މިހާރު އިނގިއްޖެ ސަރުކާރުން ދޭން ބުނި ފައިސާ ނުދޭނެ ކަން،" ޑޭވް ބުންޏެވެ.\nލީގުގައި މި ވަގުތު ޓީސީ އޮތީ ކުޅުނު ހަތް މެޗުން ލިބުނު 12 ޕޮއިންޓާ އެކު ލީގުގެ ހަތަރު ވަނައިގަ އެވެ. ޓީސީ އަށް ގިނަ މައްސަލަތަކެއް ދިމާވެފައިވާއިރު، އެ ޓީމުން އޮތީ އަންނަ މަހު ބަންގްލަދޭޝްގައި އޮތް ޝެއިހް ކަމާލް ކަޕްގައި ބައިވެރިވާން ނަން ހުށަހަޅައިފަ އެވެ.\n"މިވީ ގޮތުން ކޮންމެހެން ހަދާފައި ވެސް ކަމާލް ކަޕުގައި ވާދަ ކުރާނަން. އެއީ އެ މުބާރާތުގައި ބައިވެރިވުމުން ވެސް އެ މީހުން ކުލަބަށް ދޭނެ 10،000 ޑޮލަރު. އޭގެން ވެސް ޓީމަށް ކޮންމެސް ވަރަކަށް ހަރަދު ކޮށްލެވޭނެ ކަމަށް މި ބަލަނީ،" ޑޭވް ބުންޏެވެ.\nޑޭވް އިތުރަށް ބުނީ، އާތީގެ އިސްތިއުފާއާ އެކު ޓީމަށް ދެން އިރުޝާދު ދޭނީ އެސިސްޓެންޓް ކޯޗުގެ މަގާމުގައި މިވަގުތު ހުރި އަހުސަން ރަޝީދުއާއި އިސްމާއިލް އަހުސަން (ބަރޯ) ކަމަށެވެ. އެ ދެބޭފުޅުންނަކީ ވެސް ކުލަބު އުފެދިގެން އައި އިރުވެސް ތިބި ބައެއް ކަމުން ޓީމު ދޫނުކޮށްލާނެ ކަމުގެ ޔަގީންކަން އެބައޮތް ކަމަށް ޑޭވް ބުންޏެވެ.\nމީގެ އިތުރުން ޓީސީ ފުރަތަމަ ޑިވިޝަނަށް ކޮލިފައި ވީއްސުރެ އެކުލަބުގައި މިހާތަނަށް ވެސް ކުޅުނު ޓީމުގެ "ސީނިއާ" ކުޅުންތެރިއަކު "ސަން" އަށް ބުނީ ޓީމުގެ ޕްރެކްޓިހުގައި ބައިވެރިވާނެ ކަމަށެވެ. އަދި ޓީމުގެ ބައެއް ކުޅުންތެރިން ބައިވެރި ނުވި ނަމަވެސް ޓީމު އޮތީ ރަނގަޅު ރޫހެއްގައި ކަމަށެވެ.\n"މީގެ ކުރިން ވެސް ކޮންމެސް ވަރަކަށް މިކަހަލަ ކަންކަން ދިމާވި. ޓީމާ އެކު މިތިބީ، ދޫކޮށްލުމުގެ ވިސްނުމެއް ނެތް. އިރާދަ ކުރެއްވިއްޔާ ކުރިއަށް އޮތްތާ ރަނގަޅު ގޮތެއް ވާނެ. ބައެއް ކުޅުންތެރިންނަށް ހީވެފައި އޮންނަނީ ހުރިހާވެސް އެއްޗަކީ ފައިސާ އޭ. އެކަމު އަހަރެން ކުޅެނީ ކުލަބު ދެކެ ލޯބިވާތީ." ކުޅުންތެރިއަކު ބުންޏެވެ.\nބަންގްލަދޭޝްގެ ޗިޓަގޮންގުގައި މި އަހަރު ބާއްވާ ޝެއިޙް ކަމާލް ކަޕް ކުރިއަށްދާނީ އޮކްޓޫބަރު 18-30 ގެ ނިޔަލަށެވެ.\nޓީސީގެ އިތުރުން މުބާރާތުގައި ދެން ވާދަކުރާނީ ބަންގްލަދޭޝާއި އިންޑިއާ އިން ކޮންމެ ގައުމަކުން ތިން ކްލަބް އަދި ތައިލެންޑް ކްލަބެކެވެ. ބަންގްލަދޭޝުން ވާދަކުރާނެ ކަމަށް ބެލެވެނީ ބަންގްލަދޭޝް ޗެމްޕިއަންކަން ހަ ފަހަރު ހޯދާފައިވާ ޑާކާ އަބަހާނީ ލިމިޓެޑާއި އެންމެ ފަހުގެ ޗެމްޕިއަން ބަޝުންދުރާ ކިންގްސް އަދި ޗިޓަގޮންގް އަބަހާނީ އެވެ. މީގެ ތެރެއިން ބަޝުންދުރާ އަކީ ރާއްޖޭގެ ފުޓްބޯޅައިގައި މިދިޔަ ދެ އަހަރު ނިއު ރޭޑިއަންޓާ އެކު ކާމިޔާބު ހޯދި ސްޕެއިނުގެ އޮސްކާ ބްރުޒޮން މިހާރު ކޯޗުކޮށްދޭ ޓީމެވެ.


Touristah alliedun insurance package takeh tha'aarafkohfi\nރާއްޖެ އަންނަ ޓޫރިސްޓުންނަށް އިންޝުއަރެންސް ޕެކޭޖުތަކެއް ތައާރަފުކޮށްފި\nއެލައިޑް އިންޝުއަރެންސް: ޓޫރިސްޓުންނަށް ހާއްސަ ޕެކޭޖެއް ވަނީ ނެރެފައި -- ފޮޓޯ: އަވަސް\nކޮވިޑް-19 ގެ މިހާލަތުގައި ރާއްޖެ އަންނަން ތިބި ޓޫރިސްޓުންގެ އިތުބާރު ބޮޑު ކުރުމުގެ ގޮތުން، ދެ އިންޝުއަރެންސް ޕޮލިސީއެއް އެލައިޑް އިންޝުއަރެންސުން މިއަދު ތައާރަފު ކޮށްފި އެވެ.\nއެލައިޑް "އިންބައުންޑް" އަދި "އިންބައުންޑް ޕްލަސް" ގެ ނަމުގައި ޓޫރިސްޓުންނަށް ހާއްސަކޮށް މި އިންޝުއަރެންސް ޕެކޭޖުތައް ތައާރަފުކޮށްދެއްވީ ވާޗުއަލްކޮށް މިއަދު ބޭއްވި ބައްދަލުވުމެއްގައި ޓޫރިޒަމް މިނިސްޓަރު އަބްދުﷲ މައުސޫމް އާއި އެލައިޑް އިންޝުއަރެންސުގެ މެނޭޖިން ޑިރެކްޓަރު މުހައްމަދު ޝަފާޒު އެވެ.\nއެލައިޑުން ބުނީ މި އިންޝުއަރެންސް ޕެކޭޖު ނަގަން ޖެހޭނީ ރާއްޖެ އައުމުގެ ކުރިން ކަމަށާ، އެގޮތުން ހަތް ދުވަހަށް އަންނަ ޓޫރިސްޓުންނާއި އެއަށް ވުރެ ގިނަ ދުވަހަށް އަންނަ މީހުންނަށް ވެސް ދެ ޕެކޭޖު ނެގިދާނެ ކަމަށެވެ.\nއެލައިޑް އިންބައުންޑު ނަގާ ފަރާތްތަކުން ހަތް ދުވަހަށް ޕެކޭޖު ނަގާނަމަ ޕްރިމިއަމްގެ ގޮތުގައި ދައްކަން ޖެހެހީ 25 ޑޮލަރެވެ. އަދި ހަތް ދުވަހަށްވުރެ އިތުރުވާނަމަ ޕްރިމިއަމްއަކީ 35 ޑޮލަރެވެ. އަދި އެލައިޑް އިންބައުންޑް ޕްލަސް ހަތް ދުވަހަށް ނަގާނަމަ 35 ޑޮލަރަށް އަދި ހަތް ދުވަހަށް ވުރެ އިތުރުވާނަމަ 45 ޑޮލަރަށް ލިބޭނެ އެވެ.\nމި ޕެކޭޖުން އައިސޮލޭޝަން ފެސިލިޓީ އަށް ހިނގާ ހަރަދާއި އިމަޖެންސީ ހާލަތްތަކުގައި މެޑިކަލް ފެސިލިޓީ އަކަށް ކަނޑުމަގުން ޓޫރިސްޓުން ގެންދާނަމަ އެކަމަށްދާނެ ހަރަދާއި ޓޫރިސްޓަރު މަރުވެއްޖެނަމަ ވަޅުލުން ފަދަ ހަރަދުތައް ކަވަރު ކުރެ އެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވި ގޮތުގައި އިންޝުއަރެންސުގެ ޕެކޭޖުގެ ސަބަބުން ޓޫރިސްޓުންގެ އިތުބާރު ބޮޑު ވެގެންދާނެ ކަމަށެވެ.\nއިންޝުއަރެންސް ޕެކޭޖެއް ތައާރަފު ކުރިއިރު، އެންމެ ގިނަ މީހުން އަންނާނެ ކަމަށް ބެލެވޭ ގެސްޓްހައުސް ސެކްޓާ މިމަހުގެ 15 ވަނަ ދުވަހު ޓޫރިސްޓުންނަށް ހުޅުވާލާނެ އެވެ.\nޓޫރިޒަމް މިނިސްޓްރީން ލަފާކޮށްފައިވާ ގޮތުގައި މި އަހަރު އަންނާނީ 100،000 ޓޫރިސްޓުންނެވެ. އަދި މިހާތަނަށް އައިސްފައިވަނީ 22،000 އެއްހާ ޓޫރިސްޓުންނެވެ.\nއެލައިޑް އިންޝުއަރެންސް ކޮވިޑް-19 ޓޫރިޒަމް + މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް ގެސްޓް ހައުސްތައް


Majleehugai restaurant hulhuvumun haradhu kudavaane: Nasheed\nމަޖިލީހުގައި ރެސްޓޯރަންޓް ހުޅުވުމުން ހަރަދު ކުޑަވާނެ: ނަޝީދު\n29 ޖުލައި 2020 - 23:12:59\nމަޖިލީހުގައި ރެސްޓޯރަންޓް ހުޅުވުމާއެކު ހަރަދުތައް ކުޑަކުރެވޭނެ ކަމަށް މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން ނަޝީދު ވިދާޅުވީ މަޖިލީހުގައި ހަދާ ޖިމާއިރެސްޓޯރަންޓަކީ، ޕަބްލިކް ޕާޓުނާޝިޕްގެ ދަށުން ކޮންޓުރެކްޓަށް ފައިނޭސްގެ އުސޫލުން ހަދާ ތަނެއް ކަމަށެވެ.\nމަޖިލިސް މެމްބަރުންގެ ކޮށްތައް މިހާރު ވަރަށް ބޮޑު އެއްޗެއް ހަރަދު ކުރަން ޖެހޭކަން ފާހަގަ ކުރައްވާ ނަޝީދު ވިދާޅުވީ، ރެސްޓޯރަންޓް ގެ ސަބަބުން ބަޖެޓު ވަރަށް ބޮޑަށް ލުއި ވެގެންދާނެ ކަމަށެވެ. ނަޝީދު ވިދާޅުވީ މަޖީލީހުން މަސައްކަތް ކުރަމުން ދަނީ މަޖިލީހުގެ ހަރަދު ކުޑަކުރުމަށް ކަމަށެވެ.\nނަޝިދު އިތުރަށް ވިދާޅުވީ އެ ރެސްޓޯރެންޓުގެ ހިދުމަތް މަޖީލީހުގެ މެމްބަރުންގެ އިތުރުން މަޖިލީހުގެ ސްޓާފުންނަށް ލިބިގެންދާނެ ކަމަށެވެ. އަދި މަޖިލީހުގު ކުރީގެ މެންބަރުންނަށް ވެސް އެ ރެސްޓޯރަންޓް އިން ހިދުމަތް ހޯދޭނެ ކަމަށެވެ.\nނަޝީދު ވަނީ އެކި ދާއިރާތަކުގެ މީހުންނަށް ރެސްޓޯރަންޓަށް އައިސް އެމީހުންގެ މެމްބަރުންނާއި ބައްދަލުކުރުމުގެ ފުރުސަތު ވެސް އޮންނާނެ ކަމަށެވެ.


Bodu ferry ge hidhumaiy nudheythee Hulhumale ferry terminal ahbaaru boduvefa | Mihaaru\nހުޅުމާލެ އާއި މާލެއާ ދެމެދު ބޭނުން ކުރާ ޑަބަލް ޑެކް ފެރީ. މި ފެރީ ވަނީ މަރާމާތަށް ތިލަފުށީގައި އެހަލާފައި. - ފޮޓޯ: އެމްޓީސީސީ\nބޮޑު ފެރީގެ ހިދުމަތް ނުދޭތީ ހުޅުމާލޭ ފެރީ ޓާމިނަލަށް ބާރުބޮޑުވެފައި\n02 ނޮވެމްބަރ 2016 - 11:32 19 comments\nހުޅުމާލޭގައި ދިރިއުޅޭ ބައެއް މީހުން މިއަދު ބުނި ގޮތުގައި ޑަބަލް ޑެކް ފެރީ ނެތުމުން ގިނަ އިރުތަކެއް ވަންދެން ފެރީ ޓާމިނަލް ތެރޭގައި ތިބެން ޖެހެ އެވެ. އަދި އެ ފެރީގެ ބަދަލުގައި އެމްޓީސީސީން ބޭނުން ކުރަނީ ހުޅުލެ އާއި މާލެއާ ދެމެދު ދަތުރުކުރަމުން އަންނަ ފެރީތައް ކަމަށް ވެސް އެ މީހުން ބުންޏެވެ.\nމިދިޔަ އަހަރުގެ ތެރޭގައި އެމްޓީސީސީން ހިދުމަތަށް ނެރުނު ޑަބަލް ޑެކް ފެރީއަކީ އެ ކުންފުނިން ބޭނުންކުރާ އެހެން ފެރީތަކަށް ވުރެ ދެ ގުނަ އިތުރަށް މީހުން އުފުލޭ 204 މީހުންގެ ޖާގައިގެ ބޮޑު ފެރީއެކެވެ.\nބައެއް މީހުން ބުނީ އޮފީސް ގަޑިތަކުގައި ވަރަށް ބޮޑަށް ތޮއްޖެހި، ގިނަ ވަގުތު ޓާމިނަލް ތެރޭގައި ތިބެން ޖެހޭ ކަމަށެވެ. އަދި އެމްޓީސީސީން އެކަށީގެންވާ ހައްލެއް ގެނެސް ދީފައި ނުވާ ކަމަށް އެ މީހުން ބުންޏެވެ.\n"ބައެއް ދުވަސް ދުވަހު ބައި ގަޑިއިރަށް ވުރެ ގިނައިރު ފެރީ ޓާމިނަލް ތެރޭގައި ތާށިވެފައި ތިބެން ޖެހޭ. ބޮޑަށް ތޮއްޖެހެނީ އޮފީހަށް މާލެ ދާ ގަޑީގައި އާއި އޮފީހުން ނިމިގެން ހުޅުމާލެ ދާ ގަޑީގައި،" ހުޅުމާލޭގައި ދިރިއުޅެމުން އަންނަ މީހަކު ބުންޏެވެ.\nއެމްޓީސީސީގެ އޮފިޝަލަކު ވިދާޅުވީ މިދިޔަ މަހުގެ 10 ވަނަ ދުވަހުން ފެށިގެން ޑަބަލް ޑެކް ފެރީ މަރާމާތަށް ތިލަފުށީގައި އެހެލާފައިވާ ކަމަށެވެ. އަދި އަންނަ ހަފްތާ ތެރޭގައި އެ ފެރީ ހިދުމަތަށް ނެރެވޭތޯ މަސައްކަތް ކުރަމުން އަންނަ ކަމަށް ވެސް އޮފިޝަލް ވިދާޅުވި އެވެ.\n"ހިދުމަތުގައި ބޭނުން ކުރާތާ އެއް އަހަރުވީމަ އާންމުކޮށް މެއިންޓަނަންސަށް ފެރީ އެހެލުމަކީ އާންމުކޮށް ކުރަމުން އަންނަ އުސޫލެއް، މަހެއްހާ ދުވަސް ވާނެ އެކަމުގައި،" އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި ޑަބަލް ޑެކް ފެރީ ނެތުމުން، ދަތުރުވެރިންނަށް އުނދަގޫވުމަކީ އެކަށީގެންވާ ކަމެކެވެ. ނަމަވެސް އިތުރު ފެރީތައް ހިދުމަތަށް ނެރެގެން ދަތުރުވެރިންނަށް ވީހާ ވެސް އަވަސް ހިދުމަތެއް ދޭން މަސައްކަތް ކުރާ ކަމަށް އޭނާ ވިދާޅުވި އެވެ.\nހުޅުމާލެ އަށް ވަނުމަށް އާ ނެރު ބޭނުން ކުރުމުގެ ކުރިން އެ ރަށާއި މާލެއާ ދެމެދު އާދައިގެ ފެރީއެއްގައި ދަތުރު ކުރުމަށް ހޭދަވީ ގާތްގަނޑަކަށް 20 މިނެޓެވެ. ނަމަވެސް އާ ނެރު ބޭނުން ކުރަން ފެށުމުން 25 މިނެޓު ހޭދަވެ އެވެ. ޕްރިމިއަމް ލިންކުން ދަތުރު ކުރާ ނަމަ، ކުރިން 16 ވަރަކަށް މިނިޓުން ކުރި ދަތުރަށް މިހާރު 20 މިނެޓް ވާނެ އެވެ.\nއިތުރު ލިޔުންތައް ހުޅުމާލެ ފެރީގެ ޚިދުމަތް އެމްޓީސީސީ ހުޅުމާލޭ ފެރީ ޓާމިނަލް


Majileehuge jalsaa thah nubaavaathaa2mahaa gaathah, ethah faadu kiyumeh | Mihaaru\nރައްޔިތުންގެ މަޖިލިސް ކުރާ ގެ. މަޖިލީހުގެ ފުރަތަމަ ދައުރު ފެށި ފަހުން މިހާތަނަށް ބޭއްވީ 10 ޖަލްސާ. - ފޮޓޯ: ނިޝާން އަލީ/ މިހާރު\n16 އޮކްޓޯބަރ 2018 - 14:35 15 comments\nމަޖިލީހުގެ ގަވައިދަށް އެންމެ ފަހުން ގެނައި ބަދަލުގައިވާ ގޮތުން ތިން ވަނަ ދައުރުގެ ޖަލްސާތައް ހިނގާނީ އޮގަސްޓު 27 ވަނަ ދުވަހުން ފެށިގެން ނޮވެމްބަރު މަހުގެ ނިޔަލަށެވެ. އެކަމަކު، ދައުރު ފެށުނު ފަހުން މި މަހުގެ މެދާ ހަމަ އަށް ދިޔަ އިރު، ވެސް މަޖިލީހުގެ ޖަލްސާއެއް އަދި ނުބާއްވަ އެވެ. މަޖިލީހުގެ ޖަލްސާތައް ކުރިއަށް ނުގެންދިޔަ ނަމަވެސް، ބައެއް ކޮމިޓީތަކުގެ ބައްދަލުވުންތަކެއް މީގެ ދުވަސްތަކެއް ކުރިން ބޭއްވި އެވެ.\nރައްޔިތުންގެ މަޖިލީހުގެ ޖަލްސާއެއްގެ ރިޔާސަތު، މަސީހު ބަލަހައްޓަވަނީ. -ފޮޓޯ: މަޖިލިސް\nމަޖިލީހުގެ ޖަލްސާއެއް ނުބާއްވާ ދެ މަސްދުވަހާ ގާތަށް ދިޔައިރު، ވެރިކަން ކުރާ ޕީޕީއެމް/އެމްޑީއޭގެ މެމްބަރުންނާއި އިދިކޮޅު މެމްބަރުންގެ ވިސްނުން މިހާރު ބޮޑަށް ގެންގުޅުއްވަނީ މިދިޔަ މަހުގެ 23 ގައި ބޭއްވި ރިޔާސީ އިންތިޚާބު ބާތިލު ކުރަން ސުޕްރީމް ކޯޓަށް ހުށަހަޅާފައިވާ މައްސަލައާ މެދުގަ އެވެ.\nމަޖިލީހުގައި މެމްބަރުން ބެހިފައިވާ ގޮތަށް ބަލާއިރު، ޕީޕީއެމް/އެމްޑީއޭ ކޯލިޝަންގައި މި ވަގުތު ތިއްބެވީ މަޖިލީހުގެ ރައީސް އަބްދުﷲ މަސީހު ހިމަނައިގެން 40 މެމްބަރުންނެވެ. އިދިކޮޅު ކޯލިޝަންގައި ތިއްބެވީ 34 މެމްބަރުންނެވެ. އެއީ، އެކަމަކު، ޖިނާއީ ކުށެއް ސާބިތުވެފައިވާ މާމިގިލީ ދާއިރާގެ މެމްބަރު ގާސިމް އިބްރާހިމާއި ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ނުހިމަނަ އެވެ.\nމަޖިލީހުގައި ތިއްބެވި އަށް މެމްބަރުންގެ ގޮނޑި ގެއްލުނު ކަމަށް އިލެކްޝަންސް ކޮމިޝަން (އީސީ) އިން ކަނޑައަޅާފައިވާތީ އެއިން އެއްވެސް މެމްބަރަކަށް މަޖިލިހަށް ވަނުމުގެ ފުރުސަތެއް ނުދެ އެވެ. އަދި އެ މެމްބަރުންގެ ގޮނޑިއާ މެދު ސުވާލު އުފެދިފައިވާތީ އެ މައްސަލަތައް ވެސް އޮތީ ސުޕްރީމް ކޯޓުގަ އެވެ.\nމިހާތަނަށް އައި އިރު، ގޮނޑި ގެއްލުނީ ފުވައްމުލަކު މެދު ދާއިރާގެ މެމްބަރު އަލީ ފަޒާދުގެ އެވެ.\nފަހު ދައުރުގައި މައިގަނޑު މަސައްކަތަކަށް އަންނާނީ އަންނަ އަހަރަށް ލަފާ ކުރާ ބަޖެޓު ފާސް ކުރުމެވެ. އަންނަ އަހަރަށް ލަފާ ކުރާ ބަޖެޓު މި މަހުގެ ނިޔަލަށް ހުށަހަޅަން މާލިއްޔަތު ގާނޫނު ލާޒިމް ކުރެ އެވެ.\nޕީއެސްއެމް ނިއުސްގެ "އެންމެ ފުރަތަމަ ގައުމު" ޕްރޮގްރާމްގައި ރޭ ވާހަކަ ދައްކަވަމުން ވިލިމާލެ ދާއިރާގެ މެމްބަރު އަހުމަދު ނިހާން ވިދާޅުވީ ޖަލްސާތައް ނުބާއްވައި މަޑުކޮށްގެން ތިބީ ދައުލަތުން ބަޖެޓު ހުށަހަޅައި ނިމެންދެން ކަމަށެވެ. އެކަމަކު، އިންތިޚާބުން ޕީޕީއެމަށް ލިބުނު ނާކާމިޔާބީއާ ގުޅިގެން ދެން ވިސްނުން ގެންގުޅުނީ އާ ސަރުކާރުން ގެންގުޅޭނެ ސިޔާސަތުތައް ބަޖެޓުގައި ހިމަނަން ކަމަށް އޭނާ ވިދާޅުވި އެވެ.\nފުލުހުން މަޖިލިސް ކުރާގޭ ސަރަހައްދުގައި ހަރަކާތްތެރިވަނީ. - ފޮޓޯ: ހުސެއިން ވަހީދު/ މިހާރު\n"އެއް ސަރުކާރަކުން، އަނެއް ސަރުކާރަކަށް ނަގުލުވުމުގެ އިހްތިޔާރުތަކެއް ގާނޫނުގައި ބަޔާންވެފައި އޮންނަ ހަމަތަކުގެ މަތިން ދަނީ ހިނގަމުން. އެ ފުރުސަތަށް މަޑުކޮށްގެން ތިބި ތިބުން އަޅުގަނޑު ގަބޫލު ކުރާ ގޮތުގައި މަޖިލިހުގެ ޖަލްސާއެއް (ނުބާއްވަނީ). އެއީ އެއްޗެއް އައިސްގެންތާ އަޅުގަނޑުމެންނަށް ބޭއްވޭނީ،" ޕީޕީއެމްގެ ޕާލަމެންޓްރީ ގްރޫޕްގެ ލީޑަރު ކަން ވެސް ކުރައްވާ ނިހާން ވިދާޅުވި އެވެ.\nނިހާން ވިދާޅުވި ގޮތުގައި، ކޮމިޓީތަކަށް ފޮނުވާފައި ހުރި ބިލްތަކުގެ މަސައްކަތް ކޮމިޓީތަކުގަ ހިނގަ އެވެ.\nނިހާން ވިދާޅުވި ގޮތުގައި، އަންނަ ހަފުތާގެ ތެރޭގައި ޖަލްސާއެއް ބޭއްވުމަކީ އެކަށީގެންވާ ކަމެކެވެ. އެކަމަކު، ބަޖެޓަށް މަޑުކޮށްގެން ތިބީމަ، ޖަލްސާ ބާއްވާނެ ވަކި ތާރީހެއް ދަންނަވަން ދަތި ކަމަށް ނިހާން ވިދާޅުވި އެވެ.\nނަމަވެސް، ޖުމްހޫރީ ޕާޓީގެ ނައިބު ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް "މިހާރު" އަށް ވިދާޅުވީ މަޖިލިހުގެ ޖަލްސާތައް ނުބާއްވަން ޖެހޭ އެއްވެސް ސަބަބެއް ނެތް ކަމަށެވެ.\nއޭނާ ވިދާޅުވި ގޮތުގައި، ޖަލްސާތައް ނުބާއްވަނީ މަޖިލިހުގެ މެޖޯރިޓީ ޕީޕީއެމަށް ގެއްލިފައި އޮތީމަ އެވެ.\nމަޖިލިހުގެ މަސައްކަތަކަށް ހުރަސް އަޅައި، އެތަނުގެ ބާރު ކަނޑުވާލާފައި އޮތް އޮތުމަށް ވީހާވެސް އަވަހަކަށް ނިމުމެއް އަންނަން ޖެހޭ ކަމަށް ވެސް ރިޔާޒް ވިދާޅުވި އެވެ. ތިން ބާރުގެ ތެރެއިން އެއް ބާރު ހިންގުން ހުއްޓުވާފައި އޮންނަ އޮތުން ތަހުގީގު ކުރެވޭނެ ދުވަސް އަންނާނެ ކަމަށް ވެސް އޭނާ ވިދާޅުވި އެވެ.\nމި އަހަރުގެ ތެރޭގައި ބޭއްވި މަޖިލިހުގެ ޖަލްސާތަކުގެ ތެރެއިން ފުރަތަމަ ދައުރުގައި 11 ޖަލްސާ އަދި ދެވަނަ ދައުރުގައި 13 ޖަލްސާއާ އެކު، ބާއްވާފައިވަނީ ޖުމްލަ 24 ޖަލްސާ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ މެމްބަރު އަބްދުﷲ ރިޔާޒް (ތިމަރަފުށި) ޕީޕީއެމް ކުރީގެ މެމްބަރު އަހުމަދު ނިހާން\nމަޖިލީހުގެ ކޮމިޓީތައް ދާނީ މިނިވަންކޮށް: އިދިކޮޅު


Leadership dhehkumugai raajje dhemionnaane: Shahid\nލީޑާޝިޕް ދެއްކުމުގައި ރާއްޖެ ދެމިއޮންނާނެ: ޝާހިދު\nވެސްޓާން އޮސްޓްރޭލިޔާގައި ބޭއްވި ރަސްމިއްޔާތުގެ ތެރެއިން -- ފޮޓޯ: ފޮރިން މިނިސްޓްރީ\nކުދި ޖަޒީރާ ގައުމުތަކުގެ ފަރާތުން ލީޑާޝިޕް ދެއްކުމަށް ރާއްޖެއަށް ލިބިފައިވާ ފުރުސަތުގެ ބޭނުންހިފައި އެކަމުގައި ރާއްޖެ ދެމިއޮންނާނެ ކަމުގެ ޔަގީންކަން އދގެ އާއްމު މަޖިލީހުގެ އިންތިހާބީ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ދެއްވައިފި އެވެ.\nމިނިސްޓަރު ޝާހިދު މިހެން ވިދާޅުވީ އެމަނިކުފާނު އދގެ އާއްމު މަޖިލީހުގެ ރިޔާސަތަށް އިންތިހާބުވުމާ ގުޅިގެން، އޮސްޓްރެލިއާގައި ދިރިއުޅެމުންދާ ދިވެހިން ބޭއްވި ހާއްސަ ހަފްލާއެއްގައި ބައިވެރިވެވަޑައިގެން ދެއްކެވި ވާހަކަފުޅުގަ އެވެ.\nވެސްޓާން އޮސްޓްރޭލިއާގެ ޕާތުގައި ބޭއްވި މި ރަސްމިއްޔާތުގައި ވާޗުއަލްކޮށް ބައިވެރިވެވަޑައިގެން ދެއްކެވި ވާހަކަފުޅުގައި މިނިސްޓަރު ޝާހިދު ވިދާޅުވީ ރާއްޖެއަށް އދގެ އާންމު މަޖިލީހުގެ އިންތިހާބު ކާމިޔާބު ކުރެވުމަކީ ދުނިޔޭގެ ގައުމުތަކުން ރާއްޖޭގެ ޚާރިޖީ ސިޔާސަތު ބަލައިގެންފައިވާ ކަމުގެ ހެއްކެއް ކަމަށެވެ.\nއެހެންވެ ރާއްޖޭގެ ހާރިޖީ ސިޔާސަތު ހަރުދަނާކޮށް ގެންގުޅުއްވާ ކަމަށްޓަކައި މިނިސްޓަރު ޝާހިދު ވަނީ ރައީސް އިބްރާހީމް މުހައްމަދު ސޯލިހަށް ޝުކުރު އަދާކުރައްވާފަ އެވެ. އަދި އެ ކާމިޔާބަކީ ހުރިހާ ދިވެހިންނަށް ލިބިގެންދިޔަ ކާމިޔާބީއެއް ކަމުގައިވެސް ވިދާޅުވި އެވެ.\nޝާހިދު ވިދާޅުވީ ކުދި ގައުމުތަކަށް ބައިނަލްއަގްވާމީ މައިދާނުގައި އަދާކުރެވިދާނެ ރޯލު ފެނިގެން ހިނގައްޖެ ކަމަށެވެ. އަދި ދިވެހިރާއްޖެ އަށް މިވަނީ ކުދި ޖަޒީރާ ގައުމުތަކުގެ ފަރާތުން ލީޑާޝިޕް ދައްކަން ފުރުސަތު ލިބިފައިކަން ފާހަގަކުރެއްވި އެވެ.\n"މިކަމުގައި ދިވެހި ހާރިޖިއްޔާގެ މުވައްޒަފުން ދެމިތިބޭނެކަމުގެ ޔަގީކަން އަރުވަން،" ޝާހިދު ވިދާޅުވެފައިވެ އެވެ.\nރާއްޖެއިން ބޭރުގައި އެކި ބޭނުންތަކުގައި ދިރިއުޅޭ ދިވެހިންނަށް ދިވެހި ސަރުކާރުގެ ފަރާތުން އެހީތެރިކަން ބޭނުންވާ ކޮންމެ ހާލަތެއްގައި އެ އެހީތެރިކަން ފޯރުކޮށްދޭނެ ކަމުގެ ޔަގީންކަން ވެސް މިނިސްޓަރު ޝާހިދު ވަނީ ދެއްވާފަ އެވެ. އަދި މި ދަނޑިވަޅަކީ ކޮވިޑް-19ގެ ބަލިމަޑުކަމުގައި ދުނިޔެ އޮތް ވަގުތަކަށްވުމާއެކު، ދިމާވާ ދަތިތަކާއެކުވެސް ސަރުކާރާއެކު މަސައްކަތް ކުރަމުން ގެންދިއުމަށް މިނިސްޓަރު ޝާހިދު ވަނީ ދިވެހި ރައްޔިތުންގެ ކިބައިން އެދިވަޑައިގެންފަ އެވެ.\nއޮސްޓްރޭލިއާގައި މިއަދު ބޭއްވި މި ރަސްމިއްޔާތުގައި އެގައުމުގައި ދިރިއުޅޭ ގިނަ ދިވެހިން ބައިވެރިވެފައިވެ އެވެ.\nޔޫއެން ފޮރިން މިނިސްޓްރީ އަބްދުﷲ ޝާހިދު + އޮސްޓްރޭލިއާ ޕޮލިޓިކްސް


SunOnline: Bangkok ge Don Mueang Airport gai COVID ah haassa hospital eh hulhuvaifi\nބެންކޮކްގެ ޑޮން މުއާންގް އެއާޕޯޓްގައި ކޮވިޑަށް ޚާއްސަ ހޮސްޕިޓަލެއް ހުޅުވައިފި\nމުހައްމަދު ޖަވާދު ޔޫސުފު 29 Jul 2021, 13:16\nބެގްކޮކްގެ އެންމެ ބޮޑު އެއާޕޯޓްގައި ހުޅުވި ކޮވިޑް ހޮސްޕިޓަލް\nވޮޝިންޓަން (ޖުލައި 29): ތައިލެންޑްގައި ކޮވިޑްގެ ކޭސްތައް އިތުރުވަމުންދާތީ ވެރިރަށް ބެންކޮކްގެ ޑޮން މުއަންގް އިންޓަނޭޝަނަލް އެއާޕޯޓު ކޮވިޑް އަށް ޚާއްސަކޮށްގެން ހޮސްޕިޓަލެއް ހުޅުވައިފިއެވެ.\nޑޮން މުއަންގް އެއާޕޯޓުގައި ހުޅުވި 1،800 އެނދުގެ މިހޮސްޕިޓަލްގެ ބޭނުމަކީ ތައިލެންޑްގައި އިތުރުވަމުންދާ ކޮވިޑްގެ ކޭސްތަކާ ކުރިމަތިލައި ކޮވިޑް ކޮންޓްރޯލް ކުރުމަށް އެހީތެރިވުމެވެ. ތައިލެންޑްގެ ބޯޑަރުތައް ފަތުރުވެރިންނަށާއި ވިޔަފާރިވެރިންނަށް ހުޅުވާނުލި ނަމަވެސް ޑޮން މުއާންގް އެއާޕޯޓް ބޭނުންކޮށްގެން ކާގޯ ދަތުރުތައް ކުރަމުން ގެންދެއެވެ.\nޑޮން މުއާންގް އެއާޕޯޓް ސަރަހައްދަކީ ގިނަ އަދަދެއްގެ މީހުން އުޅޭ އަދި ޕޮޒިޓިވް ކޭސްތައްވެސް ގިނައިން ފެންނަ ސަރަހައްދެކެވެ. ޑޮން މުއާންގް އެއާޕޯޓްގައި ހޮސްޕިޓަލަކަށް ހެދީ މުދާ ރައްކާކުރާ ގުދަނެއް ހުސްކުރުމަށްފަހު އެތަނުގައެވެ. މި ހޮސްޕިޓަލްގައި ކޮވިޑް ބަލިމީހުންނަށް ފަރުވާ ދިނުމަށް ބޭނުންވާ ހުރިހާ ވަސީލަތްތަކާއި އިންތިޒާމުތަކެއް ހިމެނެއެވެ.\nދުނިޔޭގައި ކުރިން ކޮވިޑް ކޮންޓްރޯލް ކުރުމުގައި ކާމިޔާބު ގައުމުތަކުގެ ތެރޭގައި ތައިލެންޑް ހިމެނެއެވެ. ނަމަވެސް މިއަހަރުން ފެށިގެން ތައިލެންޑްގައި ކޮވިޑްގެ ޑެލްޓާ ވައްތަރު ދަނީ ހަލުވިކަމާއެކު ފެތުރެމުންނެވެ. 66 މިލިޔަން މީހުންގެ އާބާދީއެއް އޮންނަ ތައިލެންޑްގައި މިހާތަނަށް ކޮވިޑް ޖެހުނު މީހުންގެ އަދަދުވަނީ ގާތްގަނޑަކަށް 600,000 އަރާފައެވެ. އެބަލީގައި 4,000 އަށްވުރެ ގިނަ މީހުންވަނީ މަރުވެފައެވެ.\nތައިލެންޑްގައި ކޮވިޑް ކޮންޓްރޯލް ނުކުރެވެނީ ވެކްސިން ދޭ މީހުންގެ އަދަދު މަދުކަމުން ކަމަށްވަނީ ބެލެވިފައެވެ.


Evve Ulhun Hanikuri Maadhaa Uvaalumu Ge Bill Faasnukoh, Anburaa Committee Ah Fonuvaalaifi - Vaguthu\nއެއްވެ އުޅުން ހަނިކުރި މާއްދާ އުވާލުމުގެ ބިލް އަނބުރާ ކޮމިޓީއަށް ފޮނުވާލައިފި\nމާލޭގައި އެއްވުމުގެ ކުރިން ފުލުހުންގެ ހުއްދަ ނަގަން ޖެހޭ ގޮތަށް އޮންނަ މާއްދާ އުވާލަން ރައްޔިތުންގެ މަޖިލީހަށް ހުށަހަޅާފައިވާ ބިލް އިތުރަށް ފުރިހަމަ ކުރުމަށް ރައްޔިތުންގެ މަޖިލީހުގެ ގައުމީ ސަލަމާތާއި ހާރިޖީ ގުޅުންތަކުގެ ކޮމިޓީއަށް އަނބުރާ ފޮނުވާލަން މިއަދު ފާސްކޮށްފިއެވެ.\nޑީއާރުޕީގެ ލީޑަރު، ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ބިލު ދިރާސާކޮށް ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީގެ ރިޕޯޓް ފާސްނުކޮށް އަނބުރާ ކޮމިޓީއަށް ފޮނުވާލަން ފާސްކުރީ 56 މެންބަރުންގެ ވޯޓުންނެވެ. ކޮމިޓީއަށް ފޮނުވާލަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nއެއްވެ އުޅުމުގެ ހައްގު ހަނިވާ ގޮތަށް އޮންނަ އެ މާއްދާއަކީ ޕީޕީއެމްގެ މެޖޯރިޓީ އޮތް އަށާރަވަނަ ރައްޔިތުންގެ މަޖިލީހުގައި ފާސްކޮށް އޭރުގެ ރައީސް އަބްދުﷲ ޔާމީން ތަސްދީގު ކުރެއްވި މާއްދާއެކެވެ. އެ މާއްދާ އުވާލައި އެއްވެ އުޅުމަށް ފުރުސަތު ދިނުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުފުޅެކެވެ.\nއެކަމަކު ސަރުކާރުގެ ފަރާތުން ބިލް ހުށަހެޅުމުގެ ކުރިން މަޖިލީހަށް އެ މާއްދާ އުވާލުމުގެ ބިލެއް ހުށަހެޅުއްވީ ޖާބިރެވެ. ނަވާރަވަނަ މަޖިލީހުގެ ކުރީކޮޅު ހުށަހެޅި ބިލް ތަޅުމަށް ބަލައިގަނެ ކޮމިޓީ މަރުހަލާގައި ބިން އޮންނަތާ އަހަރަކަށް ވުރެ ގިނަ ދުވަސްވެއްޖެއެވެ. އެކަމާ ގުޅުގެން އެެ ހައްގު ދޫކޮށްލަން މި ސަރުކާރުން ވެސް ބޭނުން ނުވާ ކަމަށް ބުނެ ގިނަ ފާޑުކިޔުންތައް އަމާޒުވިއެވެ.\nބިލަށް ބަދަލުތަކެއް ގެނެސް ކޮމިޓީން ބިލް ފާސްކުރީ މިދިޔަ މަހުގެ ތެރޭގައެވެ. މި ގޮތުން މާލޭގައި އެއްވުމަށް ހުއްދަ ނަގަން ޖެހޭ މާއްދާ ބާތިލް ކުރުމުގެ އިތުރަށް ރާއްޖޭގެ އެކި ކަންކޮޅުތަކުގައި އެއްވުން ނުބޭއްވޭނެ ވަކި ސަރަހައްދުތަކެއް ކަނޑައެޅިއެވެ. އެ ސަރަހައްދުތައް ފިޔަވައި ކޮންމެ ތަނަކު ވެސް ހުއްދަ ނެތި އެއްވެވޭނެ ކަމަށް ބިލްގައިވެއެވެ.\nއޭގެ ތެރޭގައި ވައިގެ ބަނދަރުތަކާއި ވިޔަފާރި ބަނދަރުތަކަކީ ވެސް މުޒާހަރާ ނުކުރެވޭ ސަރަހައްދުތަކުގެ ގޮތުގައި ބިލުގައި ކަނޑައަޅާފައިވެއެވެ. އެ ފަދަ ސަރަހައްދުތަކުގެ ގޮތުގައި ދައުލަތުގެ ހިދުމަތްތައް ލިބިދޭ މަރުކަޒުތަކާއި މަރުކަޒުތަކުގެ ފާރުން 100 ފޫޓު ހަމަވާ ސަރަހައްދާއި ޖަލުތަކާއި ޖަލުތަކުގެ ފާރުން 200 އިންވާ ސަރަހައްދުތައް ވެސް ހިމެނެއެވެ. ރައީސް އޮފީހާއި ރައީސްއާއި ނައިބު ރައީސް ދިރިއުޅުއްވާ ގެކޮޅުގެ ފާރުން 300 ފޫޓު ހަމަވާ ސަރަހައްދުތައް ވެސް ހިމެނެއެވެ.\nމީގެ އިތުރުން ރިސޯޓްތަކުގައި މުޒާހަރާ ކުރުން މަނާ ކޮށްފައި އޮންނަ އޮތުން ބަދަލުކޮށް ޓޫރިޒަމް މިނިސްޓްރީން ކޮންމެ ރިސޯޓެއްގައި ކަނޑައަޅާފައިވާ ރިސޯޓް މުވައްޒަފުން ދިރިއުޅޭ ސަރަހައްދުގައި މުޒާހަރާ ކުރެވޭ ގޮތަށް ހިމަނާފައިވެއެވެ.\nއެހެން ނަމަވެސް ރައްޔިތުންގެ މަޖިލީހުގައި މި ބިލް ފާސްނުކޮށް އަނބުރާ ފޮނުވާލުމުގެ ސަބަބުން އެއްވެ އުޅުމުގެ ހައްގު ހަނިކޮށްފައިވާ މާއްދާ އަދިވެސް ދާނީ ތަންފީޒު ކުރެވެމުންނެވެ.\nނޮވެމްބަރު 25, 2020 14:55\nވައުދު ފުއްދުނުކަމަށްވާނީ ޔާމީނު ގެނައިކަމަށް ކަލޭމެން އޭރު ވަކާލާތުކުރި ނުބައި އިސްލާހް އުނި އިތުރުނުކޮށް އުވާލެވުނިއްޔާ. ކޮބާ ކަލޭމެން ތެޅި އަނގަ.2އަހަރުވީ ބިލް އަދިވެސް ފާޚާނަ ކުރަނީ.\nނޮވެމްބަރު 25, 2020 16:17\nނުކެރޭނެ އެބިލް ފާސް ކުރާކަށް އެހުރި ގޮތަކަށް ބިރު ގަންނާނެކަން ޔަގީން ކޮންމެ ވެސް ބަހަނާ އެއް ދައްކާނީ އެބިލް ފާސް ކުރަން ވީމަ


އެކަށީގެންނުވާ ޕޫލެއްގައި މުބާރާތް ބާއްވާތީ ކަންބޮޑުވުން! – DhiDaily\nއެކަށީގެންނުވާ ޕޫލެއްގައި މުބާރާތް ބާއްވާތީ ކަންބޮޑުވުން!\nމުބާރާތެއް ބޭއްވުމަށް އެކަށީގެންނުވާ ހުޅުމާލޭ އިންޑޯ ސްވިމިން ކޮމްޕްލެކްސްގައި ގައުމީ ފެތުމުގެ މުބާރާތް ބާއްވަން ސްވިމިން އެސޯސިއޭޝަނުން ނިންމުމުން ބައެއް ސީނިއާ ކޯޗުންނާއި ބެލެނެވެރިން ކަންބޮޑުވުން ފާޅުކޮށްފި އެވެ.\nއެޗްޑީސީން ހަދާފައިވާ އެ ކޮމްޕްލެކްސްގެ ޕޫލް ވަރަށް ތިލަ އެވެ. އަދި އެތަނުގައި އޮތީ އެންމެ ފަސް ލޭނެވެ. މުބާރާތެއް ބޭއްވުމަށް މަދުވެގެން އަށް ލޭން ބޭނުންވެ އެވެ. އަނެއްކޮޅުން އެތަނުގައި ވޯމްއަޕް/ވޯމްޑައުން ކުރާނެ ޕޫލެއް ވެސް ނެތެވެ.\nސްވިމިން އެސޯސިއޭޝަނުގެ ޖެނެރަލް ސެކްރެޓަރީ މުހައްމަދު ޝާރިފް ވެސް ކުރިން ވިދާޅުވީ މިތަނުގައި ކުޑަކުދިންނަށް ހާއްސަ ކުދަކުދި މުބާރާތްތަކެއް ބޭއްވިދާނެ ކަމަށާއި އެކަމަކު މިތަން މައިގަނޑު ގޮތެއްގައި ބޭނުންކުރާނީ ތަމްރީންތަކަށް ކަމަށެވެ. އެއަށް ފަހު ދެން އޮންނަ ވަގުތުތަކުގައި އާއްމުންނަށް ބޭނުންކުރަން ވެސް ހުޅުވާލާނެ ކަމަށް ވެސް ވިދާޅުވި އެވެ. އެކަމަކު އެސޯސިއޭޝަނުން މިހާރު މިވަނީ ރާއްޖޭގެ އެންމެ ބޮޑު މުބާރާތް އެ ޕޫލުގައި ބާއްވަން ނިންމައިފަ އެވެ.\n”މިހާރަ“ށް ވާހަކަދެއްކި ބެލެނެވެރިޔަކު ބުނީ ޕޫލުގައި ފަރިތަކުރަން ލިބުނީ މަދު ކުދިންތަކަށް ކަމަށާއި އެހެން ކުދިން މާލޭ ފަޅުތެރޭގައި އޮންނަ ޓްރެކުގައި ފަތާފައި ގޮސް މުބާރާތުގައި ވާދަކުރަން ޕޫލަށް އެރެން ޖެހުމުން ހުރިހާ ކުދިންނަށް ހަމަހަމަ ފުރުސަތެއް ލިބޭ ކަމަށް ގަބޫލުނުކުރެވޭ ކަމަށެވެ.\n”އަނެއްކާ އެތަނުގައި މިއޮތީ ފަސް ލޭން. އޭގެ ތެރެއިން ބޭރު ދެ ލޭނުގައި ދެ ސިޑި އެބަހުރޭ. އެހެންވެ އެ ދެ ލޭނުގައި ފަތާ ކުދިންނަށް އެކަށީގެންވާ ޖާގައެއް ނުލިބޭނެ. އެތަނުގައި ވޯމްއަޕްކުރާނެ ޕޫލެއް ނެތުމަކީ ވެސް ކަންބޮޑުވުމެއް. އަދި ފައިނަލުގައި އާއްމުކޮށް އަށް ކުދިން ވާދަކުރި ނަމަވެސް އެތަނުގައި ބާއްވަންޏާ ހަތަރު ކުދިންނަށް ފައިނަލުގައި ވާދަކުރެވޭނީ،“ އޭނާ ބުންޏެވެ.\nރާއްޖޭގެ އެންމެ ފުންނާބު އުސް އެއް ކޯޗު ނިއު ލެގޫންސްގެ އިސްމާއިލް ފަރުހާން (ފަރޭ) ބުނީ ހުޅުމާލޭ ޕޫލުގައި ބާއްވާތީ މެޖޯރިޓީ ކޯޗުންގެ ކަންބޮޑުވުންތައް އެބަހުރި ކަމަށާއި އެކަންކަން އެސޯސިއޭޝަނާ ހިއްސާކޮށްފައިވާނެ ކަމަށެވެ. އެސޯސިއޭޝަނުން ރީތި މަންޒަރެއް ދައްކާލަން ޕޫލެއްގައި މުބާރާތް ބޭއްވި ނަމަވެސް އެއީ މުބާރާތެއް ބާއްވަން އެކަށީގެންވާ ތަނެއް ނޫން ކަމަށް ފަރޭ ދެކެ އެވެ.\n”ފައިނަލެއްގައި އަށް ކުދިން ވާދަކުރަން ޖެހޭއިރު ފަސް ލޭން އޮތްތަނެއްގައި ކިހިނެއް މުބާރާތެއް ބާއްވާނީ؟ އެއް ފަހަރާ 200 އެއްހާ ކުދިން ވާދަކުރާ މުބާރާތެއްގައި ކިހިނެއް ވާމްއަޕް އަދި ވާމްޑައުން ކުރާނެ ޕޫލެއް ނެތި ބާއްވާނީ؟ އަނެއްކާ އެއީ އެހާ ތިލަ ތަނެއް. އަޑީގައި ޖެހި އަނިޔާވެފަ އެބަހުރި ކުދިންނަށް. އެތަނަށް ދާ ބަޔަކަށް އެތަނުގެ ހާލަތު އެނގޭނީ.“ ފަރޭ ބުންޏެވެ.\nއޭނާގެ ވާހާކަތަކަށް ލައިފްގާޑް އެސޯސިއޭޝަނުގެ ރައީސް މުހައްމަދު ޒާހިދު އެއްބަސްވި އެވެ. އެގޮތުން ކިޑްސް ފެސްޓިވަލަށް ތައްޔާރުވާން ކުދިން ދާދި ފަހުން އެތަނުގައި ފެތިއިރު، އެތަން ތިލަވުމުގެ ސަބަބުން ކުއްޖެއްގެ ބޯ އަޑީގައި ޖެހި ހާނިއްކަވި ކަމަށް ޒާހިދު ވިދާޅުވި އެވެ.\n”ގައުމީ ފެންވަރުގެ ބޮޑު މުބާރާތް ބާޢްވަން އެތަން ރަނގަޅެއް ނޫން. އެއީކީ މުބާރާތް ބާއްވަން ހެދި ތަނެއް ވެސް ނޫން. އެތަނަކީ ކޮމިއުނިޓީ ސެންޓަރެއް. އާއްމުން ފަތަން ހެދި ތަނެއް. އެންމެ ބޮޑު އެއް މައްސަލައަކީ ވާމްއަޕް އަދި ވާމްޑައުން ކުރާނެ ޕޫލެއް ނެތުން. ފެތުމަށް ފަހު ވާމް ޑައުން ނުކޮށްފިއްޔާ އަނިޔާގެ މައްސަލަ ކުރިމަތިވާނެ،“ ޒާހިދު ވިދާޅުވި އެވެ\nދާދި ފަހުން ގައުމީ ސްކޮޑުގެ ޓްރަޔަލް އެތަނުގައި ބޭއްވި އެވެ. އެކަމަކު ޒާހިދު ވިދާޅުވީ ވިއްސަކަށް ކުދިން ވާދަކުރާ އިވެންޓަކާ 200 އަށް ވުރެ ގިނަ ކުދިން ބައިވެރިވާ މުބާރާތެއް ތަފާތު ވާނެ ކަމަށާއި ވާމްއަޕް/ވާމްޑައުން ކުރާނެ ވަސީލަތެއް ނެތި މުބާރާތް ބޭއްވުމަކީ ގަބޫލުކުރެވޭނެ ކަމެއް ނޫން ކަމަށެވެ.\n”އެތަނުގައި އޮތަސް ކުދިން ބައިވެރިކުރާނަން. އެކަމަކު އަޅުގަނޑުމެން ހިތްހަމަނުޖެހޭ އެތަނުގައި ބާއްވަން،“ ޒާހިދު ވިދާޅުވި އެވެ.\nއެ ވާހަކަތަކަށް ރައްދު ދެއްވައި ސްވިމިން އެސޯސިއޭޝަނުގެ ނައިބް ރައީސް އިސްމާއިލް އަލީ ވިދާޅުވީ މި ހުރިހާ ދުވަހު ލޮނުގައި، ކުނިބުނިތަކުގެ ތެރޭގައި ފެތުމަށް ފަހު މި ފަހަރު ރަނގަޅު ވަސީލަތެއްގައި ބޭއްވުމުން އެކަމާ ދެކޮޅަށް ދައްކާ ވާހަކަތައް ދެކޮޅު ނުޖެހޭ ކަމަށެވެ.\nއިސްމާއިލް ވިދާޅުވީ ޓްރެކް ސަރަހައްދުގައި މުބާރާތް ނުބައްވަން ނިންމި އެއް ސަބަބަކީ ސަރުކާރުން ޓްރެކް ސަރަހައްދު ތަރައްގީ ކުރަން ފެށި ޕްރޮޖެކްޓުގެ މަސައްކަތް ހުއްދަތައް ލިބި ދެ ދުވަހެއްގެ ތެރޭގައި ވެސް ފެށަން ޖެހިދާނެތީ ކަމަށާއި މުބާރާތް އެތަނުގައި ބާއްވައިގެން އެ ޕްރޮޖެކްޓް ފެށުން ލަސްވާން ބޭނުން ނޫން ކަމަށެވެ.\n”ބުނެފާނެ މި ހުރިހާ ދުވަހު މަސައްކަތް ނުފަށާ އޮތީ ކީއްވެހޭ؟ ކޮންމެ ސަބަބަކާ ހެދި ނުފެށި އޮތަސް، އެތަނުގެ މަސައްކަތް ފެށުން އަޅުގަނޑުމެންގެ ސަބަބުން އިތުރަށް ލަސްވާކަށް ބޭނުމެއް ނޫން. ކުރިއަށް އޮތް ދެ ދުވަހެއްގެ ތެރޭގައި ވެސް ހުއްދަތައް ލިބިދާނެ. ހުއްދަތައް ލިބި ކޮންޓްރެކްޓަރު މަސައްކަތް ފަށަން ބޭނުންވާއިރު އަޅުގަނޑުމެން ތިބެން ޖެހޭނެ ތައްޔާރުގައި. މުބާރާތް އޮތުމުގެ ސަބަބުން މަސައްކަތް ނުފެށި އިތުރު ލަސްވުމެއް އަންނަން ބޭނުމެއް ނޫން“ އިސްމާއިލް ވިދާޅުވި އެވެ.\nއަނެއް ސަބަބަކީ، ސައުތު އޭޝިއަން ގޭމްސް އަށް ގައުމީ ސްކޮޑްގެ ފެތުންތެރިން ޕޫލުގައި ފަރިތަކުރަމުން އައިސް އެ ފެތުންތެރިން ރަނގަޅު ފޯމެއްގައި ތިބުން ކަމަށް އިސްމާއިލް ވިދާޅުވި އެވެ. އެހެންވެ ގޭމްސް ބޯމަތީގައި އޮއްވާ، އަނެއްކާ ހަފުތާއެއްހާ ދުވަހު އެ ފެތުންތެރިން ލޮނުގައި ފަތައި ފޯމަށް އަސަރުކުރަން އެސޯސިއޭޝަނުން ބޭނުންނުވާ ކަމަށް އޭނާ ވިދާޅުވި އެވެ.\nބެލެނެވެރިން ބުނި ގޮތުގައި ޕޫލެއްގައި މުބާރާތް ބޭއްވުމަކީ ލިބޭނެ ކުރިއެރުމެކެވެ. އެކަމަކު ޕޫލެއްގައި ބޭއްވުމުގެ ނަމުގައި ވަސީލަތްތައް ނެތް އަދި އެކަށީގެންނުވާ ތަނެއްގައި ބާއްވައިގެން ކުދިންނަށް އަނިޔާވުމަށް ވުރެ ރަނގަޅު ފެންވަރުގެ ޕޫލެއް ލިބެންދެން މާލޭ ޓްރެކުގައި ބޭއްވުން ރަނގަޅު ކަމަށް ބެލެނެވެރިން ދެކެ އެވެ.\nމި ސަރުކާރުން އަންނަނީ އޮލިމްޕިކް ސައިޒުގެ ޕޫލެއް އެޅުމުގެ މަސައްކަތް ކުރަމުންނެވެ. އެތަން ހަދަނީ 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސްގައި ބޭނުންކުރުމަށާ އެއްކޮށް ވަރަށް މަތީ ފެންވަރުގަ އެވެ.


India ge Tennis Association mubaaraathuge Champion kan Naba hoadhaifi | Mihaaru\nއިންޑިއާގެ ޓެނިސް އެސޯސިއޭޝަން މުބާރާތުގެ ޗެމްޕިއަންކަން ނަބާ ހޯދައިފި\nއޯލް އިންޑިއާ ޓެނިސް އެސޯސިއޭޝަންގެ ޖޫނިއާ މުބާރާތް ކާމިޔާބު ކުރުމަށްފަހު ރާއްޖޭގެ ނަބާ ނިޝާން ޓޮރޮފީއާއެކު ފޮޓޯއކަށް ހުއްޓިލައިގެން: މި މުބާރަތަކީ އިންޑިއާގައި އޭނާ ކާމިޔާބު ކުރި ދެވަނަ މުބާރާތް\n20 މެއި 2022 - 10:52\nއިންޑިއާޣެ ބެންގަލޫރުގައި ކުރިއަށްދާ، އޯލް އިންޑިއާ ޓެނިސް އެސޯސިއޭޝަންގެ ޖޫނިއާ މުބާރާތުގެ 14 އަހަރުން ދަށުގެ ޗެމްޕިއަންކަން ރާއްޖޭގެ ނަބާ ނިޝާން ހޯދައިފި އެވެ.\nމިއަދު ހެނދުނު ކުޅުނު ފައިނަލްގައި ނަބާ މޮޅުވީ، އިންޑިއާގެ އާކީޝާ ގޯޝް ބަލި ކުރުމަށްފަހު އެވެ. ސީދާ ދެ ސެޓުން އަކީޝާ ބަލި ކުރީ ފުރަތަމަ ސެޓް ވަރަށް ވާދަވެރިކޮށް ކުޅުމަށް ފަހު އެވެ.\nފުރަތަމަ ސެޓް ނަބާ ކާމިޔާބު ކުރީ ފަހަތުން އަރައި ކުރި ހޯދައިގެންނެވެ. ސެޓް ފަށައިގެން އަކީޝާ އޮތީ 3-1 ން ލީޑްގަ އެވެ. އެކަމަކު ނަބާ ވަނީ ފަހަތުން އަރައި 6-4 ސެޓް ކާމިޔާބުކޮށްފަ އެވެ. ނަބާ، 12، އާ ދެކޮޅަށް ވާދަކުރި އަކީޝާ އަކީ 14 އަހަރުގެ ކުޅުންތެރިޔެކެވެ. ދެވަނަ ސެޓް ކުރީ ހޯދީ 6-2 ގެ ތަފާތަކުންނެވެ.\nމުބާރާތުގައި ބެންގަލޫރުގެ ކުޅުންތެރިންގެ އިތުރުން، ކަރްނާޓަކާ ސްޓޭޓްގެ އެހެން ސިޓީތަކަށް ނިސްބަތްވާ ކުޅުންތެރިންނާއި އިންޑީއާޣެ އިތުރު ފަސް ސްޓޭޓަކަށް ނިސްބަތްވާ ކުޅުންތެރިން މުބާރާތުގައި ވާދަކުރި އެވެ.\nމުބާރާތް ނަފާ ފެށީ ކޮލިފައިން ރައުންޑުންނެވެ. އެރައުންޑުން ކޮލިފައިވެ. މެއިން ޑްރޯގައި އޭނާ ވާދަކުރީ ދެވަނަ އަށް ސީޑް ކޮށްފައިވާ އާރްނާ ރާޖް ސީދާ ދެ ސެޓުން ބަލިކޮށްގެންނެވެ. ނަބާ ސެޓްތައް ގެންދިޔައީ އާރްނާ 6-1 އަދި 6-3 ންނެވެ.\nރާއްޖޭގެ ޒުވާން ޓެނިސް ކުޅުންތެރިޔާ، ނަބާ (ކ) އޮޅް އިންޑިއާ ޓެނިސް އެސޯސިއޭޝަން މުބާރާތުގެ ތައްޓާ ހަވާލުވަނީ\nބެންގަލޫރުގެ ސްޕޯޓްސް އެކަޑަމީ ޓިރޫގެ ކޯޓްގައި ކުރިއަށްގެންދާ މުބާރާތުގެ ސެމީ ފައިނަލްގައި އިއްޔެ ނަބާ ނުކުތީ ހަތަރުވަނަ އަށް ސީޑްކޮށްފައިވާ،. ތާނޫ ވިޝްވާސް އާވާދަކޮށް 6-2، 6-2 ން ދެ ސެޓް ވެސް ކާމިޔާބުކޮށްގެންނެވެ. ނަބާއާ ދެކޮޅަށް ފައިނަލްގައި ވާދަކުރި އާކީޝާ ވަނީ ސެމީ ފައިނަލްގައި، ޓޮޕް ސީޑް، ދިޝާ ކުމާރުގެ މައްޗަށް 6-3 އަދި 7-6 ކުރި ހޯދި އެވެ. އެކަމަކު ނަބާއާ ދެކޮޅަށް ކުޅެން އޭނާ އަށް އުނދަގޫވި އެވެ.\nBangalore tennis mubaaraathu ge 12 aharun dhasuge champion kan Naba hoadhaifi\nއިންޑިއާޣެ ޓެނިސް އެސޯސިއޭޝަންގެ ސީ ސެވަންގެ ނަމުގައި ކުރިއަށްދާ މުބާރަތަކީ އިންޑިއާގައި ނަބާ ކާމިޔާބު ކުރި ދެވަނަ މުބާރާތެވެ. ފެބްރުއަރީ މަހު ބޭއްވި ބެންގަލޫރުގެ ޕޭސް އޯޕަން ޖޫނިއާ ޓެނިސް މުބާރާތުގެ ޗެމްޕިއަންކަން އޭނާ ހޯދި އެވެ. އެެ މުބާރާތުގެ 12 އަހަރުން ދަށުގެ ފައިނަލްގައި ނަބާ ކާމިޔާބު ހޯދީ، ރިޝްކާ ކުމާރް އާވާދަކޮށް 6-1 ސެޓުން ކުރި ހޯދައިގެންނެވެ. އެ މުބާރާތުގެ ފައިނަލާ ހަމައަށް ކުރި ދަތުރުގައި ކުޅުނު ހަ މެޗު ވެސް ނަބާ ކާމިޔާބުކުރި އެވެ.\nމީގެ ކުރިން ސްރީ ލަންކާގައި ބޭއްވި ޖޫނިއާ އިންޓަނޭޝަނަލް ހަތަރު މުބާރާތެއްގައި ވާދަކޮށް ތިން މުބާރާތް ކާމިޔާބު ކުރި ނަބާ އަށް ޓެނިހުގެ ތެރެއަށް ނަބާގެ ހިތްޖެހުނީ ތިމާގެ ކުއްޖަކާ އެކު ޓެނިސް ކުޅެން ގޮސް އުފެދުނު ޝައުގުވެރިކަމުގެ ސަބަބުން ކަމަށް، އޭނާ ބުނެފައިވެ އެވެ.\n"ފިޓްކޮށް ހުންނަން ވެގެން ސްޕޯޓްސްއެއްގައި ހަރަކާތްތެރިވުމުގެ ގޮތުން ކަޒިންއަކާ އެކު ގޮސް ޓެނިސް ކުޅެން ފެށީ. ސަބަބަކީ އޭގެ ކުރިން ކުޅުނު އެއްވެސް ކުޅިވަރެއްގައި މާ ބޮޑަކަށް ވޯކް ކުރާ ގޮތެއް ނުވި. އެކަމަކު ޓެނިސް ކުޅެން ފެށީމަ ޝައުގުވެރިވީ،" މެޑިކަލް ދެ ޑޮކްޓަރުން ކަމަށްވާ، ޑރ. އަހްމަދު ނިޝާން އާއި ޑރ. ނަޒްމާ ހަމީދުގެ ދަރިފުޅު ބުނެފައި ވެއެވެ.\nNabaa: Kurimaguge thari akee miee!\nމާޗް މަހު ބޭއްވި މޯލްޑިވްސް ސްޕޯޓްސް އެވޯޑްގައި އެންމެ މޮޅު އަންހެން ޓެނިސް ކުޅުންތެރިޔާގެ އެވޯޑް ހޯދި ނަބާ އަކީ ރާއްޖޭގެ ގައުމީ ޓެނިސް މުބާރާތުގެ ތާރީހުގައި ސިންގަލްސް ޗެމްޕިއަންކަން ހޯދި އެންމެ ޒުވާން އެތުލީޓެވެ. ނޮވެމްބަރު މަހު ބޭއްވި އެމުބާރަތުގެ އޯޕަން ސިންގަލްސްގެ އިތުރުން އެ މުބާރާތުގެ އިތުރު ދެ ކެޓެގަރީއަކުން އޭނާ ވަނީ ޗެމްޕިއަންކަން ހޯދައިފަ އެވެ.\nއިންޑިއާގެ ބެންގަލޫރުގައި ފެބްރުއަރީގައި ބޭއްވި ޕޭސް ޗެމްޕިއަންޝިޕްގެ މުބާރާތް ކާމިޔާބުކުރުމަށްފަހު ނަބާ: އެމުބާރަކީ އިންޑިއާގައި އޭނާ ކާޟިޔާބުކުރި ފުރަތަމަ މުބާރާތް --- ފައިލް ފޮޓޯ\nއެއް އަހަރު ދުވަހުގެ ޓްރޭނިން ޕްރޮގްރާމެއްގައި ނަބާ، 12، ތަމްރީން ހަދަމުން ގެންދަނީ އިންޑިއާގެ އެންމެ ބޮޑު އެއް އެކަޑަމީގަ އެވެ. ބެންގަލޫރުގައި ގާއިމުކޮށްފައިވާ މި އެކަޑަމީ އަކީ ދުނިޔޭގެ ކުރީގެ އެއްވަނަ ބެޑްމިންޓަން ކުޅުންތެރިޔާ ޕްރަކާޝް ޕަޑްކޯން އާއި ދުނިޔޭގެ ކުރީގެ އެންމެ މޮޅު ބެޓްސްމަން ރާހުލް ޑްރަވިޑް ގުޅިގެން އުފައްދާފައިވާ އެކަޑަމީ އެކެވެ. ނަބާގެ ޓްރޭނިންތައް ކުރިއަށް ގެންދިިއުމަށް، އޭޑީކޭ ހޮސްޕިޓަލްގެ ސިނިއާ ގައިނޮކޮލޮޖިސްޓްގެ މަގާމު ކުރިން އަދާކުރެއްވި ޑރ. ނަޒްމާ ވަނީ އެ މަގާމުން ވަކިވެވަޑައިގެން ބެންގަލޫރަށް ދިރިއުޅުން ބަދަލު ކުރައްވައިފަ އެވެ. ޑރ. ނިޝާން ވިދާޅުވީ ކޮންމެ ދުވަހަކު ފަސް ގަޑިއިރު ނަބާގެ ޓްރޭނިންތައް އެ އެކަޑަމީގައި ކުރިއަށްގެންދާ ކަމަށެވެ. އެއީ ހެނދުނު ތިންގަޑިއިރު އަދި ހަވީރު ދެގަޑިއިރެވެ. ނަބާގެ ކިޔެވުމުގެ އިންތިޒާމު ހަމަޖައްސާފައި ވަނީ "އޮންލައިން ސްކޫލިން" މެދުވެރިކޮށެވެ.\n4 ކޮމެންޓް, 30 ރިއެކްޝަންސް\nވަރަށް ފަޚުރުވެރިވި އަދި އުފާވި ދުވަހެއް. މަރުހަބާ.\nލޯބި ލޯބި މޮޅު ކުއްޖެއް... މިކަހަލަ ކުދިން ގިނަ އާ ޖީލެއް ރާއްޖެއަށް ކިތަންމެހާ ވެސް މުހިންމު. ހުރިހާ މޮޅެއް އެދެން. އަދި މިކުއްޖާއަށާއި ކުއްޖާގެ މައިންބަފައިންނަށް ފުރިހަމަ ސިއްހަތެއް ދެއްވުން އެދެމުން ހިތުގެ އަޑިން މަރްހަބާ އާއި މުބާރަކްބާދީ ދަންނަވަން.\nސާބަހޭ .އިންޑިއާ ޢައުޓް ވީ\nއެއްބިލިއަނަށްވުރެ ގިނަ އާބާދީ އެއް އޮންނަ އިންޑިއާއާ ވާދަކޮށް ތިހޯދިކާމިޔާބީއަކީ ދިވެހިން ފަޚުރުވެރިވާނެ ބޮޑު ކާމިޔާބީއެއް. ވަރަށް އިޚްލާޞްތެރި ތަހުނޮޔާފޮނުވަން. މޮޅު ވަރަށް މޮޅު ކުއްޖެއް.


Reethi Vumah Moonugai Reendhoo Ugulhi Meehaka Bodu Landeh - Vaguthu\nރީތިވުމަށް މޫނުގައި ރީނދޫ އުނގުޅި މީހަކަށް ބޮޑު ލަނޑެއް\n3 ހަފްތާ ކުރިން ( ފެބުރުއަރީ 12, 2021 )\nމޫނާއި ހަންގަނޑަށް އެންމެ ފައިދާ ހުރި އެއް ފަރުވާއަކީ ގުދުރަތީ ބާވަތްތައް ބޭނުން ކޮށްގެން ގޭގައި ދެވޭ ފަރުވާތަކެވެ. ނަމަވެސް ކެއްކުމަށް ބޭނުން ކުރާ ބާވަތެއް ކަމުގައިވާ ރީނދޫއަކީ ވެސް މޫނު ދޮން ކުރުމަށާއި އުޖާލާ ކުރުމަށް ތަފާތު ފޭސް މާސްކު ހެދުމަށް ބޭނުން ކުރާ ބާވަތެކެވެ.\nމިގޮތަށް ބޭނުން ކުރެވޭ ބާވަތްތަކުގެ ތެރެއިން އެއްވެސް ބާވަތެއް މާގިނައިން ބޭނުން ކުރެވިއްޖެ ނަމަ ހަންގަނޑަށް ގެއްލުން ލިބެއެވެ. ވަކީން ހާއްސަކޮށް ރީނދޫ ގިނައިން ބޭނުން ކުރެވިއްޖެ ނަމަ ނަތީޖާ ތަފާތުވެއެވެ.\nސްކޮޓިޝްގެ ޓިކްޓޮކާ ލައުރެން ރެނީއަށް މި ކަންތައްތައް މާ ރަނގަޅަށް އެނގިފައިވާހެން ހިއެއް ނުވެއެވެ. އެއީ ލައުރެން މޫނުގެ ހަންގަނޑު ރީތި ކުރުމަށް ގޭގައި އަމިއްލައަށް ރީނދޫ ބޭނުން ކޮށްގެން ތައްޔާރު ކޮށްފައިވާ މާސްކު އެޅުމުގެ ސަބަބުން ހަންގަނޑަށް އައިސްފައިވާ ބަދަލުންނެވެ. ފޭސް މާސްކު ދޮވެލުމުން ވެސް މޫނުގެ ކުލަ ހުރީ ރީނދޫ ވެފައެވެ.\nލައުރެން މި ފޭސް މާސްކު އަޅާފައި ވަނީ އޭނާގެ މޫނުގެ ހަނގަނޑު ރީތިކޮށް އުޖާލާ ކުރުމަށެވެ. ނަމަވެސް އޭނާގެ މޫނު މިހާރު ވައްތަރީ ސިމްޕްސަންސް ކާޓޫނުގެ ކެރެކްޓާއަކާއި ކަމަށް ވެސް ބައެއް ފަރާތްތަކުން ބުނެފައިވެއެވެ.\nލައުރެން ވަނީ އޭނާގެ ޓިކްޓޮކްގައި 17 މިލިއަން ފޮލާވަރުންނާ މި ވާހަކަ ހިއްސާ ކޮށްފައެވެ. އަދި މިހާރު މޫނުގައި ހުރި ރީނދޫ ކުލަ ނައްތާލުމަށް ކުރެވޭނެ ކަންތައްތައް ދަނީ ހޯދައި ބަލަމުން ކަމަށާއި ރީނދޫއަކީ މޫނުގެ އެކި ކަންތައްތަކަށް ވަރަށް ރަނގަޅު ފަރުވާއެކޭ ބުނާ އަޑު އިވޭތީ އޭގެ އަޖުމަ ބަލައިލީ ކަމަށް ވެސް ލައުރެން ބުނެފައިވެއެވެ.\nއުރުމިލާ އެނބުރި ފިލުމީ މަސައްކަތަށް


Naazuku falhurashakah Rohingya meehun laan Bangaalhun masahkaiy fashaifi\nނާޒުކު ފަޅުރަށަކަށް ރޯހިންޔާ މީހުން ލާން ބަންގާޅުން މަސައްކަތް ފަށައިފި\nތޫފާންތައް ގިނަ، ބޭ އޮފް ބެންގާލްގައިވާ ވަރަށް ބިންތިިރި ޖަޒީރާއެއްގައި ރޯހިންޔާ ދަރިކޮޅުގެ ލައްކައެއްހާ މީހުން އާބާދު ކުރުމަށް ބަންގާޅު ސަރުކާރުން ގެންގުޅޭ ރޭވުމާ އެއްގޮތަކަށް އެގައުމުން މަސައްކަތް ކުރަން ފަށައިފިއެވެ.\nމިޔަންމާގެ ރާޚައިން ސްޓޭޓުގައި އެގައުމުގެ ސިފައިން ހިންގާ އިންްސާނިއްޔަތާ ހިލާފު ޖަރީމާތަކުން ސަލާމަތް ވުމަށް ރޯހިންޔާ ދަރިކޮޅުގެ 622000 މީހުން ވަނީ ބަންގާޅަށް ހިޖުރަކޮށްފައެވެ. އެމީހުން އަނބުރައި ގެންދަަން ބަންގާޅު ސަރުކާރުން ވަނީ ތަކުރާރުކޮށް މިޔަންމާ ސަރުކާރުގައި އެދިފައެވެ. އެކަން އެގޮތަށް ކުރުމަށް ދެގައުމުން މިހާރު ވަނީ އެއްބަސްވުމެއްގައި ސޮއިވެސް ކޮށްފައެވެ.\nނަމަވެސް ރާޚައިން ސްޓޭޓުގައި ރޯހިންޔާ މީހުންނާ ދެކޮޅަށް ހިންގާ ޖަރީމާތައް އަދި ނިމުމަކަށް ނާދެއެވެ. އެހެންވެ، އެސަރަހައްދު ދޫކޮށް މީހުން ދިއުން އަދިވެސް ނުހުއްޓެއެވެ. އެސަރަހައްދު ދޫކޮށް ދިޔަ ބައެއް މީހުން ވަރަށް ނިކަމެތި ހާލުގައި ތެންގަރްޗާރް ޖަޒީރާގައި މިހާރުވެސް އެބަ ތިއްބެވެ.\nސީއެންއެން އިން ބުނީ އެރަށުގައި ރޯހިންޔާ މީހުން އާބާދު ކުރުމަށްޓަކައި އަޅާ އިމާރާތްތަކުގެ މަސައްކަތް ވަރަށް އަވަހަށް ފަށަން ބަންގާޅު ސަރުކާރުން ނިންމާފައިވާ ކަމަށެވެ. އެ އެޖެންސީން ބުނީ ތެންގަރްޗާރް ނަމަކަށް ކިޔާ، ފަސޭހައިން ފެންބޮވާ އެރަށަށް 2019 ވަނަ އަހަރު ރޯހިންޔާ ދަރިކޮޅުގެ ލައްކައެއްހާ މީހުން ބަދަލުކުރަން ބަންގާޅުން ނިންމާފައިވާ ކަމަށެވެ.\nބަންގްލަދޭޝްގެ ޕްލޭނިން މިނިސްޓަރު މުސްތަފާ ކަމާލްގެ އޮފީހުން މިހާރު އާއްމުކޮށްފައިވާ ތަފުުސީލީ ޕްލޭންގަައިވާ ގޮތުން ތެންގަރްޗާރަށް ރޯހިންޔާ މީހުން ބަދަލުކުރުމުގެ މަޝްރޫއަށް 278 މިލިޔަން ޑޮލަރު ހަރަދުކުރާނެއެވެ.\nކުޑަ ބޯޓެއްގައި ބަންގާޅަށް ދިޔަ ރޯހިންޔާ މީހުން އެއްގަމަށް އަރަނީ. ރޯހިންޔާ ހަނގުރާމަވެރިން ބުނީ ހަނގުރާމަ ކުރުން ނޫން ގޮތެއް ނެތް ކަމަށް . ފޮޓޯ: ދަ އިންޑިޕެންޑެންޓް\nރޯހިންޔާ ރެފިއުޖީންނަށް ޖާގަދީ، ކާނާއާއި ބޯފެނާއި ބޭސް ފަރުވާ ފޯރުކޮށްދޭން ބަންގާޅުން ކުރަމުންދާ މަސައްކަތްތަކަަށް ބައިނަލް އަފުވާމީ މުޖުތަމައުން އަންނަނީ ތައުރީފު ކުރަމުންނެވެ. ނަމަވެސް ތެންގަރްޗާރަށް މީހުން ގެންދަން ގެންގުޅޭ ރޭވުމަށް މިހާރު ވަނީ ބޮޑެތި ފާޑުކިއުންތައް އަމާޒުވެފައެެވެ.\nއެރަށަށް މީހުން ބަދަލުކުރުމުގެ ރޭވުމަށް ބަންގްލަދޭޝްގެ ބޮޑުވަޒީރު ޝައިޚު ހަސީނާ އާނބަސް ވިދާޅުވީ މިދިޔަ ނޮވެމްބަރު މަހުގެ 28 ވަނަ ދުވަހުއެވެ. އިންސާނީ ހައްގުތަަކަށް މަސައްކަތް ކުރާ ބޮޑު ޖަމާއަތެއް ކަމަށްވާ އެމްނެސްޓީ އިންޓަނޭޝަނަލް އިން ހަމަ އެދުވަހު ވަނީ އެކަން ކުށްވެރިކޮށްފައެވެ. އެ ޖަމާއަތުންް އެދުވަހު ބުނީ އެއީ " ވަރަށް ބޮޑު ގޯހެއް" ކަމަށެވެ.\n" ތިން މަސްދުވަަހުގެ ތެރޭގައި ހަލައްކަައަށް ވުރެ ގިނަ ރޯހިންޔާ މީހުންނަށް ގައުމުއުގެ ދޮރުތައް ހުޅުވައިލުމަށް ފަހު ބަންގްލަދޭަޝް ސަރުކާރުން މިހާރު އުޅެނީ ރޯހިންޔާ މީހުންގެ ސަލާމަތާ ރައްކާތެރިކަމަށް ނުބަލަންް. އަދި ބައިނަލް އަގުވާމީ މުޖުތަމައުން އެގައުމަަށް ލިބުނު ހިތްހެޔޮކަމުގައި ކޮޅުފައިން ޖަހަން،" އެމްނެސްޓީ އިންްޓަނޭޝަނަލްގެ ދެކުނު އޭޝިއާ ސަރަހައްދުގެ ޑައިރެކްޓަރް ބިރާޖް ޕަޓްނައިކް ސީއެންެއެންއަށް ވިދާޅުވެފައި ވެއެވެ.\nގެންދަން އުޅެނީ ކޮންކަހަލަ ރަށަކަށް؟\nބަންގާޅުގެ ޑިސްޓްރިކްޓް ފޮރެސްޓް އޮފިސަރް އާމިރު ހުސައިން ޗައުދަރީ ސީއެންއެންއަށް ވިދާޅުވެފައިވާ ގޮތުގައި މައިރަށާއި 37 މޭލު ދުރުގައިވާ ތެންގަރްޗާރަކީ ބޮޑުމިނުގައި 74000 އޭކަރު ހުންނަ، މޫސުމީ ވިއްސާރައިގައި ފަސޭހައިން ފެންބޮޑުވާ، ބުންގަނޑު ތިރި ރަށެކެވެ.\nއެރަށަށް ރޯހިންޔާ ދަރިކޮޅުގެ ބަޔަކު ބަދަލުކުރުމާ ދެކޮޅަށް ޖަމިއްޔާތަކުން ވާހަކަ ދައްކަން ފެށުމުން ބަންގާޅު ކަނޑުގެ ސިފައިން ވަނީ ރަށުގެ ސާވޭއެއް ކޮށްފައެވެ. ސާވޭއަށް ފަހު އެމީހުން ބުނީ ގޮނޑޮދޮށް ހިމާޔަތް ކުރުމާއި ބިން ހިއްކުމުގެ މަސައްކަތްތަކެއް ކޮށްފި ނަމަ އެރަށަކީ މީހުންނަށް ދިރިއުޅެވިދާނެ ރަށެއް ކަަމަށެވެ. އެނަތީޖާއާ އެކު ސަރުކާރުން ވަނީ ރޯހިންޔާ މީހުން އެރަށަށް ގެންދިއުމުގެ ޕްލޭނާ އެއްގޮތަށް ގެންދާނެކަން އިއުލާނުކޮށްފައެވެ.\nބަންގާޅު ސަރުކާރުގެ ޕްލޭނުގައި ވަނީ 1500 ބެރެކް ހައުސް އެޅުމާއި 120 ޝެލްޓާ ސެންޓަރު އެޅުމަށެވެ.\nރޯހިންޔާ މީހުންނަށްޓަކައި ހިންގާ އެހެން މަޝްރޫއުތައް\nތެރެންގްޗާރް ޖަޒީރާއަށް މީހުން ލުމުގެ ރޭވުމުގެ އިތުރުން ރޯހިންޔާ މީހުންނަށް ޓަކައި ބަންގާޅުން އަންނަނީ އެހެން ބައެއް މަޝްރޫއުތައް ވެސް ހިންގަމުންނެވެ. އެގޮތުން ރޯހިންޔާ މީހުންގެ ވަގުތީ ހިޔާތައް މިހާރުވެސް ހުރި ކޫޓަޕަލޯންގްގައި 3000 އޭކަރުގެ ރެފިއުޖީ ކޭމްޕެއް ވެސް އަންނަނީ ބިނާކުރަމުންނެވެ.\nކަނޑު ހުރަސްކޮށް އެޅި އެންމެ ދިގު ބްރިޖާއެކު ޗައިނާ ތާރީހުގެ ތެރެއަށް


SunOnline: Hulhumale' registry baathil kurumakee city council ah kureveyne kameh noon: LGA\nހުޅުމާލޭގެ ރަޖިސްޓްރީ ބާތިލް ކުރުމަކީ ސިޓީ ކައުންސިލަށް ކުރެވޭނެ ކަމެއް ނޫން: އެލްޖީއޭ\nއާމިނަތު ބަލްސަމް 13 Dec 2021, 17:57\nއެލްޖީއޭގެ ސީއީއޯ އަފްޝަން ލަތީފް -- ސަން ފައިލް ފޮޓޯ\nހުޅުމާލޭގެ ރަޖިސްޓްރީ ބާތިލް ކުރުމަކީ މާލޭ ސިޓީ ކައުންސިލަށް ގާނޫނީ ގޮތުން ކުރެވޭނެ ކަމެއް ނޫން ކަމަށް ލޯކަލް ގަވާމެންޓް އޮތޯރިޓީ (އެލްޖީއޭ) އިން ނިންމައިފިއެވެ.\nއެލްޖީއޭއިން މި ގޮތަށް ނިންމައިފައިވަނީ އެޗްޑީސީއަށް ދޫކޮށްފައިވާ ހުޅުމާލޭގެ ރަޖިސްޓްރީ ބާތިލްކޮށް ސިޓީ ކައުންސިލްގެ ދަށަށް ހުޅުމާލެ ގެންނަން ފާސް ކުރުމާ ގުޅިގެން، އެޗްޑީސީން އެ މައްސަލަ ބަލައިދިނުމަށް އެދުމުންނެވެ.\nއެޗްޑީސީއަށް ދީފައިވާ ހުޅުމާލޭ ފުރަތަމަ ފިޔަވައްސާއި ދެވަނަ ފިޔަވަހީގެ ރަޖިސްޓްރީ ބާތިލު ކޮށް މާލޭ ސިޓީ ކައުންސިލްގެ ދަށަށް ގެންދިއުމަށް ނިންމާފައި ވަނީ މާލެ ސިޓީ ކައުންސިލުން ބުދަ ދުވަހު ބޭއްވި ޖަލްސާގައެވެ.\nމާލޭ ސިޓީ ކައުންސިލްގެ ހަތަރު ވަނަ ދައުރުގެ 30ވަނަ ރަސްމީ އާއްމު ޖަލްސާގައި މިގޮތަށް ފާސްކުރީ 12 ކައުންސިލަރުންގެ އަޣްލަބިއްޔަތުންނެވެ.\nއެޗްޑީސީން ހުށައެޅި މައްސަލަ ބެލުމަށްފަހު، އެލްޖީއޭ ބޯޑުގެ މިއަހަރުގެ ތިން ވަނަ ކުއްލި ބައްދަލުވުމުގައި ނިންމައިފައި ވަނީ ހުޅުމާލޭގެ ރަޖިސްޓްރީ ބާތިލް ކުރުމަކީ ގާނޫނީ ގޮތުން މާލޭ ސިޓީ ކައުންސިލަށް ނިންމޭނެ ނިންމުމެއް ނޫން ކަމަށެވެ. އަދި މި މައްސަލައިގެ އިންކުއެރީއެއް ހެދުމަށް ވެސް އެލްޖީއޭއިން ވަނީ ނިންމައިފައެވެ.\nހައުސިން މިނިސްޓަރު ކަމުގައި މުއިއްޒު ހުންނެވިއިރު ސޮއިކުރައްވައި އެޗްޑީސީއަށް ދޫކޮށްފައިވާ ހުޅުމާލޭގެ ރަޖިސްޓްރީ ބާތިލް ކުރުމަށްފަހު މާލޭ ސިޓީ ކައުންސިލުން ވަނީ ހިޔާ ފްލެޓް ސަރަހައްދުގައި ޖަލްސާ ބޭއްވުމުގެ ހުއްދަ ޕީޕީއެމަށް ދޫކޮށްފައެވެ. ނަމަވެސް ސަރުކާރުން ވަނީ އެ ސަރަހައްދުގައި އެ ޖަލްސާ ބޭއްވުން ފުލުހުން މެދުވެރިކޮށް ހުއްޓުވާފައެވެ.\n[email protected] އާމިނަތު ބަލްސަމް\n"ފަޅުރަށްތައް ކައުންސިލުތަކާ ހަވާލުކުރުމަކީ ރަނގަޅުގޮތް"\nދިއްދޫ ކައުންސިލް ބައްދަލުވުން ނުބޭއްވޭތާ ދެ މަސް


WhatsApp status gai isthihaaru kuran fashanee | Mihaaru\nވަޓްސްއެޕްގައި އިސްތިހާރުކުރަން ފެށުމުން ގިނަ ބަޔަކު ދުރަށް ދާނެ ކަމަށް ބެލެވޭ\nވަޓްސްއެޕްގައި އިސްތިހާރުކުރަން ތައްޔާރުވަނީ\n28 ޖުލައި 2019 - 08:07\nވަޓްސްއެޕްގައި އިސްތިހާރުކުރަން އުޅޭ ވާހަކަ ދެކެވޭތާ ދުވަސްތަކެއް ވެއްޖެ އެވެ. ފޭސްބުކުން ބާއްވާ ހަފުލާތަކުގައި މި ވާހަކަ ދެއްކި ނަމަވެސް، އަދި ވެސް މި ކަމުގައި ރަސްމީ ސިފައެއް ނުޖެހެ އެވެ. މި ވާހަކަތައް އެންމެ ފުރަތަމަ އިވުނީ 2018 ނިމެން ދަނިކޮށެވެ. އެ އަށް ފަހު، މިއީ ހަމަ ހިނގާނެ ކަމަށް ބުނެ މެނޭޖްމަންޓުން މިކަން ވަނީ މި އަހަރު ކަށަވަރުކޮށްދީފަ އެވެ.\nވަޓްސްއެޕަކީ ފޭސްބުކުން ބަލަހައްޓައި، ހިންގާ އެޕްލިކޭޝަނެކެވެ. ފޭސްބުކަށް ނިސްބަތްވުމަކީ ވަޓްސްއެޕް ބޭނުންކުރާ މީހުންނަށް އޮތް ކަންބޮޑުވުމެކެވެ. ފޭސްބުކް ބޭނުންކުރާ މީހުންގެ ފަރުދީ މައުލޫމާތުތައް ލީކުވެ، އެތައް ބަޔަކު ބޭޒާރުވެފައި ވާއިރު، ވަޓްސްއެޕް ބޭނުންކުރާ މީހުން ހިމާޔަތްކުރުމުގައި ފޭސްބުކްގެ ދައުރާ މެދު ވެސް ވަނީ ސުވާލުއުފެދިފަ އެވެ. މިކަން މިހެން އޮއްވައި، ފޭސްބުކް ސްޓޭޓަސް އަށް، 2020 ގައި އިސްތިހާރު ތައާރުފުކުރުން ވާނީ ބޭނުންކުރާ މީހުންނަށް އިތުރު ތަކުލީފަކަށެވެ.\nފޭސްބުކަކީ މިހާރު ގިނަ ބަޔަކު ޖަމާވެ، ގަނެ ވިއްކާ ބޮޑު ބާޒާރެކެވެ. ފޭސްބުކަށް އަހަރެމެން ނިކުންނީ ޚަބަރުދަބަރު އަންގާލައި ގާތް އެކުވެރިންގެ ހާލުއަހުވާލު އަހާލަން ނަމަވެސް، އިސްތިހާރެއްގައި އަޅައިގަނެ ނުވެއްޓި ދަނީ މަދުފަހަރެއްގަ އެވެ. މި އުނދަގުލުން ސަލާމަތްވެ ވަޓްސްއެޕް އިން ރައްކާތެރިކަން ހޯދައިގެން ތިބި މީހުންނަށް ވެސް އެ ގޮތުގައި ދެމިތިބެވެން އޮތީ 2020 ލައިގަންނަންދެންނެވެ. ފޭސްބުކް މެނޭޖްމަންޓުން މިހާރު ބުނަނީ، ވަޓްސްއެޕަށް އިސްތިހާރު ތައާރުފުކޮށްގެން ނޫން ގޮތަކަށް ފޭސްބުކަށް ދެމިއޮވެވެން ނެތް ކަމަށެވެ. އިންސްޓާގްރާމަށް އިސްތިހާރު ގެނައީ ވެސް މިހެން ކިޔައިގެންނެވެ.\nވަޓްސްއެޕަކީ ބޭނުންކުރަން ފަސޭހަ އެޕްލިކޭޝަނެކެވެ. އެކަކު އަނެކަކަށް ފޮނުވާ މެސެޖްތަކުގެ ރައްކާތެރިކަން ފޭސްބުކުން ކަށަވަރުކޮށްދެ އެވެ. ފޭސްބުކާ ޚިލާފަށް ވަޓްއެޕް މެދުވެރިކޮށް ފޮނުވާ މެސެޖްތައް "އެންކްރީޕްޓް"ކުރެވޭ ކަމަށް މެނޭޖްމަންޓުން ބުނެ އެވެ. މި ބުނުމަށް އިތުބާރުކޮށްގެން ތިބި ނަމަވެސް، ވަޓްސްއެޕް ސްޓޭޓަސް އަށް ތައާރުފުކުރާ އިސްތިހާރުގެ ސަބަބުން މެދުވެރިވެދާނެ ދޯހަޅިކަމަކަށް އަދި ޖަވާބެއް ނުލިބެ އެވެ. ވަޓްސްއެޕްގައި އިސްތިހާރުކުރަން ފެށުމުން އެ އުނދަގުލާ ހެދި ވަޓްސްއެޕް ދޫކޮށް ދާނެ ބަޔަކު ވެސް އުޅޭނެ އެވެ. އެހެންވެ މިއީ ވަރަށް ބޮޑަށް ރާވައިގެން ފޭސްބުކުން ކުރާނެ ކަމެއް ކަމަށް ބެލެވެ އެވެ.\nއިތުރު ލިޔުންތައް ފޭސްބުކް ދަ ސޯޝަލް ނެޓްވޯކް